Πρόγραμμα Σπουδών Δημοτικού

Ο ΚΟΣΜΟΣ ΤΗΣ ΘΡΗΣΚΕΙΑΣ

Γ΄ ΔΗΜΟΤΙΚΟΥ

Ανακαλύπτουμε εικόνες, πρόσωπα και ιστορίες

Υλικό

για την επεξεργασία των Θεματικών Ενοτήτων

ΒΟΗΘΗΜΑΤΑ ΓΙΑ ΤΗΝ ΕΚΠΟΝΗΣΗ ΤΟΥ ΥΛΙΚΟΥ

1. Διδακτικά εγχειρίδια Δημοτικού:

α) Γ’ (1992), Δ’ (1993), Ε’ (1995) και ΣΤ’ (1995)

β) Γ’, Δ’, Ε’ και ΣΤ’ (2006)

2. *Τα παιδιά διαβάζουν τη Βίβλο*, εκδ. Ελληνική Βιβλική Εταιρία, Αθήνα 2005

3. Ματθαίος Μουντές, *Ιστορίες από τη Βίβλο, Παλαιά Διαθήκη*, εκδ. Καστανιώτη, Αθήνα 1997

4. Ματθαίος Μουντές, *Ιστορίες* *από τη Βίβλο, Καινή Διαθήκη*, εκδ. Καστανιώτη, Αθήνα 1998

5. Μαρίζα Ντεκάστρο, *Βυζαντινή Τέχνη. Οδηγός για παιδιά*, εκδ. Κέδρος, Αθήνα 2001

6. Μαρίζα Ντεκάστρο, *Διαβάζοντας τις βυζαντινές εικόνες*, εκδ. Νέοι Ακρίτες, Αθήνα 1992

7. Άννα Κωστάκου-Μαρίνη, *Το Πάσχα της Αννούλας*, εκδ. Παρουσία, Αθήνα 1994

8. Άννα Κωστάκου-Μαρίνη, *Οι γιορτές του Αποστόλη*, εκδ. Παρουσία, Αθήνα

9. Άννα Κωστάκου-Μαρίνη, *Η γιορτή του Σωτήρη*, εκδ. Αρμός, Αθήνα 1996

10. Γεώργιος Μέγας, *Ελληνικές γιορτές και έθιμα της λαϊκής λατρείας*, εκδ. Εστία, Αθήνα 2007

**ΘΕΜΑΤΙΚΗ ΕΝΟΤΗΤΑ 1: Ζούμε μαζί**

Κείμενα

**Ιστορίες από την Παλαιά Διαθήκη**

**1. Δύο διαφορετικά αδέρφια: Η ιστορία του Ησαύ και του Ιακώβ**

*Ο Ισαάκ και η Ρεβέκκα απέκτησαν δύο δίδυμα αγοράκια. Το πρωτότοκο το ονόμασαν Ησαύ και τον δεύτερο Ιακώβ. Ο Ησαύ ήταν κοκκινωπός και τριχωτός και μεγαλώνοντας έγινε ένα δυνατό και τολμηρό αγόρι που αγαπούσε το κυνήγι. Ο Ιακώβ ήταν φρόνιμος, γλυκομίλητος και προτιμούσε να μένει στο σπίτι βοηθώντας τη μητέρα του στις καθημερινές δουλειές. Ο Ισαάκ αγαπούσε περισσότερο τον Ησαύ επειδή του έφερνε κι έτρωγε ζώα και πουλιά που σκότωνε στο κυνήγι. Η Ρεβέκκα αγαπούσε περισσότερο τον Ιακώβ αφού ήταν κοντά της στο σπίτι.*

*Μια μέρα, ενώ ο Ιακώβ μαγείρευε φακές, ο Ησαύ γύρισε κουρασμένος και πεινασμένος από το κυνήγι. «Πεθαίνω της πείνας, γρήγορα δώσε μου λίγες φακές» είπε στον αδερφό του. Τότε βρήκε την ευκαιρία ο Ιακώβ και του είπε: «Θα σου δώσω να φας αν μου δώσεις για αντάλλαγμα τα πρωτοτόκιά σου». Τα πρωτοτόκια ήταν συνήθεια της εποχής εκείνης σύμφωνα με την οποία αυτός που θα γεννιόταν πρώτος σε μια οικογένεια – ο πρωτότοκος – έπαιρνε την πρώτη ευλογία του πατέρα του, γινόταν ο αρχηγός της οικογένειας όταν πια θα ήταν γέρος ο πατέρας και έπαιρνε διπλό μερίδιο από την πατρική κληρονομιά.*

*«Εγώ πεινάω. Σε τι να με ωφελήσουν τα πρωτοτόκια; Στα χαρίζω λοιπόν» είπε ο Ησαύ. Έτσι, έδωσε τον λόγο του στον Ιακώβ και αντάλλαξε τα πρωτοτόκιά του με ένα γεμάτο πιάτο φακές.*

Γεν 25, 24-34

*Όταν ο Ισαάκ γέρασε πολύ δεν έβλεπε πια. Καθώς αισθανόταν ότι πλησίαζε το τέλος του, ήθελε να ευλογήσει τον Ησαύ. Δεν ήξερε βέβαια πως είχε πουλήσει τα πρωτοτόκια. Του ζήτησε, λοιπόν, να πάει για κυνήγι και να του μαγειρέψει να φάει από τα ζώα που θα έφερνε. Η Ρεβέκκα, όμως, ήθελε να πάρει ο Ιακώβ την πατρική ευχή. Έτσι, σχεδίασε να ξεγελάσει τον Ισαάκ. Μαγείρεψε δύο κατσικάκια και συμβούλεψε τον Ιακώβ να τυλίξει τα χέρια του και τον λαιμό του με τα δέρματα των δύο κατσικιών και να προσποιηθεί πως ήταν ο τριχωτός Ησαύ.*

*Ο Ιακώβ άκουσε τη μητέρα του και πήγε το φαγητό στον πατέρα του προσποιούμενος ότι είναι ο Ησαύ. Ο Ισαάκ παραξενεύτηκε ακούγοντας αλλαγμένη τη φωνή του Ησαύ. Μια, λοιπόν, και δεν έβλεπε, ψηλάφισε τα χέρια του Ιακώβ και πίστεψε πως ήταν ο Ησαύ. Αφού έφαγε το νόστιμο φαγητό έδωσε την ευλογία του στον γιο που ήταν μπροστά του. Έτσι, αντί για τον Ησαύ, ευλογήθηκε ο Ιακώβ. Όταν ο Ησαύ γύρισε από το κυνήγι ήταν πια αργά! Ο Ησαύ μετάνιωσε που πούλησε τα πρωτοτόκια, μίσησε τον αδερφό του και ήθελε να τον εκδικηθεί. Έλεγε μάλιστα πως θα τον σκότωνε μόλις πέθαινε ο πατέρας τους. Η Ρεβέκκα όταν έμαθε τα σχέδιά του Ησαύ έστειλε τον Ιακώβ στον αδερφό* *της που ζούσε σε χώρα μακρινή. Έτσι, ο Ιακώβ εξορίστηκε και η λύπη του ήταν μεγάλη.*

Γεν 27, 1-42

*Μετά από πολλά χρόνια και αφού ο Ιακώβ είχε πια μεγάλη οικογένεια, έστειλε μήνυμα στον αδελφό του τον Ησαύ και του έλεγε πως ετοιμάζεται να γυρίσει και πως ήρθε ο καιρός να φιλιώσουν πια. Γρήγορα πήρε την είδηση ότι ο Ησαύ έρχεται να τον συναντήσει με τετρακόσιους άντρες. Ο Ιακώβ φοβήθηκε ότι ερχόταν για να του επιτεθεί και προσευχήθηκε στον Θεό.*

*Όταν είδε από μακριά τον Ησαύ να έρχεται με τους άντρες του, έτρεξε και προσκύνησε στη γη εφτά φορές πριν τον πλησιάσει. Τότε ο Ησαύ, που του είχε περάσει ο θυμός μετά από τόσα χρόνια, έτρεξε να συναντήσει τον Ιακώβ και τον αγκάλιασε. Έπεσε στον λαιμό του και τον φιλούσε και έκλαιγαν μαζί. Ο Ιακώβ τόσο πολύ ευχαριστήθηκε για την υποδοχή που του έκανε ο αδελφός του ώστε του είπε: «Όταν είδα το πρόσωπό σου, ήταν σαν να είδα το πρόσωπο του Θεού». Ο Ιακώβ πρόσφερε στον αδερφό του πολλά δώρα τα οποία στην αρχή ο Ησαύ δεν ήθελε να τα πάρει αλλά μπροστά στην επιμονή του τελικά δέχτηκε. Μαζί και αγαπημένοι πήραν τον δρόμο της επιστροφής.*


Γεν 33, 1-12

**2. Η ιστορία του Ιωσήφ**

*Ο Ιακώβ απέκτησε δώδεκα γιους. Ήταν ένας καλός πατέρας, που αγαπούσε όλα του τα παιδιά. Είχε όμως ιδιαίτερη αδυναμία στον μικρότερο γιο του τον Ιωσήφ. Αυτή η αδυναμία του Ιακώβ έκανε τα αδέλφια του Ιωσήφ να ζηλέψουνε. Και πιο πολύ ζήλεψαν, όταν μια μέρα ο Ιακώβ χάρισε στον Ιωσήφ ένα πολύχρωμο χιτώνα. Η ζήλια τους έγινε μίσος όταν κάποτε ο Ιωσήφ τους διηγήθηκε δύο όνειρά του: «Είδα πως βρισκόμασταν» τους είπε «στα χωράφια, θερίζαμε και δέναμε όλοι δεμάτια. Ξαφνικά το δικό μου δεμάτι έμεινε όρθιο και τα δεμάτια τα δικά σας έπεσαν και το προσκύνησαν». Έπειτα «είδα πως ο ήλιος, το φεγγάρι και έντεκα αστέρια με προσκυνούσαν». Μετά από αυτά, οι αδερφοί του Ιωσήφ έγιναν έξω φρενών και πήραν την απόφαση να του αφαιρέσουν τη ζωή.*

*Δεν άργησαν να βρουν την κατάλληλη ευκαιρία. Μια μέρα που ο Ιακώβ έστειλε τον Ιωσήφ στο λιβάδι όπου τα αδέρφια του έβοσκαν τα κοπάδια τους, σκέφτηκαν να τον σκοτώσουν και να πουν στον πατέρα τους πως τον έφαγαν τα άγρια θηρία. Τότε, ο μεγαλύτερος αδερφός, ο Ρουβήν, τους πρότεινε να μην τον σκοτώσουν, αλλά να τον ρίξουν σε ένα λάκκο. Έτσι και έκαναν. Ο Ρουβήν βέβαια σχεδίαζε να πάει αργότερα και να σώσει τον Ιωσήφ. Ξαφνικά είδαν να περνάει από εκεί ένα καραβάνι με εμπόρους. Πήγαιναν στην Αίγυπτο και οι καμήλες τους ήταν φορτωμένες. Τα αδέρφια αποφάσισαν να πουλήσουν τον Ιωσήφ στους εμπόρους για είκοσι χρυσά νομίσματα. Έπειτα έσφαξαν ένα κατσίκι, λέρωσαν με το αίμα του τον χιτώνα του Ιωσήφ και τον έδειξαν στον πατέρα τους. Ο Ιακώβ, πιστεύοντας πως κάποιο άγριο θηρίο κατασπάραξε τον γιο του, άρχισε να θρηνεί και ήταν απαρηγόρητος*.

Γεν 37, 1-35

Οι έμποροι έφεραν τον Ιωσήφ στην Αίγυπτο και εκεί τον πούλησαν σε έναν άρχοντα, τον Πετεφρή. Η εξυπνάδα και οι ικανότητες του Ιωσήφ γρήγορα αναγνωρίστηκαν από τον Πετεφρή. Έτσι γρήγορα του εμπιστεύτηκε όλα του τα υπάρχοντα και τις υποθέσεις του. Μετά από πολλές περιπέτειες του Ιωσήφ, ο ίδιος βασιλιάς της Αιγύπτου, ο Φαραώ, αναγνώρισε την αξία του και του έδωσε μεγάλη εξουσία πάνω σε όλη τη χώρα.

Όταν έπεσε πείνα σε όλη την περιοχή, τα αδέρφια του Ιωσήφ ήρθαν στην Αίγυπτο να αγοράσουν σιτάρι. Συναντήθηκαν με τον Ιωσήφ, αλλά δεν τον γνώρισαν. Αυτός τους γνώρισε και έκλαψε κρυφά. Μετά από κάποια τεχνάσματα που τους έκαναν να αναλογιστούν το κακό που είχαν κάνει πριν από χρόνια στον αδερφό τους, ο Ιωσήφ αποκαλύφθηκε κλαίγοντας, τους διηγήθηκε όλα όσα είχε περάσει στην Αίγυπτο και τους συγχώρεσε. Μάλιστα δώρισε στον καθένα μια γιορτινή φορεσιά. Τους έδωσε αμάξια φορτωμένα με τρόφιμα και δώρα για τον πατέρα του.

Όταν τα αδέρφια επέστρεψαν στον Ιακώβ τον πατέρα του, του είπαν ότι ο Ιωσήφ ζει και του διηγήθηκαν όλα όσα είχαν συμβεί. Ο Ιακώβ χάρηκα πολύ και είπε: «Μου φτάνει που ζει ακόμα ο Ιωσήφ, το παιδί μου. Θα πάω στην Αίγυπτο να τον δω πριν πεθάνω».

Ο Ιακώβ και όλη η οικογένειά του ξεκίνησαν για την Αίγυπτο όπου ο Φαραώ τους επέτρεψε να κατοικήσουν.

Γεν 37-47

**3. Δαβίδ και Σαούλ**

*Μέσα στα μεγάλα παλάτια του βασιλιά Σαούλ ήταν απλωμένη σιωπή. Κανείς δε γελούσε και δε μιλούσε, γιατί φοβούνταν τον βασιλιά. Σκέψεις άσχημες και στενοχώρια τον τυραννούσαν και είχε χάσει τον ύπνο του. Τότε οι υπηρέτες του σκέφτηκαν να βρουν έναν άνθρωπο που να μπορεί να τραγουδάει με την άρπα του και να κάνει τον βασιλιά να ηρεμεί. Αυτός που βρήκαν ήταν ο Δαβίδ, ο μικρότερος γιος του Ιεσσαί, ένα όμορφο και ευγενικό τσοπανόπουλο που ζούσε στη Βηθλεέμ.*

*Ο Σαούλ συμπάθησε αμέσως τον Δαβίδ και αποφάσισε να τον κρατήσει στο παλάτι. Ο Δαβίδ, κάθε φορά που ο Σαούλ ήταν θλιμμένος, έπαιρνε την άρπα του και τραγουδούσε. Τα τραγούδια του ήταν απλά και τρυφερά. Μιλούσαν για τον Θεό και για τις ομορφιές της φύσης κι ο Σαούλ γαλήνευε. Έτσι ο βασιλιάς τον αγάπησε, ενώ ο γιος του Ιωνάθαν τον είχε σαν να ’ταν αδερφός του.*

Βασ Α΄ 16, 14-23

*Πέρασε καιρός πολύς. Ο Δαβίδ έγινε αγαπητός σε όλους. Κοντά στα τόσα του χαρίσματα, στη φρονιμάδα, στην ομορφιά και στο τραγούδι, είχε και γενναία καρδιά. Μια μέρα, ένας λαός γειτονικός, οι Φιλισταίοι ήρθαν εναντίον των Ιουδαίων κι ανάμεσά τους βγήκε ένας γίγαντας που λεγόταν Γολιάθ. Αυτός κορόιδευε και καλούσε όποιον Ιουδαίο είχε θάρρος να μονομαχήσει μαζί του. Μάλιστα φώναζε και έλεγε πως όποιος από τους δυο νικούσε, εκείνου κι ο στρατός να λογαριαζόταν νικητής. Κανένας όμως δεν τολμούσε να τα βάλει μαζί του αφού ήταν ο φόβος και ο τρόμος των Ιουδαίων.*

*Τότε ήρθε στο στρατόπεδο των Ιουδαίων ο Δαβίδ, να φέρει τροφές στ’ αδέλφια του που πολεμούσαν. Είδε κι άκουσε κι αυτός τον φοβερό Γολιάθ και πήγε στον βασιλιά Σαούλ για να του δώσει την άδεια να βγει αυτός να μονομαχήσει με τον Γολιάθ. Με τα πολλά παρακάλια κατάφερε να πάρει την άδεια από τον βασιλιά και μόνο με τη σφεντόνα του, το θάρρος του και την πίστη του στον Θεό βγήκε μπροστά. Ο Γολιάθ όταν τον είδε, γέλασε και είπε: «Για σκύλο με πέρασες και βγήκες μπροστά μου με τη σφεντόνα;». Ο Δαβίδ χωρίς να φοβηθεί προχώρησε λίγο, έριξε με τη σφεντόνα του μια πέτρα που ξάπλωσε κάτω τον Γολιάθ κι έτσι κατάφερε να τον κατατροπώσει. Οι Ιουδαίοι ξεχύθηκαν τότε εναντίον των φοβισμένων Φιλισταίων και τους νίκησαν. Ο βασιλιάς Σαούλ, που είδε την ανδρεία του, έκανε τον Δαβίδ αρχηγό του στρατού. Από τότε ο Δαβίδ έγινε για όλη τη χώρα το σύμβολο της λεβεντιάς και της ομορφιάς. Οι κοπέλες στα πανηγύρια τραγουδούσαν:*

*Ο Σαούλ νίκησε χιλιάδες,*

*Μα ο Δαβίδ νίκησε μυριάδες!*

*Σιγά σιγά όμως ο Σαούλ με αυτά που άκουγε, άρχισε να ζηλεύει, να ανησυχεί και να φοβάται ότι ο Δαβίδ θα του πάρει τον θρόνο. Μέρα με τη μέρα η ανησυχία του μεγάλωνε, ώσπου στο τέλος έγινε μίσος. Ο Δαβίδ, χωρίς να υποπτεύεται τίποτα, εξακολουθούσε να προσφέρει τις υπηρεσίες του στον βασιλιά.*

*Ένα πρωί, την ώρα που έπαιζε την άρπα του και τραγουδούσε, ο Σαούλ έριξε κατά πάνω του το δόρυ του και κόντεψε να τον σκοτώσει.*

Βασ Α΄ 17 και 18, 6-16

**4. Δαβίδ και Ιωνάθαν**

*Ο γιος του Σαούλ Ιωνάθαν συμπάθησε πολύ τον Δαβίδ απ’ την αρχή της γνωριμίας τους. Έγιναν αχώριστοι φίλοι και ο Ιωνάθαν αγαπούσε τον Δαβίδ σαν τον εαυτό του. Έβγαλε μάλιστα τον μανδύα που φορούσε και του τον έδωσε. Επίσης του έδωσε την πανοπλία του, το ξίφος του, το τόξο και τη ζώνη του. Όταν κατάλαβε ότι ο πατέρας του, ο Σαούλ, σκόπευε να σκοτώσει τον φίλο του, τον προειδοποίησε να κρυφτεί.*

*Ο Δαβίδ ευχαρίστησε τον Ιωνάθαν, έφυγε και άρχισε να περιπλανιέται μέσα σε λαγκαδιές και σε βουνά. Ο Σαούλ έφριξε όταν έμαθε πως ο Δαβίδ του ξέφυγε.*

*Μετά από καιρό, όταν εχθροί επιτέθηκαν στους Ιουδαίους, ο Σαούλ και ο Ιωνάθαν σκοτώθηκαν σε μια μάχη στο βουνό Γελβουέ. Ο Δαβίδ, μόλις πληροφορήθηκε τον θάνατο του βασιλιά και του αγαπημένου του φίλου Ιωνάθαν, θρήνησε με πόνο αληθινό.*

*Αλίμονο, η δόξα σου, Ισραήλ, κονταροχτυπημένη πέθανε πάνω στους λόφους σου!*

*Εσείς βουνά πανέμορφα της Γελβουέ,*

*βροχή και χιόνι ας μην πέσει ποτέ να σας χαϊδέψει,*

*βουνά της Γελβουέ, τόποι των σκοτωμένων.*

*Ο Σαούλ και ο Ιωνάθαν, οι αγαπημένοι,*

*ενωμένοι στη ζωή και στον θάνατο.*

*Πιο γρήγοροι απ’ τους αετούς*

*και πιο γενναίοι απ’ τα λιοντάρια…*

*Πώς εβασίλεψεν η ομορφιά του Ιωνάθαν!*

*Λυπούμαι και θρηνώ για σένα, Ιωνάθαν αδελφέ μου,*

*που ‘σουν για μένα ο πιο ακριβός μου φίλος.*

Βασ Α΄ 18, 1-4 και Βασ Β΄ 1, 17-27

**Ιστορίες από την Καινή Διαθήκη**

**1. Ένας πατέρας γεμάτος αγάπη**

(η παραβολή του *Ασώτου* ή του *σπλαχνικού πατέρα*)

*Ένας πατέρας είχε δυο γιους που τους καμάρωνε, είχε κάμπους και περιβόλια πλούσια και κοπάδια πολλά. Ολόκληρη συντροφιά δούλων υπηρετούσανε τις ανάγκες του σπιτιού. Τα είχαν όλα, δεν έλειπε τίποτα.*

*Ώσπου μια μέρα, ξαφνικά, το ένα από τα παιδιά, το μικρότερο, παρουσιάστηκε στον πατέρα. «Θέλω να μου δώσεις το μερίδιο της περιουσίας που μου αναλογεί», του είπε. Ξαφνιασμένος ο πατέρας προσπαθεί να τον μεταπείσει: «Τι σου λείπει, παιδί μου; Τι είναι εκείνο που δε σου το προσφέρω;»*

*Η επιμονή του γιου ήταν απελπιστική. Είχε πάρει την απόφασή του. Το πατρικό του σπίτι έμοιαζε με φυλακή. Είχε γνωρίσει συντροφιές ελεύθερες. Με αυτές θα έφευγε μακριά, εκεί που δε θα μπορούσε να τον φτάσει η έγνοια κι ο έλεγχος του πατέρα του. Οι φίλοι του μιλούσαν αδιάκοπα για τα εξαίσια πράγματα των μακρινών τόπων.*

*Αδύνατο στάθηκε να τον πείσει ο πατέρας. Με πόνο βαθύ αναγκάστηκε να του δώσει το μερίδιό του. Εκείνος ξεπούλησε ό,τι του ανήκε, πήρε τα χρήματα και έφυγε βιαστικά χωρίς να αποχαιρετήσει κανέναν.*

*Στις πολιτείες που πήγε έζησε σπάταλα και παρασύρθηκε μακριά από κάθε τιμιότητα και αρετή. Ένα πρωί, όταν συνήλθε απ’ το μεθύσι του ανακάλυψε πως είχε ξοδέψει όλη του την περιουσία και ήταν πια σαν ένα έρημο σκυλί στον δρόμο. Κανείς πια δεν τον εμπιστευόταν και δεν τον ήθελε για φίλο. Ο καιρός περνούσε και ξέπεφτε όλο και περισσότερο. Έφτασε στο σημείο να βόσκει γουρούνια για να τρώει κι αυτός λίγη από την τροφή τους. Τότε ήρθε στον νου του ο πατέρας του και το πατρικό του σπίτι που εγκατέλειψε. «Ω να μπορούσα να γυρίσω πίσω», συλλογιζόταν. «Να πέσω στα πόδια του πατέρα μου και να του ζητήσω να με συγχωρήσει. Να μη με δεχτεί σαν παιδί του, μα σαν τον πιο τελευταίο υπηρέτη του, αφού δεν είμαι άξιος να λέγομαι γιος του». Σα να είχε φτερά στα πόδια έτρεξε πίσω στο σπίτι του.*

*Από μακριά είδε τον πατέρα του που στεκόταν σε ένα ύψωμα κοιτάζοντας τον δρόμο και προσμένοντας το χαμένο του παιδί. Έτρεξε κοντά του, έπεσε στα πόδια του και είπε: «Πατέρα μου, αμάρτησα σε σένα και στον ουρανό. Μα μετανιώνω. Πάρε με για δούλο σου, πατέρα». Ο πατέρας τον έσφιξε στην αγκαλιά του «παιδί μου» του φώναζε και τον φιλούσε κλαίγοντας. Ύστερα φώναξε στους υπηρέτες του: «βγάλτε του τα κουρελιασμένα ρούχα, λούστε τον και φορέστε του καθαρά ολόασπρα ρούχα, δώστε του το δαχτυλίδι μου να φορέσει στο χέρι του και σανδάλια στα πόδια του. Κι ύστερα σφάξτε το καλύτερο μοσχάρι να χαρούμε και να γιορτάσουμε. Γιατί το παιδί μου αυτό ήταν νεκρό και αναστήθηκε, ήταν χαμένο και βρέθηκε».*

*Κι έγινε χαρά μεγάλη στο σπίτι εκείνο κι η ευτυχία άπλωσε ξανά τα φτερά της και το σκέπασε.*

Λκ 15, 11-24

**2. Ο καλός ποιμένας**

*Ανάμεσα στα πλήθη που ακολουθούσαν τον Ιησού για να τον ακούσουν να μιλάει ήταν και οι αυστηροί Φαρισαίοι. Αυτοί σαν φανατικοί υποστηρικτές του Μωσαϊκού Νόμου που ήταν, δεν έβλεπαν με καλό μάτι ότι γύρω από τον Ιησού μαζεύονταν τελώνες και άλλοι άνθρωποι που δεν τηρούσαν τον Νόμο. Έλεγαν μεταξύ τους και κατηγορούσαν τον Ιησού: «Αυτός ο άνθρωπος κάθεται και τρώει με αμαρτωλούς». Τότε ο Ιησούς για να δείξει ότι ήρθε για όλους τους ανθρώπους και κυρίως για τους αμαρτωλούς είπε αυτή τη μικρή ιστορία.*

*Μια φορά ήταν ένας καλός βοσκός, που είχε εκατό πρόβατα. Μόλις κατάλαβε πως είχε χάσει ένα, άφησε τα ενενήντα και πήγε στο βουνό για να ψάξει το χαμένο πρόβατο. Όταν το βρήκε, το έβαλε χαρούμενος στους ώμους του και γύρισε σπίτι γεμάτος χαρά.*

*Χάρηκε πιο πολύ για αυτό που είχε ξεφύγει από το κοπάδι και το βρήκε παρά για τα υπόλοιπα που είχε αφήσει για να ψάξει. Γι αυτό προσκάλεσε τους φίλους του και τους γείτονες και τους είπε: «Χαρείτε μαζί μου, γιατί βρήκα το χαμένο μου πρόβατο».*

Λκ 15, 1-6

**Γκρεμίζοντας τους τοίχους…**

**Όσκαρ Ουάιλντ, *Ο εγωιστής γίγαντας*** (διασκευή)

Μια φορά κι έναν καιρό, ήταν ένας γίγαντας που είχε ένα ωραίο σπίτι με υπέροχο κήπο. Στον κήπο υπήρχαν όλων των ειδών τα δέντρα, γεμάτα με γλυκύτατους καρπούς. Υπήρχαν επίσης πολλά λουλούδια με ευωδιαστά αρώματα και υπέροχα χρώματα. Όταν ο γίγαντας έλειπε τα παιδιά χαίρονταν πολύ να παίζουν στον κήπο του.

Ξαφνικά, ένα απόγευμα γύρισε ο γίγαντας μετά από πολύ καιρό απουσίας. Βλέποντας τα παιδιά μέσα στον αγαπημένο του κήπο, θύμωσε πάρα πολύ. Άρχισε να κουνάει τα χέρια του δυνατά και να φωνάζει: «Φύγετε γρήγορα από δω! Ο κήπος είναι δικός μου! Μόνο δικός μου!» Τα παιδιά τρόμαξαν πολύ και το έβαλαν στα πόδια. Ο γίγαντας, αφού έχτισε έναν τεράστιο τοίχο γύρω από τον κήπο του, κρέμασε και μια επιγραφή στην πόρτα που έλεγε; «Οι παραβάτες θα διώκονται». Έτσι τα παιδιά δεν μπορούσαν να παίξουν πια εκεί.

Ο καιρός περνούσε… Κι ήρθε ο χειμώνας κι έστρωσε παντού το λευκό του πέπλο. Η μόνη παρέα του γίγαντα ήταν ο βοριάς και το χαλάζι… Κι ο καιρός περνούσε… Κι ήρθε η άνοιξη, και όλα τα δέντρα άνθισαν και μοσχοβολούσαν, μα στον κήπο του γίγαντα κανένα δέντρο δεν έβγαζε λουλούδια … κανένα πουλάκι δεν έχτιζε εκεί τη φωλιά του … μόνο χιόνι και παγωνιά… Πέρασε η άνοιξη, ήρθε το καλοκαίρι… Όμως ο γίγαντας που κοιτούσε συνέχεια από το παράθυρό του, έβλεπε τον κήπο του ξερό και παγωμένο. Το ίδιο ένιωθε και την καρδιά του. Μόνη του συντροφιά είχε τη λύπη και τη μοναξιά.

Και ήταν έτσι για πολύ καιρό. Κλεισμένος στο ψηλό του σπίτι, δεν περίμενε πια τίποτα, όταν ξαφνικά ένα πρωί άκουσε ένα πουλί να κελαηδάει. Έτρεξε έκπληκτος στο παράθυρο να δει από πού ερχόταν αυτό το γλυκό κελάηδημα… και τι να δει; Από ένα μικρό άνοιγμα στον τοίχο τα παιδιά είχαν τρυπώσει μέσα και κάθονταν στα κλωνιά των δέντρων. Σε κάθε δέντρο που αντίκριζε υπήρχε και ένα μικρό παιδί. Και τα δέντρα χαίρονταν τόσο πολύ που είχαν μαζί τους πάλι τα παιδιά, ώστε σκεπάστηκαν με άνθη και αργοσάλευαν τα κλαδιά πάνω απ’ τα κεφάλια τους. Τα πουλιά πετούσαν εδώ κι εκεί και τερέτιζαν ενθουσιασμένα, και τα λουλούδια πρόβαλαν απ’ το χορτάρι κοιτάζοντας χαμογελαστά.

Τότε ο γίγαντας, γεμάτος χαρά, έτρεξε στον κήπο φωνάζοντας: «Μα τι εγωιστής που ήμουν! Ο κήπος ανήκει και στα παιδιά. Χωρίς αυτά δεν υπάρχει ζωή, δεν υπάρχουν λουλούδια, δεν υπάρχει χαρά». Λέγοντας αυτά, άνοιξε διάπλατα τα χέρια του και αγκάλιασε τα παιδιά.

Εκείνη την ημέρα ο γίγαντας γκρέμισε τον τοίχο και από τότε έπαιζε μαζί με τα παιδιά τα πιο όμορφα παιχνίδια του κόσμου!

**ΘΕΜΑΤΙΚΗ ΕΝΟΤΗΤΑ 2: Θρησκευτικές γιορτές: μέρες γεμάτες χαρά και σημασίες**

Κείμενα &

Πληροφοριακό Υλικό

**Χαιρόμαστε γιορτάζοντας**

**1. Μέρες γιορτής των Χριστιανών**

**Εκκλησιαστικός χρόνος**

Ο χρόνος κάνει κύκλους. Το βλέπουμε κάθε μέρα: στις κινήσεις του ήλιου, στις φάσεις του φεγγαριού, στις εποχές που αλλάζουν. Κάθε πρωτοχρονιά αρχίζει ένας καινούργιος κύκλος για τον χρόνο. Γι’ αυτό και τη γιορτάζουμε όλοι με δώρα, πυροτεχνήματα και ξεφαντώματα. Όμως υπάρχει και ένας άλλος κύκλος χρόνου, ο ***εκκλησιαστικός.*** Αυτός έχει τη δική του πρωτοχρονιά, που είναι η πρώτη Σεπτεμβρίου. Είναι και η εποχή της σποράς της γης, δηλαδή της αρχής του κύκλου της ζωής των φυτών.

**Οι γιορτές του εκκλησιαστικού χρόνου**

Οι γιορτές είναι μέρες του χρόνου αφιερωμένες στη λατρεία του Θεού και στην τιμή και την ανάμνηση των Αγίων. Οι Χριστιανοί τίμησαν πρώτα πρώτα την ημέρα της Κυριακής, γιατί ήταν η μέρα της Ανάστασης του Χριστού. Σιγά σιγά όμως, όσο ο μνήμη των χριστιανών πλήθαινε από συγκινητικές παραδόσεις και γεγονότα, οι χριστιανοί καθιέρωσαν τον *κύκλο των γιορτών* της χρονιάς. Κάποιες απ’ αυτές γιορτάζονται πάντοτε σε μια συγκεκριμένη ημερομηνία και λέγονται ***ακίνητες*** (π.χ. Χριστούγεννα). Κάποιες άλλες δεν έχουν σταθερή ημερομηνία και λέγονται ***κινητές*** (π.χ. Πάσχα).

Ανάλογα με τα πρόσωπα που τιμούνται, ονομάστηκαν ***δεσποτικές*** (αφιερωμένες στον Χριστό), ***θεομητορικές*** (αφιερωμένες στην Παναγία) και ***γιορτές των Αγίων*** (αφιερωμένες στους χριστιανούς Αγίους).

**Κάθε μέρα ένας άγιος / η ονομαστική γιορτή των χριστιανών**

Η μέρα της γιορτής του κάθε χριστιανού είναι μια ξεχωριστή μέρα. Γιορτάζει ο Άγιος του οποίου το όνομα έχει. Όλοι του εύχονται «χρόνια πολλά», «να ζήσεις», τον επισκέπτονται και του δίνουν δώρα. Ταυτόχρονα θυμάται πως αυτός ο Άγιος που έζησε πριν πολλά χρόνια, αγάπησε πολύ τον Θεό και τους ανθρώπους και έκανε πράξεις σπουδαίες.

**Οι πόλεις γιορτάζουν τον Άγιό τους / Η χαρά της πανήγυρης**

Όταν γιορτάζει ο Άγιος μιας ενορίας, γίνεται μια μεγάλη γιορτή, ένα πανηγύρι. Όπου κι αν γίνεται, σε μικρή ή μεγάλη πόλη, συγκεντρώνονται όλοι οι ενορίτες. Πριν από το πανηγύρι η εκκλησία στολίζεται. Από την παραμονή γίνεται ο *Εσπερινός* και οι πιστοί πηγαίνουν στην εκκλησία το *πρόσφορο*. Την επόμενη μέρα στη Λειτουργία ευλογούνται οι *άρτοι* (γλυκά ψωμιά, ζυμωμένα με μυρωδικά και πασπαλισμένα με ζάχαρη), που μοιράζονται αργότερα στους πιστούς. Το απόγευμα της ημέρας της γιορτής γίνεται *λιτάνευση* της εικόνας του Αγίου (περιφορά της δηλαδή στους δρόμους της ενορίας), στη διάρκεια της οποίας ψέλνουν ο ιερέας και οι ψάλτες.

Στη συνέχεια οι ενορίτες διασκεδάζουν, τραγουδούν, χορεύουν. Σε πολλά μέρη της Ελλάδας ο χορός των πανηγυριών στήνεται έξω από τον ναό.

Στην Ήπειρο τα πανηγύρια διαρκούν τρεις μέρες με χορό και τραγούδι στην κεντρική πλατεία του χωριού.

Στα Καλάβρυτα οι νέοι διοργανώνουν αγώνες με άλογα κατά τη διάρκεια του πανηγυριού.

Στη Σίφνο, στο πανηγύρι του προφήτη Ηλία, όλοι οι πανηγυράδες, με τη σειρά, θα φάνε στα τραπέζια του μοναστηριού τη ρεβιθάδα, μια σούπα από ρεβίθια.

**Από την ελληνική ποίηση**

**Τάκης Παπατσώνης, *Δοξαστικό***

*…Τι γλυκιά που είναι η ώρα της Γιορτής.*

*Και τι μεθυστικά απλωμένη η λησμονιά*

*την κυριαρχία της χαράς εγκαθιστά.*

*Λες και το πανηγύρι της ζωής αρχίζει*

*μονάχα σήμερα∙ τα περασμένα σβήσαν μονομιάς∙*

*και πως γιορτάζει μεταξύ μας η καταλλαγή*

*Θεού κι ανθρώπων ανεξάντλητα αδερφωμένων…*

**2. Τα ελληνικά σχολεία γιορτάζουν:**

**Ο Αγιασμός**

Οι χριστιανοί τελούν Αγιασμό πολλές περιπτώσεις στη ζωή τους, όταν ξεκινούν κάτι καινούργιο. Την πρώτη του μήνα στις εκκλησίες. Στα εγκαίνια ενός καινούργιου σπιτιού ή καταστήματος. Σ’ ένα καινούργιο καράβι ή αυτοκίνητο πριν από το πρώτο του ταξίδι. Με τον Αγιασμό, οι πιστοί ζητούν να τους στηρίξει η χάρη του Θεού.

**Ο σχολικός Αγιασμός**

Την πρώτη μέρα κάθε νέας σχολικής χρονιάς γίνεται στο σχολείο ο Αγιασμός από τον ιερέα της ενορίας. Ο παπάς, φορώντας το πετραχήλι του, λέει ευχές και ψάλλει ύμνους. Το ***Ευχολόγιο*** (δηλαδή ένα βιβλίο της Εκκλησίας με ευχές), ο Σταυρός, ένα γυάλινο δοχείο με νερό, ένα κλωναράκι βασιλικός, ένα κερί και ένα λιβανιστήρι βρίσκονται στο τραπέζι μπροστά του.

Ο παπάς παρακαλεί τον Θεό να στείλει το Άγιο Πνεύμα, να δώσει υγεία και να φωτίσει τα παιδιά που αρχίζουν τη νέα σχολική χρονιά. Τον παρακαλεί ακόμη να αγιάσει το νερό που δίνει ζωή και δύναμη. Βυθίζει στο νερό τρεις φορές τον σταυρό, ψάλλοντας:

*«Σώσον, Κύριε, τον λαόν σου και ευλόγησον την κληρονομίαν σου…».*

Ύστερα, κρατώντας το κλωνάρι τον βασιλικό, ραντίζει όλους με το νερό του Αγιασμού. Τους δασκάλους, τα παιδιά, τους γονείς που έχουν έρθει. Για τον καθένα έχει και μια ευχή: «Καλή πρόοδο», «Καλή χρονιά», «Ο Θεός να σας ευλογεί».

**Η γιορτή των Τριών Ιεραρχών**

Πολλοί είναι οι σπουδαίοι ιεράρχες της χριστιανικής Εκκλησίας. Ξεχωριστά όμως γιορτάζει τρεις: τον Μέγα Βασίλειο, τον Γρηγόριο τον Θεολόγο και τον Ιωάννη τον Χρυσόστομο, που έζησαν τον 4ο αιώνα μ.Χ. Καθένας έχει τη δική του γιορτή∙ αλλά και τους τρεις μαζί οι χριστιανοί τους γιορτάζουν στις 30 Ιανουαρίου, γιατί έχουν πολλά κοινά γνωρίσματα: Ήταν ιερωμένοι που ζούσαν απλή ζωή χωρίς πολυτέλειες. Αφιέρωσαν τη ζωή τους στους φτωχούς συνανθρώπους τους και στους δυστυχισμένους. Ήταν πάρα πολύ μορφωμένοι και έγραψαν σπουδαία βιβλία. Αγάπησαν τα γράμματα και τον πολιτισμό των αρχαίων Ελλήνων. Έγιναν μεγάλοι δάσκαλοι, αλλά και σπουδαίοι ρήτορες. Για τη σοφία τους και την καλοσύνη τους, ο λαός τους εκτιμούσε και τους αγαπούσε.

Ο ***Μέγας Βασίλειος*** ήταν επίσκοπος στην Καισάρεια της Καππαδοκίας. Είχε σπουδάσει φιλοσοφία, νομικά, ρητορική, μαθηματικά, αστρονομία, ιατρική, φιλολογία. Θα μπορούσε δηλαδή να γίνει δικηγόρος, καθηγητής φιλοσοφίας, μαθηματικός, αξιωματούχος άρχοντας της περιοχής του. Εκτός από τις σπουδές του, είχε και μεγάλη περιουσία από τους γονείς του και θα μπορούσε να την κάνει ακόμη μεγαλύτερη με το επάγγελμα που θα διάλεγε. Ωτόσο ο Βασίλειος προτίμησε να συγγράφει αδιακοπα, χωρίς κανένα κέρδος, προσπαθώντας να κάνει τη χριστιανική του πίστη κατανοητή στους απλούς ανθρώπους και πειστική στους μορφωμένους της εποχής του. Πούλησε την περιουσία του και έχτισε την *Βασιλειάδα*, δηλαδή ένα ίδρυμα για τη φροντίδα και την περίθαλψη των φτωχών, των ορφανών, των γερόντων, των ασθενών και των ξένων.

Ο ***Γρηγόριος ο Θεολόγος*** γεννήθηκε στη Ναζιανζό της Καππαδοκίας. Σπούδασε φιλοσοφία, ρητορική, νομικά και φιλολογία στην Αθήνα και συνδέθηκε με βαθιά φιλία με τον Βασίλειο. Έγινε ιερέας. Είχε μεγάλο λογοτεχνικό χάρισμα. Ό,τι έγραφε ήταν έργο τέχνης. Κι αυτός, όπως ο φίλος του Βασίλειος, απαρνήθηκε την περιουσία του και αφοσιώθηκε στην Εκκλησία. Αργότερα, ενώ είχε γίνει επίσκοπος σε μια μικρή πόλη, τον κάλεσαν να γίνει Πατριάρχης στην Κωνσταντινούπολη. Γρήγορα ωστόσο εγκατέλειψει τον θρόνο του Πατριάρχη και επέστρεψε στην άσημη επαρχία του. Έγραφε ασταμάτητα σπουδαία θεολογικά κείμενα, γι’ αυτό και ονομάστηκε «Θεολόγος».

Ο ***Ιωάννης ο Χρυσόστομος*** γεννήθηκε στην Αντιόχεια της Συρίας. Σπούδασε θεολογία, φιλοσοφία, ρητορική. Κι αυτός προτίμησε να συγγράφει και να κηρύττει αδιάκοπα για όλα τα θέματα της εποχής του. Έγινε ιερέας και για τις υπέροχες ομιλίες του ονομάστηκε «Χρυσόστομος». Οργάνωσε συσσίτια για χιλιάδες φτωχούς. Μετά από λίγο καιρό έγινε πατριάρχης Κωνσταντινουπόλεως. Δημιούργησε όμως μεγάλες έχθρες εναντίον του επειδή κατέκρινε τα λάθη των αρχόντων. Δεν υποχώρησε ποτέ, ακόμη κι όταν απειλήθηκε η ζωή του. Γι’ αυτό και εξορίστηκε πολλές φορές. Στη διάρκεια μιας απ’ αυτές πέθανε από τις κακουχίες.

Τη γιορτή των Τριών Ιεραρχών την καθιέρωσε ο βυζαντινός αυτοκράτορας Αλέξιος Κομνηνός το 1100 για να σταματήσουν οι διαμάχες μεταξύ των πιστών σχετικά με το ποιος από τους τρεις Αγίους είναι ο πιο σπουδαίος.

Το 1842 το πανεπιστήμιο της Αθήνας καθιέρωσε την **30η Ιανουαρίου** ως τη μέρα γιορτής των Τριών Ιεραρχών και αφιερωμένης στην Παιδεία και στα Γράμματα. Από τότε ως σήμερα, οι Τρεις Ιεράρχες θεωρούνται προστάτες των μαθητών, των φοιτητών και γενικά όσων σπουδάζουν. Η μέρα της γιορτής και η μέρα της γιορτής τους είναι σχολική αργία.

**Απολυτίκιο**

*Τους τρεις μεγίστους φωστήρας της Τρισηλίου Θεότητος,*

*τους την οικουμένην ακτίσι δογμάτων θείων πυρσεύσαντας,*

*τους μελιρρύτους ποταμούς της σοφίας,*

*τους την κτίσιν πάσαν θεογνωσίας νάμασι καταρδεύσαντας,*

*Βασίλειον τον Μέγαν, και τον Θεολόγον Γρηγόριον,*

*συν τω κλεινώ Ιωάννη,*

*τω την γλώτταν χρυσορρήμονι,*

*πάντες οι των λόγων αυτών ερασταί,*

*συνελθόντες ύμνοις τιμήσωμεν·*

*αυτοί γαρ τη Τριάδι, υπέρ ημών αεί πρεσβεύουσιν.*

Δηλαδή:

Αυτά τα τρία φωτεινά αστέρια που παίρνουν λάμψη από τον Θεό.

Αυτούς που φώτισαν την οικουμένη με τη θεϊκή διδασκαλία.

Αυτά τα ποτάμια της σοφίας,

που ξεδίψασαν όλη την πλάση με τη γνώση του Θεού.

Τον Μέγα Βασίλειο, τον Γρηγόριο τον Θεολόγο

και τον ξακουστό Ιωάννη που τα λόγια του ήταν χρυσάφι.

Όλοι εμείς που θαυμάζουμε τη σοφία τους,

ας μαζευτούμε να τους τιμήσουμε με ύμνους,

γιατί αυτοί πάντοτε παρακαλούν τον Θεό για μας.

**Σοφά λόγια των τριών Ιεραρχών**

* *Στο σπιτικό του συνετού και του σοφού αντάμα, πήγαινε κάθε μέρα. Μα εκεί που πλούτη είναι πολλά, πάντα να κάνεις πέρα.*
* *Όπως οι μέλισσες διαλέγουν το νέκταρ από τα λουλούδια, έτσι κι εσείς να διαλέγετε αυτά που διαβάζετε. Να κρατάτε τα καλά και τα ωφέλιμα.*

Μέγας Βασίλειος

* *Πώς το καταλαβαίνετε, να έχετε εσείς περισσεύματα και ο άλλος να πεινά;*
* *Η παιδεία είναι το πρώτο από τα αγαθά τα οποία έχουμε. Από αυτήν έχουμε ωφεληθεί στην ευσέβεια και λατρεία του Θεού. Δεν πρέπει να περιφρονούμε την παιδεία, αλλά πρέπει να θεωρούμε αμαθείς και αμόρφωτους εκείνους που έχουν αυτή την αντίληψη.*

Γρηγόριος ο Θεολόγος

* *Θα πω για κάποιον ότι με αγαπά, όχι μόνον όταν με επαινεί, αλλά και όταν με ελέγχει για να με διορθώσει.*
* *Πλούσιος δεν είναι εκείνος που έχει πολλά, αλλά εκείνος που δεν έχει ανάγκη από τίποτα.*

Ιωάννης ο Χρυσόστομος

**Γιορτές θρησκειών του κόσμου**

**Ρος Ασσανά**

Είναι η **Εβραϊκή Πρωτοχρονιά**. Το όνομα της γιορτής στην κυριολεξία σημαίνει *Rosh* (κεφαλή) *Ha* (του) *Shana* (χρόνου).

Έθιμο της γιορτής είναι η αγορά ενός **καινούργιου ρούχου ή κοσμήματος.**

Το γεύμα του Ρος Ασσανά, (καμμιά φορά ονομάζεται και ***Σέντερ του Ρος Ασσανά***), είναι γιορταστικό. Τα φαγητά (***Ασιμανίμ/ Σημάδια***) που συνοδεύουν το γεύμα και έχουν ιδιαίτερη σημασία είναι : **μήλο με μέλι, πράσο, σπανάκι, χουρμά, κολοκύθα ρόδι και κεφάλι ψαριού.**

**Ιντ αλ-φιτρ**

Συχνά λέγεται και **Ιντ**. Γιορτάζεται μετά το τέλος του μήνα Ραμαντάν, δηλαδή του ιερού μήνα της νηστείας των μουσουλμάνων και διαρκεί τρεις ημέρες. Η αραβική λέξη ***ιντ*** σημαίνει «τον γιορτασμό», ενώ ***φιτρ*** σημαίνει «το τέλος της νηστείας».

Την ημέρα της γιορτής, η οικογένεια ξυπνάει πολύ νωρίς, κάνει την πρώτη καθημερινή προσευχή και μετά τρώει λίγο, κάτι που συμβολίζει το τέλος του Ραμαζανιού.

Στη συνέχεια φορούν τα καλύτερα ρούχα τους και πηγαίνουν στο τζαμί. Εκεί συμμετέχουν στις προσευχές και ακούν το κήρυγμα. Μετά την προσευχή, όλοι χαιρετιούνται και αγκαλιάζονται μέσα σε μια ατμόσφαιρα ειρήνης και αγάπης. Ακολουθούν επισκέψεις στα σπίτια των συγγενών και των φίλων για την ανταλλαγή ευχών. Επίσης, τη μέρα αυτή οι μουσουλμάνοι δίνουν χρήματα στους φτωχούς.

Είναι μια γιορτή χαράς, καθώς οι μουσουλμάνοι χαίρονται επειδή κατόρθωσαν να τηρήσουν τη νηστεία του μήνα Ραμαντάν και δοξάζουν τον Αλλάχ για τη βοήθεια και τη δύναμη που τους έδωσε. Ταυτόχρονα είναι μια μέρα ειρήνης, αδελφοσύνης και ενότητας της μουσουλμανικής κοινότητας.

**Τα σύμβολα του Θεού στις διάφορες θρησκείες**

**1. Σύμβολα του Χριστιανισμού**

Ο Σ***ταυρός***

Είναι το πιο σημαντικό σύμβολο των Χριστιανών. Βλέποντάς τον θυμούνται τη Σταύρωση του Χριστού και τη μεγάλη του αγάπη για τους ανθρώπους.

Παλιά, οι μανάδες έκαναν τον σταυρό τους ή σταύρωναν τα παιδιά τους και οι γιαγιάδες τα εγγόνια τους λέγοντας: «Ιησούς Χριστός νικά κι όλα τα κακά σκορπά!»

**Να τι λέει η ιστορία για την εύρεση του Σταυρού του Χριστού**:

*Ο Κωνσταντίνος ο Μέγας, πριν γίνει μέγας και πρώτος χριστιανός βασιλιάς των Ρωμαίων, πολεμούσε με εχθρούς πολύ περισσότερους απ’ τους δικούς του στρατιώτες. Σκεφτόταν, πως άδικο αίμα θα χυθεί∙ αδύνατο να νικήσει. Και με τους σκοτεινούς αυτούς λογισμούς βγήκε έξω από τη σκηνή του. Τότε, «μεσούσης ημέρας», μεσημέρι δηλαδή, βλέπει στον ουρανό σταυρό από φωτεινά αστέρια σχηματισμένον και με αστέρια πάλι ρωμαϊκά γράμματα που έλεγαν: «Εν τούτω νίκα». Κατάλαβε. Διατάζει αμέσως να κατασκευαστεί σταυρός από χρυσάφι. Συντάσσει τη στρατιά του και μπροστά ο ίδιος, αλλά πιο μπροστά ακόμη ένας στρατιώτης με υψωμένο τον σταυρό σε κοντάρι, ορμάει εναντίον των εχθρών. Τους κυνήγησε κι αυτοί σκορπίστηκαν στους πέντε ανέμους.*

*Το θαύμα νίκησε μέσα του και την ειδωλολατρία. Ζήτησε να μάθει την ιστορία του Εσταυρωμένου, πίστεψε στον Χριστό και βαπτίστηκε.*

**Πώς κάνουν τον σταυρό τους οι Ορθόδοξοι Χριστιανοί**

* Ενώνουν τα τρία πρώτα δάχτυλα του δεξιού χεριού
* Τα σηκώνουν ενωμένα προς το μέτωπο
* Μετά τα κατεβάζουν προς την κοιλιά
* Στη συνέχεια προς τον δεξιό ώμο
* Και τέλος στον αριστερό ώμο.

**Πώς κάνουν τον σταυρό τους οι Ρωμαιοκαθολικοί**

Οι Καθολικοί κάνουν τον σταυρό τους με τα τέσσερα δάχτυλα, και όχι από τα δεξιά προς τα αριστερά, αλλά από τα αριστερά προς τα δεξιά.

**Κάνουν τον σταυρό τους οι Προτεστάντες;**

Δεν συνηθίζουν να κάνουν τον σταυρό τους όταν προσεύχονται, αν και τοποθετούν τον σταυρό σε κεντρικά σημεία των ναών τους. Αυτό βέβαια το θεωρούν θέμα παράδοσης και συνήθειας. Δεν πιστεύουν δηλαδή πως όποιος κάνει τον σταυρό του κάνει κάτι λάθος στα μάτια του Θεού.

**Άλλα σύμβολα του χριστιανισμού**

* + - Τα γράμματα Α και Ω.: Η αρχή και το τέλος. Συμβολίζουν τον Χριστό, που είναι η αρχή και το τέλος του κόσμου.
    - Το σχήμα ενός ψαριού ή η λέξη ***ΙΧΘΥΣ***, που με τα γράμματά της σχηματίζεται μια ακροστοιχίδα με το περιεχόμενο της χριστιανικής πίστης: **Ι**ησούς, **Χ**ριστός, **Θ**εού, **Υ**ιός, **Σ**ωτήρ.
    - Το ***καράβι***, που συμβολίζει την Εκκλησία.
    - Η ***άμπελος***, που συμβολίζει την Εκκλησία.
    - Η ***άγκυρα***, που συμβολίζει την ελπίδα.
    - Ο ***αμνός***, που συμβολίζει τη θυσία του Χριστού.

**2. Σύμβολα από τις άλλες θρησκείες**

**Αραβούργημα με το όνομα του Αλλάχ**

Η μουσουλμανική θρησκεία δεν επιτρέπει να εικονίζεται ο Αλλάχ. Μέσα στο τζαμί (όπου συγκεντρώνονται οι πιστοί για να προσευχηθούν) δεν υπάρχουν εικόνες ή αγάλματα. Τα τζαμιά ωστόσο διακοσμούνται με *αραβουργήματα* με τα ονόματα του Αλλάχ. Μια καλλιγραφική δηλαδή σχεδίαση των ονομάτων του Αλλάχ στην παλιά αραβική γραφή, με τα γράμματα να παίρνουν εύπλαστα και όμορφα σχήματα. Με περίτεχνο τρόπο, επίσης, παρουσιάζονται φράσεις από το *Κοράνι*, το ιερό βιβλίο των μουσουλμάνων.

**Η ημισέληνος ως σύμβολο του ισλαμισμού**




Η ημισέληνος είναι διαδεδομένο σύμβολο σοτυς μουσουλμάνους αν και δεν είναι επίσημο σύμβολο του ισλαμισμού. Κατά καιρούς υπήρξε υπήρξε μια ιδιαίτερα δημοφιλής παράσταση, επειδή σε πολλούς πολιτισμούς η σελήνη συμβόλιζε πολλά πράγματα (γονιμότητα, το πέρασμα του χρόνου).

Η ημισέληνος, όμως, ήταν σύμβολο της Κωνσταντινούπολης.

Όταν οι Οθωμανοί Τούρκοι κατέλαβαν την Κωνσταντινούπολη το 1453, υιοθέτησαν το σύμβολό της. Κόσμησαν με αυτή τη σημαία τους και τα τζαμιά τους. Από τότε, η ημισέληνος πέρασε στις σημαίες και άλλων μουσουλμανικών κρατών.

### [Το](http://masvidal.blogspot.gr/2010/10/blog-post_26.html) αστέρι του Δαυίδ

Το αστέρι του Δαβίδ, ή "ασπίδα του Δαβίδ", είναι ένα εξάκτινο αστέρι που σχηματίζεται από δύο ισόπλευρα τρίγωνα. Πήρε το όνομά του από την παράδοση ότι ο Δαβίδ έφερε μια τέτοια ασπίδα κατά τη διάρκεια της νίκης του εναντίον του γίγαντα των Φιλισταίων Γολιάθ. Από το 17ο αιώνα, χρησιμοποιήθηκε ως σύμβολο έξω από τις συναγωγές, για να τις προσδιορίσει ως εβραϊκούς ναούς λατρείας με τον ίδιο σχεδόν τρόπο που ένας σταυρός προσδιορίζει ένα χριστιανικό ναό για τους Χριστιανούς. Από τότε και μετά συμβολίζει την εβραϊκή ταυτότητα. Κατά τη διάρκεια της ναζιστικής δίωξης, οι Εβραίοι αναγκάστηκαν να φορέσουν ένα κίτρινο αστέρι ώστε να αναγνωρίζονται. Το αστέρι ενσωματώθηκε στη σημαία του κράτους του Ισραήλ το 1948.

**Η σβάστικα**



Η σβάστικα αποτελεί ένα αρχαίο σύμβολο πολλών ανατολικών θρησκειών, που συμβολίζει την ειρήνη και την καλοτυχία. Αρχαιολόγοι ανακάλυψαν τη σβάστικα σε βυζαντινές κατασκευές, σε βουδιστικές επιγραφές, σε κελτικά χειρόγραφα και σε ελληνικά νομίσματα, ενώ παραλλαγές της βρέθηκαν ακόμη και σε τοιχώματα αιγυπτιακών πυραμίδων.

Στα νεώτερα χρόνια, ο Χίτλερ τη χρησιμοποίησε ως σύμβολο επιβολής της ιδεολογίας του και παγκόσμιας επέκτασης του κράτους του. Έτσι, στη συνείδηση των ανθρώπων πέρασε ως σύμβολο συνδεδεμένο με τα εγκλήματα εναντίον της ανθρωπότητας. Ένα σύμβολο μίσους και ρατσισμού.

**Το** [**Γιν-Γιανγκ**](http://masvidal.blogspot.gr/2011/01/blog-post_30.html)

### Αποτέλεσμα εικόνας για γινγκ και γιανγκ Είναι ένα από τα πιο γνωστά σύμβολα. Έχει χρησιμοποιηθεί από εκατομμύρια ανθρώπους ακόμη και για εμπορικούς λόγους. Μπορεί να το δει κανείς χαραγμένο σε διάφορα αντικείμενα, από μπρελόκ και δαχτυλίδια έως στάμπες σε μπλούζες. Όπως όλα τα σύμβολα, γοητεύει και έλκει άτομα διαφορετικής εθνικότητας, φυλής, ηλικίας και φύλου.

Απεικονίζει την ισορροπία δυνάμεων μεταξύ καλού και κακού. Στην πραγματικότητα, απεικονίζει ολόκληρη την κινέζικη σκέψη για την αιώνια αρμονία και την απόλυτη κοσμική ισορροπία ανάμεσα στο καλό και το κακό, το φως και το σκοτάδι, τη ζωή και τον θάνατο, τη δύναμη και τον φόβο, το σκοτάδι και το φως, το αρσενικό και το θηλυκό.

[Το***Γιανγκ*** είναι το λευκό κομμάτι του συμβόλου και σχετίζεται με έννοιες και καταστάσεις όπως η δημιουργικότητα, ο ουρανός, το φως, τα συναισθήματα, η τόλμη, το θερμό, το ανώτερο.

Το ***Γιν*** είναι το μαύρο κομμάτι του συμβόλου και σχετίζεται με το σκοτάδι, την αδράνεια, την απουσία ζωής, τη νύχτα, το ψύχος, το αδύναμο.

Το μαύρο και το λευκό είναι δύο καταστάσεις που η μια διαδέχεται την άλλη για να υπάρχει ένας κόσμος πολλών αποχρώσεων. Η συνεχής κίνηση των χρωμάτων δημιουργεί πολλές ενδιάμεσες καταστάσεις που κάνουν τον κόσμο περίπλοκο αλλά και πλήρη].

**Το άνθος του Λωτού**

Είναι ένα από τα πιο αρχαία σύμβολα στον πλανήτη.

Ο λωτός αναπτύσσεται μέσα σε λιμνάζοντα και λασπωμένα νερά και όταν βγαίνει στην επιφάνεια ανθίζει με μια απίστευτη ομορφιά. Την νύχτα κλείνει και βυθίζεται στο νερό, την αυγή εμφανίζεται ξανά σε διάφορες αποχρώσεις. Ανέγγιχτο από κάθε βρωμιά, συμβολίζει την καθαρότητα της καρδιάς και του μυαλού. Επίσης συμβολίζει μακροζωία, υγεία, τιμή και καλή τύχη.

**Ο** **τροχός** **Ντάρμα**

Ο [τροχός](http://www.oroskopos.tv/s/troxos) Ντάρμα είναι ένα από τα παλαιότερα σύμβολα του βουδισμού. Σε όλο τον κόσμο χρησιμοποιείται για να εκπροσωπήσει τον Βουδισμό με τον ίδιο τρόπο, όπως ένας σταυρός αντιπροσωπεύει τον Χριστιανισμό ή ένα αστέρι του Δαβίδ αντιπροσωπεύει τον Ιουδαϊσμό.

Ένα παραδοσιακός τροχός Ντάρμα είναι ένας τροχός άρματος με διαφορετικό αριθμό ακτίνων. Μπορεί να είναι σε οποιοδήποτε χρώμα, αν και πιο συχνά είναι χρυσός.

Οι ακτίνες σημαίνουν διαφορετικά πράγματα, ανάλογα με τον αριθμό τους.

**Το όνομα του Θεού για τους Μουσουλμάνους και τους Εβραίους**

**1. Τα 99 Ωραιότατα Ονόματα για τον Αλλάχ των μουσουλμάνων**

Σύμφωνα με την παράδοση ο Θεός έχει 99 ονόματα παρόλο που στο Κοράνι αναφέρονται περισσότερα. Τα πιο σημαντικά είναι αυτά που λέγονται πριν σχεδόν από κάθε εδάφιο του Κορανίου:*"****Μπισμιλλάχ-ιρ-ραχμάν ιρ-ραχίμ****"*(*=*Στο όνομα του Θεού, του ***ελεήμονος*** και ***οικτίρμονος***). Μερικά από το ονόματα αυτά του Αλλάχ είναι: *Ο**Ελεήμων, ο Βασιλιάς, η Ειρήνη, ο Ένδοξος, ο Υπέρτερος, ο Κατακτητής, ο Όραση, ο Δικαστής, ο Ελεήμων, ο Ευγενικός, ο Ύψιστος, ο Μεγαλοπρεπής, ο Μάρτυρας, αυτός που τα περιέχει όλα, ο Ηγέτης, ο Υπομονετικός* κ.ά.

**2. Τα ονόματα του Θεού για τους Εβραίους: Γιαχβέ, Αδωναϊ, Ελοχίμ.**

### Το όνομα *Ιεχωβά ή Γιαχβέ* αποτελεί ελληνική μεταφορά της εβραϊκής λέξης: יְהֹוָה. Επειδή η λέξη αποτελείται από τέσσερα γράμματα, λέγεται «*Τετραγράμματο*» και είναι το κατ' εξοχήν *όνομα* του Θεού. Για τον Ιουδαϊσμό είναι «*το ξεχωριστό προσωπικό όνομα του Θεού του Ισραήλ*». Οι Εβραίοι θεωρούν ότι ο Θεός έδωσε στον λαό Ισραήλ ένα εξαιρετικό προνόμιο: τους αποκάλυψε το προσωπικό του όνομα. Μ’ αυτόν τον τρόπο μπορούσαν πλέον να λατρεύουν έναν προσωπικό Θεό κι όχι μια ανώνυμη και απόμακρη θεότητα. Το όνομα του Θεού εμφανίζεται 6.823 φορές στο πρωτότυπο κείμενο της Παλαιάς Διαθήκης.

Κάποια στιγμή στην ιστορία τους οι Εβραίοι θεώρησαν ότι επειδή το όνομα αυτό είναι πολύ ιερό δεν έπρεπε να το προφέρουν. Γι’ αυτό και όταν διαβάζουν τις Γραφές, το αντικαθιστούν με τον τίτλο ***Αδωνάι*** **(*Κύριος*)** και στην καθημερινή ομιλία με τη λέξη ***χαΣέμ***, που σημαίνει «το Όνομα».

**Το όνομα *Ελοχίμ*** είναι άλλο ένα από τα εβραϊκά ονόματα που συναντάμε στην Παλαιά Διαθήκη σχετικά με τον Θεό(εμφανίζεται περίπου 2.600 φορές).

**ΘΕΜΑΤΙΚΗ ΕΝΟΤΗΤΑ 3: Κυριακή: μια σημαντική ημέρα της εβδομάδας**

Κείμενα &

Πληροφοριακό Υλικό

**Η Κυριακή των Χριστιανών**

Σύμφωνα με την Αγία Γραφή, μια μέρα είναι αφιερωμένη στον Θεό:

«*Και είδε ο Θεός όλα όσα δημιούργησε κι ευχαριστήθηκε. Ήταν όλα πάρα πολύ καλά. Μετά ο Θεός ξεκουράστηκε. Κι ευλόγησε τη μέρα την εβδόμη, όταν πια όλα τα είχε τελειώσει, και την ξεχώρισε για να την τιμούν όλοι οι άνθρωποι. Να ξεκουράζονται και να δοξάζουν τον Θεό για όλα τα ωραία έργα του*» (Γεν 1, 31. 2,3). Για τους χριστιανούς, ο άνθρωπος καλείται από τον Θεό να αγιάσει και αυτός «την έβδομη μέρα» και να συμμετάσχει στη χαρά για τη δημιουργία.

**Η κυριακάτικη πρόσκληση**

Την Κυριακή, σε κάθε πόλη και χωριό της Ελλάδας, οι καμπάνες που χτυπούν προσκαλούν τους χριστιανούς στη Θεία Λειτουργία.

Η ετοιμασία αρχίζει από το σπίτι. Όλοι πλυμένοι, καθαροί, με τα καλά τους ρούχα. Πριν τη Θεία Λειτουργία δεν τρώνε, ιδιαίτερα όσοι πρόκειται να κοινωνήσουν.

Η εκκλησία ολόφωτη περιμένει τους χριστιανούς, με τη μυρωδιά του λιβανιού και τις μελωδίες των ύμνων. Ανάβουν το κερί τους, προσκυνούν τις εικόνες και ύστερα στέκονται πλάι πλάι σιωπηλοί, συμμετέχοντας με προσοχή.

Όταν η Θεία Λειτουργία τελειώσει, ο ιερέας μοιράζει στους πιστούς το αντίδωρο.

**Η Θεία Λειτουργία μέσα στον ναό**

Αυτή γίνεται μέσα στον ναό της κάθε ενορίας. Η Θεία Λειτουργία λέγεται και ***Θεία Ευχαριστία***. Την ώρα της Θείας Λειτουργίας επαναλαμβάνεται η ζωή του Χριστού.

Η Θεία Λειτουργία αρχίζει όταν ο ιερέας από την Ωραία Πύλη, λέει με δυνατή φωνή: «*Ευλογημένη η βασιλεία του Πατρός και του Υιού και του Αγίου Πνεύματος*».

Αφού ζητήσουν την ειρήνη για όλο τον κόσμο, συνεχίζεται με ύμνους και ψαλμούς.

Έπειτα γίνεται η ***Μικρή Είσοδος***, που συμβολίζει την είσοδο του Χριστού στον κόσμο των ανθρώπων. Λέγεται «Μικρή», για να ξεχωρίζει από τη ***Μεγάλη Είσοδο***, που γίνεται μετά την ανάγνωση του Ευαγγελίου και συμβολίζει την πορεία του Χριστού προς τον Γολγοθά.

Η Μικρή Είσοδος είναι μια λιτανεία. Ο ιερέας κρατάει ψηλά το Ευαγγέλιο και μπροστά του πηγαίνει ένα παπαδάκι που συμβολίζει τον Ιωάννη τον Βαπτιστή που άνοιξε τον δρόμο για τον ερχομό του Χριστού στη γη. Όταν η λιτανεία φτάσει κοντά στο ιερό Βήμα, ο ιερέας σηκώνει ψηλά το Ευαγγέλιο και λέει δυνατά: «*Σοφία. Πρόσχωμεν*», που θα πει: «Ας προσέξουμε γιατί αυτά που θα ακούσουμε είναι σοφά λόγια».

Αφού ο ψάλτης διαβάσει το αποστολικό ανάγνωσμα, βγαίνει ο ιερέας στην Ωραία Πύλη και λέει δυνατά ώστε να το ακούσουν όλοι: «*Σοφία. Ορθοί. Ακούσωμεν του Αγίου Ευαγγελίου. Ειρήνη πάσι*». Δηλαδή: «το Ευαγγέλιο είναι η σοφία. Ας σηκωθούμε όρθιοι να το ακούσουμε, κι ας είναι ειρηνική η καρδιά μας».

Μετά γίνεται η Μεγάλη Είσοδος και πάλι με λιτανεία. Οι ιερείς κρατούν στα χέρια τους τα ***δώρα***, δηλαδή το κρασί και το πρόσφορο που θα αγιαστούν, και είναι η προσφορά όλης της Εκκλησίας και όλου του λαού. Όλοι ψάλλουν τον ***Χερουβικό ύμνο***. Και μετά, πάλι όλοι μαζί, ψάλτες και λαός, λένε το «Πιστεύω».

Στη συνέχεια, ο ιερέας λέει «*Λάβετε, φάγετε. Τούτο μου εστί το σώμα …»,* δηλαδή: «πάρτε αυτό το ψωμί και φάτε το. Δεν είναι πια ψωμί, αλλά το σώμα μου που θυσιάστηκε για σας για να συγχωρεθούν οι αμαρτίες σας». Και πάλι λέει ο ιερέας: «*Πίετε εξ αυτού πάντες. Τούτο εστί το αίμα μου …*», δηλαδή: «όλοι απ’ αυτό να πιείτε γιατί δεν είναι πια κρασί. Είναι το αίμα μου που χύνεται για χάρη σας, για να συγχωρεθείτε».

«*Τα σα εκ των σων σοι προσφέρομεν κατά πάντα και διά πάντα*», δηλαδή: «σου προσφέρουμε τα δώρα αυτά που η αγάπη σου μας πρόσφερε».

Όλοι μαζί οι πιστοί λένε το «Πάτερ ημών».

Μέσα στο Ιερό, ο ιερέας ενώνει στο Άγιο Ποτήριο το Σώμα και το Αίμα του Χριστού. Βγαίνει λέγοντας: «*Μετά φόβου Θεού, πίστεως και αγάπης προσέλθετε*», δηλαδή: ελάτε να μεταλάβετε. Μα προσοχή! Με φόβο στον Θεό, πίστη και αγάπη». Έπειτα ο ιερέας δίνει τη Θεία Κοινωνία.

**Η καθιέρωση της Κυριακής ως ημέρας αργίας**

Η ονομασία Κυριακή χρησιμοποιήθηκε κατά τους πρώτους αιώνες μ.Χ. προκειμένου να αντικαταστήσει την ημέρα που αρχικά ονομαζόταν «μία των σαββάτων» Ο Μ. Κωνσταντίνος καθιέρωσε επίσημα, από άποψη κρατική, την «ημέρα του ήλιου» και την έκανε γενικά υποχρεωτική ημέρα ανάπαυσης.

**Από την ελληνική ποίηση**

**Πάει κι αυτή η Κυριακή (Μουσική: Λάκης Παππάς, στίχοι: Γιάννης Αργύρης)**

*Πάει κι αυτή η Κυριακή  
και η χαρά μας πάει  
ήτανε τόσο βιαστική  
όπως και κάθε Κυριακή.*

*Που πριν τη ζήσουμε περνάει*

*Πάει κι αυτή η Κυριακή  
κι ας καρτερούμε μια άλλη  
που να ‘ναι ολόκληρη ζωή.*

*που να ‘ναι απέραντη γιορτή  
Μια Κυριακή τόσο μεγάλη*

*Πάει κι αυτή η Κυριακή  
κι ας καρτερούμε μια άλλη.*

**Το Σάββατο των Εβραίων**

**Τι σημαίνει «Σάββατο»**

***Σαμπάτ*** είναι η ονομασία της έβδομης ημέρας της εβδομάδας και η λέξη σημαίνει *«διακόπτω την εργασία»*. Το Σάββατο για τους Εβραίους είναι *μέρα ανάπαυσης* και *εξαγνισμού*. Έτσι λοιπόν, για να τηρήσει κανείς το *Σαμπάτ* πρέπει να απέχει από κάθε εργασία και δραστηριότητα. Αλλά και να επισκεφθεί στη Συναγωγή.

**Η Συναγωγή**

***Συναγωγή*** ονομάζεται ο χώρος, το κτήριο, όπου συγκεντρώνονται (*συνάζονται*) οι Εβραίοι για να επιτελέσουν τα θρησκευτικά τους καθήκοντα. Στον τοίχο που βρίσκεται στο βάθος του κτηρίου βρίσκεται τοποθετημένη η *Ιερή Κιβωτός*. Εκεί τοποθετούνται οι *«κύλινδροι του Νόμου»*. Μπροστά της, κρεμασμένη από την οροφή, βρίσκεται μια *λυχνία*, που παραμένει διαρκώς αναμμένη.

**Η Τορά**

***Τορά,*** αρχικά, ήταν η ονομασία των πέντε πρώτων τευχών (*Πεντατεύχου*) της Βίβλου. Αργότερα, με τη λέξη Τορά συνήθισαν οι Εβραίοι να αναφέρονται στο σύνολο των βιβλίων της Βίβλου, που κατά τους ίδιους αποτελείται μόνο από τα είκοσι τέσσερα βιβλία της Παλαιάς Διαθήκης. Σήμερα, η Τορά αντιπροσωπεύει ολόκληρη την Εβραϊκή διδασκαλία, από την αρχή της Βίβλου μέχρι τις μέρες μας.

**Η Μενορά**

Ένα από τα ιερά σκεύη των εβραίων είναι και η ***Επτάφωτη Λυχνία (Μενορά).*** Την πρώτη μενορά κατασκεύασε ο Μωυσής και έκαιγε αρχικά μέσα στα *Άγια της Σκηνής του Μαρτυρίου*, εκεί που οι Ισραηλίτες τοποθέτησαν *την Κιβωτό της Διαθήκης* με τις *Δέκα Εντολές*. Αργότερα συνέχισε να καίει και στον *Ναό του Σολομώντα.* Με τον καιρό έγινε σύμβολο των Ισραηλιτών και της ιουδαϊκής θρησκείας. Σήμερα, όπως και το Αστέρι του Δαυίδ, αποτελεί σύμβολο του κράτους του Ισραήλ.

**Οι πιστοί στη Συναγωγή την ώρα της προσευχής**

Το πρωί του Σαββάτου, στη συναγωγή, γίνεται *τμηματικά* και *δημόσια ομαδική* ανάγνωση της *Πεντατεύχου, της* ***Τορά****,* που θεωρείται ότι την έγραψε ο Μωυσής.

Αυτή είναι η σημαντικότερη στιγμή της συνάντησης. Κατά τη διάρκεια της παραμονής τους εκεί, οφείλουν όλοι, ως ένδειξη σεβασμού, να έχουν καλυμμένο το κεφάλι, σύμφωνα με τον εβραϊκό νόμο. Για τον λόγο αυτό, στη συναγωγή, χρησιμοποιούν ένα μικροσκοπικό κάλυμμα, κυρίως οι άντρες οι δε γυναίκες όχι τόσο συχνά. Το κάλυμμα αυτό ονομάζεται ***κιπά.***

**Ο ραββίνος**

Ο εβραίος ιερέας που τελεί τις θρησκευτικές τελετές των Εβραίων και κηρύττει καλείται ***Ραββίνος***. Ο όρος προέρχεται από την εβραϊκή λέξη *ραβί* που σημαίνει «*μεγάλος, έξοχος*». Είναι αυτός που *έχει την εξουσία να διδάσκει* τον Ιουδαϊσμό. Ο ραββίνος είναι υπεύθυνος, επίσης, και για όλη την κοινότητα των εβραίων που βρίσκονται εγκατεστημένοι σε έναν τόπο.

**Μια παρουσίαση της συναγωγής από Εβραίους συμμαθητές μας:**

Ο Συμεών και η Δεββώρα, δυο συμμαθητές μας που ανήκουν στην Ιουδαϊκή θρησκεία, ανέλαβαν, μαζί με τον ραβίνο της κοινότητάς τους να μας περιγράψουν το εσωτερικό μιας συναγωγής και τον τρόπο με τον οποίο τελείται εκεί κάθε Σάββατο η λατρεία.

Χαρήκαμε πολύ όταν ο ραβίνος μάς εξήγησε ότι η ελληνική λέξη «συναγωγή» χρησιμοποιείται σε όλο τον κόσμο ως ονομασία για τον ιουδαϊκό χώρο λατρείας. Συναγωγές υπάρχουν σε πολλά μέρη του κόσμου και βέβαια και στην Ελλάδα, η οποία έχει παράδοση στον σεβασμό των διαφορετικών θρησκευτικών παραδόσεων και αντιλήψεων.

Καθώς οι περισσότεροι από εμάς δεν είχαμε ποτέ επισκεφθεί κάποια συναγωγή, οι πρώτες μας ερωτήσεις δεν άργησαν να διατυπωθούν και είχαν αρχικά σχέση με την αρχιτεκτονική μορφή της. Ο Συμεών μάς εξήγησε ότι είναι ένα κτήριο απλό, συνήθως ορθογώνιο και μας παρουσίασε ένα σχεδιάγραμμα της συναγωγής της Ρόδου, μιας από τις πιο ιστορικές συναγωγές στον ελλαδικό χώρο (οικοδομήθηκε το 1577 μ.Χ.).

Η Δεββώρα, που είχε αναλάβει να μας μιλήσει για τον εσωτερικό χώρο της συναγωγής, μας περιέγραψε τη συγκεκριμένη συναγωγή. Μέσα σ' αυτήν υπάρχουν:  
α) Η **«θήκη» ή «κιβωτός»**, όπου τοποθετούνται τα ιερά κείμενα, στον ανατολικό τοίχο της συναγωγής.

β) Το **βήμα ή «άμβωνας»** στο κέντρο της αίθουσας, πάνω στον οποίο στέκεται αυτός που απαγγέλλει τις προσευχές ή διαβάζει τις Γραφές.

γ) Οι **λυχνίες**, ανάμεσα στις οποίες ξεχωρίζει η επτάφωτος λυχνία, που αποτελεί απαραίτητο ιερό σκεύος για κάθε συναγωγή.

δ) **Καθίσματα** για τους πιστούς.

Στον χώρο της συναγωγής συγκεντρώνονται τα μέλη της ιουδαϊκής κοινότητας, μελετούν τις Γραφές και λατρεύουν τον Θεό, χωρίς όμως να προσφέρουν θυσίες, όπως συνήθιζαν στο παρελθόν. Στις μέρες μας, έχουν προστεθεί διάφορες κοινωνικές ή φιλανθρωπικές δραστηριότητες, ανάλογα με τις ανάγκες των μελών κάθε κοινότητας.

Οι σπουδαιότερες γιορτές των Εβραίων, αλλά και το Σάββατο, που είναι η ιερή τους μέρα, γιορτάζονται πάντοτε στη συναγωγή. Η ιερή ακολουθία χωρίζεται:

α) Στην ανάγνωση των Γραφών.

β) Στο κήρυγμα.

γ) Στην προσευχή, που συνδέεται και με την απαγγελία διάφορων ψαλμών.

Στην Ελλάδα, εκτός από τη συναγωγή της Ρόδου, υπάρχουν και άλλες ιστορικές συναγωγές, όπως αυτές της Δήλου, της Αίγινας, των Ιωαννίνων αλλά και της Θεσσαλονίκης. Στις συναγωγές της Θεσσαλονίκης κήρυξε και ο απόστολος Παύλος. Την εποχή εκείνη σε αρκετές συναγωγές η λατρεία γινόταν στην ελληνική γλώσσα και έτσι πολλοί είχαν την ευκαιρία να γνωρίσουν τις αλήθειες της Βίβλου και να προετοιμαστούν για τη συνάντηση με τον αληθινό Θεό. Γι' αυτό άλλωστε ο απόστολος Παύλος πήγαινε στις συναγωγές σε κάθε πόλη που επισκεπτόταν, αφού εκεί υπήρχε πρόσφορο έδαφος για να βρει απήχηση το χριστιανικό Ευαγγέλιο.

Ο φίλος μας ο Συμεών, μετά την ολοκλήρωση της παρουσίασης της συναγωγής μάς κάλεσε όλους να παρευρεθούμε στην τελετή της θρησκευτικής ενηλικίωσής του (Μπαρ-Μιτσβά). Όπως μας είπε, όταν ένα αγόρι συμπληρώσει το 12ο έτος παρουσιάζεται στη συναγωγή. Εκεί, σε μία ειδική τελετή, απαγγέλλει δημόσια ένα σχετικό απόσπασμα από τις ευχές της Πεντατεύχου. Από εκείνη την ημέρα έχει την υποχρέωση και την ευθύνη της τήρησης των εντολών του Νόμου και ονομάζεται «Yιός της Διαθήκης».

**Η Παρασκευή των Μουσουλμάνων**

**Ποια η σημασία της «Παρασκευής»**

Η επίσημη μέρα λατρείας για το Ισλάμ είναι η ***Παρασκευή.*** Την ημέρα αυτή οι άντρες μουσουλμάνοι είναι υποχρεωμένοι να πάνε στο ***τζαμί (ή τέμενος)***, που είναι ο τόπος λατρείας τους, για να προσευχηθούν.

**Το κάλεσμα σε προσευχή του μουεζίνη από τον μιναρέ**

Από το τζαμί γίνεται η *πρόσκληση* (***αντάν***) πέντε φορές της ημέρας, για να υπενθυμίσει στους πιστούς ότι έφτασε η ώρα της προσευχής. Όποιος έχει χρόνο ή δεν εργάζεται πρέπει να πάει στο τζαμί να προσευχηθεί. Αυτό για τους μουσουλμάνους θεωρείται καλύτερο απ’ το να προσεύχεται κανείς μόνος του. Όσοι δεν έχουν τον χρόνο ή τη δυνατότητα, μπορούν να προσευχηθούν στο σπίτι τους ή σε κάποιο χώρο εκτός του τζαμιού.

Η πρόσκληση από το τζαμί για προσευχή γίνεται από τον ***μιναρέ*** του τζαμιού. Παλιότερα στον μιναρέ έβγαινε ο ***μουεζίνης*** και φώναζε το ***αντάν***. Σήμερα που η τεχνολογία έχει προχωρήσει, η αναγγελία της ώρας της προσευχής γίνεται ακόμα από τον μιναρέ αλλά με τη χρήση μεγαφώνων.

**Νίψεις προσώπου, χεριών και ποδιών, ανυποδησία**

Πριν την είσοδό τους στο τζαμί οι πιστοί οφείλουν να βγάλουν τα παπούτσια τους (*ανυποδησία*) και να πλύνουν τα πόδια τους, τα χέρια τους και το πρόσωπό τους, σε ειδικό χώρο έξω από το τζαμί.

**Οι πιστοί μέσα στο τζαμί την ώρα της προσευχής**

Μέσα στο τζαμί δεν υπάρχουν καθίσματα. Όλο το δάπεδο είναι καλυμμένο με χαλιά. Οι πιστοί παρατάσσονται σε σειρές με το πρόσωπο στραμμένο προς ***τη Μέκκα***, που είναι η ιερή πόλη του Ισλάμ. Επίσης, μέσα στο τζαμί υπάρχει μια υψηλή έδρα σαν άμβωνας (*το μινμπάρ*), όπου στέκεται *ο ιμάμης*.

**Κοράνιο, Ιμάμης**

Με τη λέξη ***ιμάμης (ιμάμ***) εννοείται ο *καθοδηγητής*, η κεφαλή της μουσουλμανικής κοινότητας. Είναι αυτός που προΐσταται στη δημόσια προσευχή, μέσα στο τζαμί.

Το ***Κοράνιο***, είναι το ιερό βιβλίο των μουσουλμάνων, που διαβάζεται στο τζαμί, αλλά όχι μόνο εκεί. *Πάνω στο Κοράνιο στηρίζεται όλη η μουσουλμανική θρησκεία.* Θεωρείται από τους μουσουλμάνους ότι είναι αντίγραφο του βιβλίου που βρίσκεται στον ουρανό πάντοτε μπροστά στον Θεό, από τον οποίο ανακοινώθηκε το θέλημά Του. Διαιρείται σε ***114 κεφάλαια (σούρες***). Είναι γεμάτο από διατάξεις που κανονίζουν με νομικό τρόπο θέματα της οικογένειας, θέματα κληρονομικά, δικονομικά και ποινικά (εδώ πρέπει να τονίσουμε ότι τα θέματα αυτά η πολιτεία –*τα σύγχρονα κράτη* - έχει ορίσει να λύνονται στα δικαστήρια, από τους δικαστές, σύμφωνα με τους νόμους του κράτους, που ψηφίζονται στη βουλή).

**Μια παρουσίαση του τζαμιού από Μουσουλμάνους συμμαθητές μας:**

Στο Ισλάμ ανήκουν δύο συμμαθητές μας, ο Γιουσούφ και η Λεϊλά, οι οποίοι κατάγονται από τη Θράκη και αποδέχτηκαν την πρόταση του δασκάλου να μας παρουσιάσουν τον μουσουλμανικό ναό, που ονομάζεται τέμενος ή τζαμί. Ο Γιουσούφ, χρησιμοποιώντας διαφάνειες, μας έδειξε αρχικά ότι τα τεμένη είναι μεγάλες τετράγωνες ή ορθογώνιες υπόστυλες αίθουσες και μας παρουσίασε ορισμένα από τα βασικά χαρακτηριστικά τους. Οι διαφάνειες που πρόβαλε περιελάμβαναν:

α) Τους **μιναρέδες**, που είναι ορατοί από μακριά και από τους οποίους ο μουεζίνης καλεί τους πιστούς σε προσευχή πέντε φορές την ημέρα. Οι μιναρέδες είναι πύργοι, που ο αριθμός τους ποικίλει από έναν έως έξι σε κάθε τέμενος και συμβολίζουν τη μοναδικότητα του Θεού.

β) Την **κρήνη**, που είναι συνήθως τοποθετημένη στην αυλή του τεμένους, όπου οι πιστοί, όπως ορίζει το τελετουργικό, πλένονται πριν από την προσευχή.  
γ) Την αίθουσα της προσευχής, που είναι στρωμένη με χαλιά ισλαμικής τέχνης.  
δ) Την εσωτερική διακόσμηση από αραβουργήματα και στίχους από το Κοράνιο, αφού στο Ισλάμ απαγορεύεται η χρήση εικόνων.

ε) Τον άμβωνα, από τον οποίο ο ιμάμης απευθύνεται στους πιστούς.  
στ) Μια εσοχή στον τοίχο (Mihrab), που δείχνει την κατεύθυνση της Μέκκας, της ιερής τους πόλης. Οι πιστοί είναι υποχρεωμένοι, όταν προσεύχονται να είναι στραμμένοι προς αυτή την κατεύθυνση.

Προκειμένου να κατανοήσουμε καλύτερα τη μορφή και τη λειτουργία ενός τεμένους, η Λεϊλά μάς παρουσίασε διάφορα παραδείγματα απ' όλο τον κόσμο. Ανάμεσα σ' αυτά ξεχώριζαν, το τέμενος του Ομάρ στα Ιεροσόλυμα (7ος αι. μ.Χ.), της Κόρδοβας (8ος αι. μ.Χ.), το Μέγα Τέμενος της Δαμασκού (8ος αι. μ.Χ.) και το Μπλε Τζαμί στην Κωνσταντινούπολη (17ος αι. μ.Χ.). Το τελευταίο μάς εντυπωσίασε με τις επιρροές από τη βυζαντινή ναοδομία. Ονομάζεται «Μπλε Τζαμί», γιατί τα χιλιάδες πλακάκια στο εσωτερικό του έχουν το γαλάζιο χρώμα της θάλασσας. Όποιος προχωράει στην αίθουσα της προσευχής έχει την εντύπωση ότι βρίσκεται σ' ένα υποθαλάσσιο περιβάλλον, όπου κυριαρχούν το τυρκουάζ, το πράσινο της θάλασσας και το υγρό γαλάζιο των σμάλτων.

Το μεσημέρι της Παρασκευής, της ιερής ημέρας των μουσουλμάνων, οι πιστοί συγκεντρώνονται στο τζαμί για να προσευχηθούν. Ο ιμάμης στέκεται μπροστά στους συγκεντρωμένους και απαγγέλλει τους καθορισμένους στίχους από το Κοράνιο. Πίσω από τον ιμάμη, οι πιστοί προσεύχονται εκτελώντας ρυθμικά τις κινήσεις που προβλέπονται, αφού η προσευχή στο Ισλάμ έχει έναν αυστηρά τελετουργικό ρυθμό. Το τζαμί αποτελεί το επίκεντρο της λατρευτικής ζωής των μουσουλμάνων ιδιαίτερα κατά τις μεγάλες γιορτές τους, ανάμεσα στις οποίες κυριαρχεί το Ραμαζάνι. Ο μήνας του Ραμαζανιού είναι περίοδος νηστείας και αυτοπειθαρχίας. Κατά την περίοδο αυτή οι πιστοί δεν επιτρέπεται να φάνε ή να πιούνε οτιδήποτε από την ανατολή έως τη δύση του ηλίου.  
Με την παρουσίαση του Ισλάμ από τους συμμαθητές μας διαπιστώσαμε τις ιδιαιτερότητες της θρησκευτικής τους παράδοσης, αλλά και του πολιτισμού των μουσουλμάνων που ζουν στη χώρα μας.

**ΘΕΜΑΤΙΚΗ ΕΝΟΤΗΤΑ 4: Χριστούγεννα: Ο Θεός γίνεται άνθρωπος**

Κείμενα &

Πληροφοριακό υλικό

**Χριστούγεννα: Ο νεογέννητος Ιησούς, ένα δώρο στον κόσμο**

**1. Από την Καινή Διαθήκη**

**Η γέννηση του Χριστού**

*Εκείνες τις μέρες, ο Ρωμαίος Αυτοκράτορας Καίσαρας Αύγουστος διέταξε: «Όλοι οι άνθρωποι στην αυτοκρατορία μου πρέπει να απογραφούν. Τα ονόματά τους πρέπει να γραφτούν σε καταλόγους για τη φορολογία. Καθένας πρέπει, για τον λόγο αυτό, να πάει στην πόλη απ’ όπου κατάγεται».*

*Έτσι και ο Ιωσήφ έπρεπε να πάει να δηλώσει το όνομά του στην πόλη του Δαβίδ, τη Βηθλεέμ, επειδή η καταγωγή του ήταν από την οικογένεια του βασιλιά Δαβίδ. Ξεκίνησε λοιπόν από τη Ναζαρέτ μαζί με τη Μαρία, για το μακρύ ταξίδι τους.*

*Στη Βηθλεέμ δεν βρήκαν χώρο στο πανδοχείο. Η μικρή πόλη ήταν γεμάτη ανθρώπους. Τελικά βρήκαν να μείνουν σ’ ένα στάβλο. Τη νύχτα η Μαρία γέννησε το παιδί της, ένα γιο. Τον σπαργάνωσε και τον ξάπλωσε σ’ ένα παχνί.*

*Στην περιοχή εκείνη βρίσκονταν μερικοί βοσκοί, που έμεναν στο ύπαιθρο και φύλαγαν τα πρόβατά τους. Ξαφνικά έλαμψε γύρω τους φως, και τους παρουσιάστηκε ένας άγγελος. Οι βοσκοί τρόμαξαν, ο άγγελος όμως τους είπε: «Μην τρομάζετε! Σας φέρνω ένα χαρμόσυνο μήνυμα. Ο Θεός σάς έστειλε τον Σωτήρα που σας είχε υποσχεθεί –κι αυτός είναι ο Χριστός, ο Κύριος. Σήμερα γεννήθηκε στη Βηθλεέμ. Και τούτο είναι το σημάδι για να τον αναγνωρίσετε: θα βρείτε ένα βρέφος σπαργανωμένο και ξαπλωμένο μέσα σ’ ένα παχνί».*

*Ξαφνικά τότε, κοντά στον άγγελο, παρουσιάστηκε πλήθος αγγέλων, που υμνούσαν τον Θεό και έλεγαν: «Δόξα στον ύψιστο Θεό και ειρήνη στη γη. Αγάπη και σωτηρία για τους ανθρώπους!»*

*Οι βοσκοί πήγαν γρήγορα στη Βηθλεέμ. Εκεί βρήκαν τη Μαρία και τον Ιωσήφ, και το βρέφος ξαπλωμένο στο παχνί. Οι βοσκοί διηγήθηκαν τα λόγια που τους είπε ο άγγελος γι’ αυτό το παιδί. Η Μαρία διατηρούσε όλα αυτά τα λόγια στην καρδιά της και τα σκεφτόταν συνεχώς.*

*Οι βοσκοί γύρισαν πίσω δοξάζοντας και υμνώντας τον Θεό για όλα όσα άκουσαν και είδαν. Η Μαρία και ο Ιωσήφ έδωσαν στο παιδί το όνομα Ιησούς, όπως τους το είχε πει ο άγγελος.*

Λκ 2 8-20

**Η προσκύνηση των μάγων**

*Όταν γεννήθηκε ο Ιησούς στη Βηθλεέμ, έφτασαν στα Ιεροσόλυμα κάποιοι σοφοί μάγοι από την Ανατολή. Πήγαν στο παλάτι του βασιλιά Ηρώδη και ρώτησαν: «Πού είναι ο νεογέννητος βασιλιάς; Είδαμε ν’ ανατέλλει το άστρο του και ήρθαμε να τον προσκυνήσουμε».*

*Όταν το άκουσε αυτό ο Ηρώδης ταράχτηκε πολύ, γιατί αυτός ήταν ο βασιλιάς. Φώναξε λοιπόν κοντά του όλους τους σοφούς άνδρες που γνώριζαν καλά τις άγιες γραφές. Ο Ηρώδης τους ρώτησε: «Πού θα γεννηθεί ο Μεσσίας; Σε ποια πόλη θα γεννηθεί ο βασιλιάς που υποσχέθηκε ο Θεός;»*

*Αυτοί απάντησαν: «Στη Βηθλεέμ της Ιουδαίας, έτσι λένε οι προφήτες».*


*Ο Ηρώδης κάλεσε κρυφά τους μάγους κοντά του. Ήθελε να μάθει πότε ακριβώς φάνηκε το άστρο για πρώτη φορά. Έπειτα τους έστειλε στη Βηθλεέμ και τους είπε: «Ειδοποιήστε με όταν θα βρείτε το παιδί για να έρθω κι εγώ να το προσκυνήσω».*

*Οι μάγοι ακολούθησαν το αστέρι κι αυτό τους οδήγησε στη Βηθλεέμ. Ήρθε και στάθηκε πάνω από τον στάβλο, εκεί όπου γεννήθηκε ο Ιησούς. Οι μάγοι μπήκαν μέσα και βρήκαν το παιδί με τη Μαρία, τη μητέρα του. Έπεσαν στη γη και το προσκύνησαν. Ύστερα του πρόσφεραν πολύτιμα δώρα: χρυσάφι, λιβάνι και σμύρνα.*

*Μετά έφυγαν για την πατρίδα τους από άλλο δρόμο, γιατί ο Θεός τούς πρόσταξε στο όνειρό τους να μην ξαναγυρίσουν στον Ηρώδη.*

Μτ 2, 1-12

**Διαβάζουμε την Εικόνα της Γέννησης του Χριστού**

Ο αγιογράφος εδώ δεν ενδιαφέρεται να «φωτογραφήσει» τη Γέννηση, αλλά να δείξει τον συμβολισμό της.

Πρώτα πρώτα θέλει να τονίσει τον εορταστικό και πανηγυρικό χαρακτήρα των Χριστουγέννων. Άγγελοι, άνθρωποι, φύση γιορτάζουν συμμετέχοντας στη μεγάλη χαρά της γέννησης του Χριστού.

Στο κέντρο, βλέπουμε τα πιο σημαντικά πρόσωπα. Το θείο Βρέφος και τη Μητέρα του. Βρίσκονται μέσα σε σκοτεινό σπήλαιο που συμβολίζει το σκοτάδι που βρίσκονταν ο κόσμος πριν τη γέννηση του Χριστού. Μέσα σε πέτρινη φάτνη βρίσκεται σπαργανωμένο το θείο Βρέφος και πάνω του πέφτει η ακτίνα του άστρου. Είναι ένας πολύ όμορφος τρόπος να μας δείξει ο αγιογράφος ότι αυτό το βρέφος είναι ο Υιός του Θεού που το φως του τον συνοδεύει. Ταυτόχρονα, όμως, είναι και άνθρωπος που γεννήθηκε όπως όλα τα μωράκια στον κόσμο και γι' αυτό εικονίζεται με τα σπάργανά του.

Η Παναγία βρίσκεται γονατιστή δίπλα του να το προσκυνά. Ζωγραφίζεται μεγαλύτερη από τα υπόλοιπα πρόσωπα της παράστασης. Είναι το πρόσωπο που τιμούμε ιδιαίτερα, γιατί με τη συγκατάθεσή της γεννήθηκε ο Χριστός.

***Η Γέννηση του Χριστού,* Θεοφάνης ο Κρητικός, 16ος αι., Ι. Μονή Σταυρονικήτα, Άγιο Όρος**

Μέσα στο σπήλαιο και πίσω από τη φάτνη, ζωγραφίζονται ένα βόδι κι ένα γαϊδουράκι, που συμβολίζουν τους ανθρώπους της Παλαιάς Διαθήκης που περίμεναν και αναγνώρισαν τον Ιησού ως Μεσσία.

Γύρω από αυτή την κεντρική σκηνή, εικονίζονται διάφορα επεισόδια έτσι όπως περιγράφονται στα ευαγγέλια.

Στο επάνω αριστερό μέρος της εικόνας, άγγελοι κοιτάζουν το αστέρι και δοξολογούν, ενώ ένας άλλος άγγελος δίνει το χαρμόσυνο μήνυμα σε έναν βοσκό που ακούει εκστατικός. Λίγο πιο κάτω, ένα μικρός βοσκός παίζει, γεμάτος χαρά, τη φλογέρα του.

Δίπλα στο σπήλαιο, εικονίζονται έφιπποι οι τρεις Μάγοι να έρχονται οδηγημένοι από το φως του αστεριού. Οι Μάγοι, με διαφορετικά ρούχα και διαφορετικές ηλικίες - νέος, μεσήλικας και γέροντας - φανερώνουν ότι άνθρωποι διαφορετικοί, από ποικίλες χώρες, λαούς και θρησκείες θα υποδεχτούν τον Χριστό.

Ο Ιωσήφ δεν είναι δίπλα στην Παναγία, όπως θα περίμενε κανείς, αλλά στην άκρη της εικόνας. Ο ζωγράφος θέλει να τονίσει ότι δεν είναι ο πατέρας, αλλά μόνον ο προστάτης της Αγίας Οικογένειας. Κάθεται σκεφτικός και προβληματισμένος, ενώ δίπλα του είναι ένας μαυροντυμένος γέρος που κάτι του λέει. Είναι οι αμφιβολίες για την Μαρία, ένα γεγονός που συνέβη καιρό πριν, μετά τον Ευαγγελισμό.

Στο άλλο κάτω άκρο της εικόνας, εικονίζονται δύο γυναίκες που ετοιμάζουν το πρώτο λουτρό του βρέφους. Η μία ρίχνει νερό σε μια μεγάλη λεκάνη κι η άλλη κρατάει το παιδί και δοκιμάζει με το χέρι της τη θερμοκρασία του νερού. Είναι μια σκηνή που δεν αναφέρεται στο Ευαγγέλιο, αλλά χρησιμοποιείται από τον αγιογράφο για να δείξει ότι ο Θεός που έγινε άνθρωπος συμμετέχει σε όλες τις πτυχές της ανθρώπινης ζωής.

**Η γιορτή των Χριστουγέννων και της Πρωτοχρονιάς**

Στις 25 Δεκεμβρίου, που η Εκκλησία γιορτάζει τα Χριστούγεννα, ψάλλεται το τροπάριο:

*Η Γέννησίς Σου, Χριστέ ο Θεός ημών,*

*ανέτειλε τω κόσμω το φως το της γνώσεως.*

*Έν αυτή γαρ οι τοις άστροις λατρεύοντες,*

*υπό αστέρος εδιδάσκοντο.*

*Σε προσκυνείν, τον Ήλιον της Δικαιοσύνης,*

*και Σε γιγνώσκειν, εξ ύψους Ανατολήν,*

*Κύριε, Δόξα Σοι!*

Δηλαδή:

Η Γέννησή Σου, Χριστέ ο Θεός μας,

έκανε να ανατείλει στον κόσμο το φως της αληθινής γνώσης.

Γιατί σ’ αυτή τη Γέννησή Σου εκείνοι που ως τώρα λατρεύανε τα αστέρια

διδάχτηκαν από το αστέρι που τους οδήγησε ως τη φάτνη

να προσκυνούν μονάχα Εσένα, που είσαι ο Ήλιος της Δικαιοσύνης

και να Σε αναγνωρίσουν σαν ανατολή που χαράζει από ψηλά.

Κύριε, ας είσαι δοξασμένος!

**Τα Χριστούγεννα στην Ελλάδα**

Τα Χριστούγεννα στην Ελλάδα ο τόπος γεμίζει μελωδίες γιορτινές και οι δρόμοι και οι πλατείες φωτίζονται και πλημμυρίζουν από κόσμο. Οι οικογένεις και οι παρέες μεγαλώνουν. Από τις κουζίνες των σπιτιών ξεχύνονται λογιών λογιών αρώματα, στολισμένα καραβάκια και χριστουγεννιάτικα δέντρα καμαρώνουν στα σπίτια και στις βιτρίνες των μαγαζιών, παραμύθια και ιστορίες για καλλικάντζαρους λέγονται δίπλα στο αναμμένο τζάκι, δώρα, παιχνίδια και ευχές δίνουν αυτές τις ημέρες το δικό τους ξεχωριστό χρώμα σε όλες τις περιοχές της Ελλάδας.

Κάθε περιοχή έχει τα δικά της έθιμα από τα παλιά χρόνια έως σήμερα. Τα κάλαντα των παιδιών, το χριστουγεννιάτικο δέντρο ή το στολισμένο φανάρι, τα φαναράκια της νύχτας, τα παιχνίδια και τα γλυκά είναι παραδόσεις που διαφέρουν από τόπο σε τόπο.

Νωρίς το πρωί της παραμονής, τα παιδιά βγαίνουν στους δρόμους και λένε τα κάλαντα: «*Καλήν ημέραν άρχοντες, κι αν είναι ορισμός σας, Χριστού τη Θεία Γέννηση να πω στ’ αρχοντικό σας*…».

**Χριστουγεννιάτικα κάλαντα**

Καλήν εσπέραν άρχοντες  
κι αν είναι ορισμός σας  
Χριστού τη θεία γέννηση  
να πω στ΄ αρχοντικό σας.

Χριστός γεννάται σήμερον  
εν Βηθλεέμ τη πόλη  
οι ουρανοί αγάλλονται  
χαίρει η φύσις όλη.

Εν τω σπηλαίω τίκτεται  
εν φάτνη των αλόγων  
ο βασιλεύς των ουρανών  
και ποιητής των όλων.

Πλήθος αγγέλων ψάλλουσι

το «Δόξα εν υψίστοις»

και τούτο Άξιον εστί

η των ποιμένων πίστις.

Εκ της Περσίας έρχονται

τρεις Μάγοι με τα δώρα

άστρο λαμπρό τους οδηγεί

χωρίς να λείψει ώρα.



**Γλυκά των Χριστουγέννων**

Τα παραδοσιακά γλυκά της γιορτής είναι τα μελομακάρονα, οι κουραμπιέδες και οι δίπλες. Παραδοσιακά επίσης οι νοικοκυρές έπλαθαν το χριστόψωμο που γίνεται με ειδική μαγιά φτιαγμένη με ξερό βασιλικό και το ζύμωμά του είναι μια ιεροτελεστία με πολλή υπομονή. Στη διάρκεια του ζυμώματος η νοικοκυρά λέει: «Ο Χριστός γεννιέται, το φως ανεβαίνει, το προζύμι για να γένει». Το χριστόψωμο είναι το ψωμί για το χριστουγεννιάτικο τραπέζι. Ο νοικοκύρης το κόβει αφού πρώτα το σταυρώσει και το μοιράζει σε όλη του την οικογένεια μα και σε όλους τους καλεσμένους.

**Το έθιμο του αναμμένου πουρναριού στην Ήπειρο**

Όποιος πάει στο σπίτι του γείτονα, για να πει τα «χρόνια πολλά», μα και τα παντρεμένα παιδιά που θα πάνε στο πατρικό τους, κρατούν ένα κλαδί δέντρου που καίει τρίζοντας. Έτσι αναμμένο το πηγαίνουν και γεμίζουν φωτιές και κρότους τα σκοτεινά δρομάκια του χωριού. Σε άλλα χωριά, δεν κρατούν ολόκληρο το κλαδί του δέντρου, αλλά μια χούφτα δαφνόφυλλα και πουρναρόφυλλα, που τα πετούν στο τζάκι μόλις μπούνε στο σπίτι. Όταν φύλλα τα ξερά πιάσουν φωτιά κι αρχίσουν να τρίζουν και να πετάνε σπίθες, εύχονται: «Αρνιά, κατσίκια, νύφες και γαμπρούς!»

**Το «τάισμα» της βρύσης στη Θεσσαλία**

Τα μεσάνυχτα ή κοντά στο χάραμα των Χριστουγέννων, οι κοπέλες πηγαίνουν στην πιο κοντινή βρύση για «να κλέψουν το άκραντο νερό», δηλαδή το αμίλητο, γιατί σε όλη τη διαδρομή δεν μιλούν καθόλου. Μόλις φτάσουν, αλείφουν τη βρύση με βούτυρο και μέλι, και βάζουν ένα κλαδί ελιάς με την ευχή: «όπως τρέχει το νερό σ’ βρυσούλα μ’, έτσ’ να τρέχ’ και το βιο μ’», δηλαδή: όπως τρέχει το νερό να τρέχει και η ευημερία στο σπίτι τον καινούργιο χρόνο και η ζωή του να είναι γλυκιά σα μέλι.

**Από την ελληνική ποίηση**

**Κωστής Παλαμάς, *Να ‘μουν του σταύλου έν' άχυρο***

*Να ‘μουν του σταύλου έν' άχυρο, ένα φτωχό κομμάτι  
την ώρα π' άνοιγ' ο Χριστός στον ήλιο του το μάτι.*

*Να ιδώ την πρώτη του ματιά και το χαμόγελό του,  
το στέμμα των ακτίνων του γύρω στο μέτωπό του.*

*Να λάμψω από τη λάμψη του κι' εγώ σαν διαμαντάκι  
κι' από τη θεία του πνοή να γίνω λουλουδάκι.*

*Να μοσκοβοληθώ κι' εγώ από την ευωδία,  
που άναψε στα πόδια του των Μάγων η λατρεία.*

*Να ‘μουν του σταύλου ένα άχυρο ένα φτωχό κομμάτι  
την ώρα π' άνοιγ' ο Χριστός στον ήλιο του το μάτι.*

*Ποιήματα για τα Χριστούγεννα*

**Τέλλος Άγρας, *Είδα χτες το βράδυ στ' όνειρό μου***

*Είδα χτες το βράδυ στ' όνειρό μου,  
το γεννημένο μας Χριστό,  
τα βόδια επάνω του εφυσούσαν,  
όλο το χνώτο τους ζεστό.*

*Το μέτωπό του ήταν σαν ήλιος,  
και μέσα η φάτνη η φτωχική,  
άστραφτε πιο καλά από μέρα,  
με κάποια λάμψη μαγική.*

*Στα πόδια του έσκυβαν οι Μάγοι,  
κι' έμοιαζε τ' άστρο από ψηλά,  
πως θα καθίσει σαν κορώνα,  
στης Παναγίτσας τα μαλλιά.*

*Βοσκοί πολλοί και βοσκοπούλες,  
τον προσκυνούσαν ταπεινά,  
ξανθόμαλλοι άγγελοι εστεκόνταν,  
κι' έψελναν γύρω του «ωσαννά».*

*Μα κι' από αγγέλους κι' από μάγους,  
δεν ζήλεψα άλλο πιο πολύ,  
όσο της Μάνας Του το στόμα,  
και το ζεστό - ζεστό φιλί*

**Πρωτοχρονιάτικα έθιμα και παραδόσεις**

Όπως τα Χριστούγεννα έτσι και την Πρωτοχρονιά όλοι είναι χαρούμενοι και προετοιμάζονται για την πρώτη μέρα του νέου χρόνου με γιορτινές μελωδίες, πεντανόστιμα γλυκά, παραμύθια και ιστορίες, δώρα και ευχές για ένα χρόνο γεμάτο υγεία, χαρά και αγάπη.

**Το σπάσιμο του ροδιού**

Το ρόδι είναι σύμβολο αφθονίας, γονιμότητας και καλής τύχης. Σύμφωνα με την παράδοση όλη η οικογένεια πηγαίνει πρωί πρωί στην εκκλησία και ο πατέρας έχει στην τσέπη του ένα ρόδι. Μόλις επιστρέψουν στο σπίτι, μπαίνει πρώτος στο σπίτι για να κάνει ποδαρικό, με το ρόδι στο χέρι. Μόλις μπει με το δεξί, ρίχνει με δύναμη το ρόδι στο πάτωμα έτσι ώστε να σπάσει και να πεταχτούν οι σπόροι του παντού και εύχεται «με υγεία, ευτυχία και χαρά το νέο έτος κι όσες ρώγες έχει το ρόδι, τόσες λίρες να έχει η τσέπη μας όλη τη χρονιά».

**Οι κολόνιες στην Κεφαλονιά**

Το βράδυ της παραμονής της Πρωτοχρονιάς οι κάτοικοι του νησιού μα και οι επισκέπτες κατεβαίνουν στους δρόμους του νησιού με μπουκάλια με κολόνιες στα χέρια, ραίνουν ο ένας τον άλλον και τραγουδούν «Ήρθαμε με ρόδα και με ανθούς να σας ειπούμε χρόνους πολλούς». Τέλος ανταλλάσσουν και την τελευταία ευχή του χρόνου που είναι «Καλή Αποκοπή», δηλαδή με το καλό να αποχωριστούμε τον παλιό χρόνο. Την πρώτη μέρα του νέου έτους η μπάντα του δήμου περνάει από όλα τα σπίτια και τραγουδάει καντάδες και κάλαντα.

**Πρωτοχρονιάτικα κάλαντα**

Αρχιμηνιά κι Αρχιχρονιά  
ψηλή μου δεντρολιβανιά  
κι αρχή καλός μας χρόνος  
εκκλησιά με τ' άγιο θρόνος.

Αρχή που βγήκε ο Χριστός  
άγιος και πνευματικός,  
στη γη να περπατήσει  
και να μας καλοκαρδίσει.

Άγιος Βασίλης έρχεται,  
και δεν μας καταδέχεται,  
από την Καισαρεία,  
συ' σαι αρχόντισσα κυρία.

Βαστά εικόνα και χαρτί  
ζαχαροκάρνο, ζυμωτή  
χαρτί και καλαμάρι  
δες και με-δες και με το παλικάρι.

Το καλαμάρι έγραφε,  
τη μοίρα του την έλεγε  
και το χαρτί-και το χαρτί ομίλει  
Άγιε μου-άγιε μου καλέ Βασίλη.

**Κάλαντα Ζακύνθου**

Αρχιμηνιά κι αρχιχρονιά κι αρχή καλός μας χρόνος,  
υγεία αγάπη και χαρά να φέρει ο νέος χρόνος,  
υγεία αγάπη και χαρά να φέρει ο νέος χρόνος.

Να ζήσει ο κύρης ο καλός να ζήσει κι η κυρά του,  
όλα του κόσμου τ' αγαθά να έχει η φαμελιά του,  
όλα του κόσμου τ' αγαθά να έχει η φαμελιά του.

Να ζήσει τ' αρχοντόπουλο που 'χει καρδιά μεγάλη,  
σ' εμάς και την παρέα μας ένα φλουρί να βάλει,  
σ' εμάς και την παρέα μας ένα φλουρί να βάλει.

**Η ιστορία της βασιλόπιττας**

Μια φορά κι ένα καιρό στη μακρινή Καισάρεια της Καππαδοκίας ζούσε ο Μέγας Βασίλειος, ένας επίσκοπος που αγαπούσε και βοηθούσε τους συνανθρώπους του. Ζούσαν ειρηνικά, όταν μια μέρα έφτασε στην πόλη ένας βάρβαρος στρατηγός και ζήτησε να του δώσουν όλο το χρυσάφι της Καισάρειας, αλλιώς θα κατέστρεφε την πόλη.

Ο Μέγας Βασίλειος προσευχήθηκε όλη τη νύστα στον Θεό για να σωθεί η πόλη.

Όταν ξημέρωσε, ο στρατηγός περικύκλωσε με τον στρατό του την Καισάρεια. Ύστερα μπήκε με την ακολουθία του στην πόλη και ζήτησε από τον Μέγα Βασίλειο το χρυσάφι. Ο Βασίλειος αποκρίθηκε ότι οι κάτοικοι της πόλης του ήταν φτωχοί και δεν είχαν τίποτε άλλο πέρα από πείνα και φτώχια.

Σαν άκουσε αυτά τα λόγια ο στρατηγός, θύμωσε πολύ και είπε πως θα εξορίσει τον Βασίλειο μακριά από την πατρίδα του ή θα τον θανατώσει.

Οι χριστιανοί της Καισάρειας που αγαπούσαν πολύ τον επίσκοπό τους θέλησαν να τον βοηθήσουν. Έτσι μάζεψαν όσα χρυσαφικά είχαν και του τα πρόσφεραν για να τα δώσει στον στρατηγό και έτσι να σωθούν όλοι.

Μα ο στρατηγός διέταξε τον στρατό του να επιτεθεί στον φτωχό λαό της πόλης.

Ο Μέγας Βασίλειος, αφού προσευχήθηκε στον Θεό, έδωσε στον στρατηγό ό,τι χρυσαφικά είχε μαζέψει μέσα σε ένα σεντούκι. Μόλις όμως ο στρατηγός ακούμπησε τα χέρια του πάνω στα χρυσαφικά μια λάμψη φώτισε τον χώρο και αμέσως μετά ένας λαμπρός καβαλάρης όρμησε με τον στρατό του πάνω στον στρατηγό και τους στρατιώτες του και τους αφάνισε. Ήταν ο Άγιος Μερκούριος.

Έτσι σώθηκε η πόλη της Καισάρειας, μα ο Μέγας Βασίλειος βρέθηκε σε δύσκολη θέση! Θέλησε να μοιράσει τα χρυσαφικά στους κατοίκους της πόλης και να πάρει ο καθένας ό,τι ήταν δικό του. Αυτό ήταν αδύνατον! Προσευχήθηκε λοιπόν ο Μέγας Βασίλειος να τον φωτίσει ο Θεός τι να κάνει.

Την άλλη μέρα φώναξε τους διακόνους και έδωσε εντολή να ζυμώσουν μικρές πίτες και σε κάθε μία θα έβαζαν και λίγα χρυσαφικά. Σαν ετοιμάστηκαν, τις μοίρασε σαν ευλογία σε όλους τους κατοίκους της Καισάρειας. Η έκπληξή τους δεν περιγράφεται, όταν κάθε οικογένεια έβρισκε μέσα στην μικροσκοπική πίτα τα χρυσαφικά της. Ήταν γι’ αυτούς μια ξεχωριστή πίτα. Ήταν η βασιλόπιτα, που χάριζε χαρά και ευλογία. Από τότε φτιάχνουν σε κάθε σπίτι και μια βασιλόπιτα με το φλουρί μέσα, την πρώτη μέρα του χρόνου, τη μέρα του Αγίου Βασιλείου.

**Η γέννηση του Ιησού στο Κοράνι**

Το Κοράνι δέχεται ότι ο Ιησούς γεννήθηκε «εκ Μαρίας της Παρθένου». Δίνει, μάλιστα, εξαιρετικά τιμητική θέση στην Παναγία και μιλάει πολλές φορές γι’ αυτήν με πολύ μεγάλη ευλάβεια. Την ονομάζει ***Μαριάμ*** και τη χαρακτηρίζει «άσπιλη παρθένο», «ενάρετη μητέρα του Ιησού», «αγνή από κάθε κηλίδα ανάμεσα σε όλες τις γυναίκες».

Ο Ιησούς, κατά το Κοράνιο γεννιέται ως Προφήτης και είναι από βρέφος ώριμος (τέλειος, έτοιμος θα λέγαμε) Απεσταλμένος του Θεού. Ήδη από το βρεφικό του ήδη κρεβατάκι παρουσιάζεται να κατέχει σοφία, να μιλάει και να αναγγέλλει το έργο του, καθώς και να βεβαιώνει την αγνότητα της μητέρας του.

Δεν θεωρείται, φυσικά, ότι είναι *ο Μονογενής Υιός και Λόγος του Θεού, ο Σωτήρας του κόσμου* που σταυρώθηκε και αναστήθηκε και αναλήφθηκε στους ουρανούς. Όμως, ένα κορανικό εδάφιο συνοψίζει την τιμή που απονέμεται στον Ιησού με την παρατήρηση ότι ο Θεός κατέστησε αυτόν μαζί με τη μητέρα του «*σημείον του σύμπαντος κόσμου*» (Σούρα 21/Οι Προφήτες, 91).

Σ*το* ***Κεφάλαιο 19,*** που ονομάζεται ***Σούρα Μαριάμ,*** αναφέρονται τα παρακάτω:

*33.* (Φέρεται να μιλά το βρέφος Ιησούς) *Ειρήνη θα με συνοδεύει και κατά τη γέννησή μου και κατά τον θάνατο και κατά την ανάστασή μου»*

*34. Αυτός ήταν ο Ιησούς, ο γιος της Μαρίας, ο οποίος στάλθηκε για να διδάξει την αλήθεια και για τον οποίο γεννήθηκαν αμφιβολίες.*

**ΘΕΜΑΤΙΚΗ ΕΝΟΤΗΤΑ 5: Τα παιδιά: Η χαρά και η ελπίδα του κόσμου**

Κείμενα &

Πληροφοριακό υλικό

**Το κάθε παιδί είναι χαρά**

**Ναζίμ Χικμέτ, *Ας δώσουμε τον κόσμο στα παιδιά***

Ας δώσουμε τον κόσμο στα παιδιά έστω και για μια μέρα  
ας τον δώσουμε να παίξουν σαν ένα πολύχρωμο μπαλόνι  
να παίξουν τραγουδώντας ανάμεσα στ’ αστέρια  
ας δώσουμε τον κόσμο στα παιδιά  
σαν ένα τεράστιο μήλο, σαν ψίχα ολόζεστου ψωμιού  
να χορτάσουν μια μέρα τουλάχιστον  
ας δώσουμε τον κόσμο στα παιδιά  
να μάθει έστω και για μια μέρα ο κόσμος τη φιλία  
τα παιδιά θα πάρουν απ’ τα χέρια μας τον κόσμο  
θα φυτέψουν αθάνατα δέντρα.

**Ο Ιησούς ως παιδί**

**Η περιτομή του Ιησού**

*Όταν συμπληρώθηκαν οχτώ μέρες* (από τη γέννησή του), *έκαναν στο παιδί περιτομή και* *του έδωσαν το όνομα Ιησούς, όπως δηλαδή το είχε ονομάσει ο άγγελος προτού ακόμα συλληφθεί στην κοιλιά της μάνας του.*

Λκ 2, 21

**Ο Συμεών υποδέχεται τον μικρό Ιησού - Υπαπαντή**

*Όταν ο Ιησούς έγινε σαράντα ημερών, η Μαρία και ο Ιωσήφ τον έφεραν στα Ιεροσόλυμα, στον ναό. Ήθελαν να ευχαριστήσουν τον Θεό για το παιδί. Αυτό θα έπρεπε να είναι αφιερωμένο στον Θεό.*

*Στον ναό, ζούσε από χρόνια πολλά, ένας ηλικιωμένος άνδρας. Τον έλεγαν Συμεών και ζούσε από μικρό παιδί με την προσδοκία του ερχομού του Μεσσία. Τα χρόνια περνούσαν κι η προσευχή του Συμεών και η παράκλησή του ήταν ίδια πάντα! «Αξίωσέ με, Θεέ μου, να δω τον λυτρωτή των ανθρώπων!»*

*Όταν η Μαρία και ο Ιωσήφ ήρθαν με το παιδί, ο Συμεών το πήρε στην αγκαλιά του και είπε: «Τώρα, Κύριε, μπορώ να πεθάνω ειρηνικά, γιατί πραγματοποίησες την υπόσχεσή σου. Ας πεθάνω, Κύριε, τώρα που αξιώθηκα να δω το Φως του κόσμου. Το είδα με τα ίδια μου τα μάτια: έστειλες τον Σωτήρα για όλους τους ανθρώπους!»*

*Το κράτησε ώρα πολλή στην αγκαλιά του. Ύστερα είπε: «Αυτό το παιδί θα αναστατώσει του ανθρώπους». Και δίνοντάς το στη συγκινημένη Μαρία, της είπε: «Μα και τη δική σου καρδιά μια μέρα θα την πληγώσει ένα μαχαίρι». Κάτι σαν σφίξιμο ένιωσε εκείνη την ώρα στην καρδιά της η Παναγία.*

Λκ 2, 22-35

**Δωδεκάχρονος Ιησούς: «Στο σπίτι του πατέρα μου»**

*Κάθε χρόνο, στη γιορτή του Πάσχα, ο Ιωσήφ και η Μαρία πήγαιναν στα Ιεροσόλυμα. Η γιορτή αυτή θύμιζε στον ισραηλιτικό λαό την απελευθέρωση των προγόνων τους από τη δουλεία στην Αίγυπτο.*

*Όταν ο Ιησούς έγινε δώδεκα χρονών, πήγε για πρώτη φορά στη Ιεροσόλυμα μαζί με τους γονείς του για τη γιορτή του Πάσχα. Από τη Ναζαρέτ ήρθαν στα Ιεροσόλυμα και πολλοί γνωστοί και συγγενείς του Ιωσήφ και της Μαρίας.*

*Όταν τέλειωσε η γιορτή και όλοι γύριζαν πίσω, ο Ιησούς έμεινε στην Ιερουσαλήμ. Ο Ιωσήφ και η Μαρία, όταν δεν τον είδαν, σκέφτηκαν: «Σίγουρα κάπου θα είναι με τους συγγενείς μας». Το βράδυ άρχισαν να τον γυρεύουν παντού. Επειδή δεν τον βρήκαν, γύρισαν στην Ιερουσαλήμ και τον αναζητούσαν. Ύστερα από τρεις μέρες τον βρήκαν στον ναό. Καθόταν ανάμεσα στους διδασκάλους του νόμου και τους άκουγε πώς μιλούσαν για τον Θεό. Τους έκανε ερωτήσεις και, όταν εκείνοι τον ρωτούσαν, τους απαντούσε. Όλοι όσοι τον άκουγαν έμεναν έκπληκτοι με τη νοημοσύνη και τις απαντήσεις του.*

*Μόλις τον είδε η μητέρα του, έτρεξε κοντά του και του είπε: «Παιδί μου, γιατί μας το έκανες αυτό; Ο πατέρας σου κι εγώ σε αναζητούσαμε με πολλή αγωνία!»*

*Ο Ιησούς τους απάντησε: «Γιατί με αναζητούσατε; Δεν ξέρατε ότι πρέπει να βρίσκομαι στο σπίτι του Πατέρα μου;» Εκείνοι, όμως, δεν κατάλαβαν τα λόγια που τους είπε.*

*Ο Ιησούς γύρισε μαζί τους στη Ναζαρέτ και ζούσε κοντά τους με υπακοή. Η μητέρα του όμως διατηρούσε μέσα στην καρδιά της αυτά τα λόγια που της είπε ο Ιησούς στον ναό.*

*Ο Ιησούς μεγάλωνε και προχωρούσε όλο και περισσότερο στη σοφία και στη χάρη που είχε από τον Θεό.*

Λκ 2, 41-52

**Από την ελληνική ποίηση**

**Άγγελος Σικελιανός, *Ο Δωδεκαετής*** (απόσπασμα)

*Κάθε το Πάσχα πόρχεται, λουσμένοι, στολισμένοι,*

*κι ο Ιωσήφ κι η Μαριάμ απ’ το βαθύ πουρνό*

*κινάν στα Ιεροσόλυμα, στη γη την αγιασμένη,*

*και φέτος πουν’ ο Ιησούς δώδεκα πια χρονώ …*

*Κι η Παναγιά, κι ο Ιωσήφ, κι ο Ιησούς αγάλι*

*το δρόμο παίρνουν του Ναού, μη βρουν ένα κελλί,*

*τη νύχτ’ αυτή να γύρουνε για λίγο το κεφάλι∙*

*μα είναι πιασμένα τα κελλιά, κι είναι γεμάτ’ η αυλή …*

*Σε κάποιαν άκρη στρώνουν το φτωχικό τους σιάδι,*

*και, τα δισάκια βάνοντας προσκέφαλα ψηλά,*

*μέσα στου μάγου αστρόφεγγου το μυστικό σκοτάδι*

*μ’ όλων των άλλων η αναπνοιά γαλήνια τους κυλά…*

*…………………………………………………………………..*

*Ωστόσο, ως μέρας έκαμαν απ’ όταν φύγαν δρόμο*

*η Παναγιά κι ο Ιωσήφ κι αλλάξανε στρατί*

*μέσ’ απ’ τις άλλες συντροφιές, γυρίζουνε με τρόμο,*

*δε βλέπουν πίσω το παιδί μ’ αυτούς να περπατεί …*

*Γρήγορα αλλάζουν πάτημα∙ ρωτάνε όποιονε βρούνε∙*

*Κανείς δεν ξέρει τίποτα για ν’ απολογηθεί…*

*Τέλος και πάλι, αμίλητοι, χωρίς ν’ αργοπορούνε,*

*κινάν στα Ιεροσόλυμα, τι θα ‘χει εκεί σταθεί…*

*Άγρυπνοι ως είναι, νηστικοί, χωρίς ν’ αλλάξουν βήμα,*

*στο Ναό του Κύριου φτάνουνε την τρίτη τη βραδιά …*

*«Αλί μου! Πώς μας έκαμες, παιδί μου, τέτοιο κρίμα,*

*και στράγγισα απ’ την έννοια μου», φωνάζει η Παναγιά…*

*……………………………………………………………………..*

*Κι εκεί που ακέρια χαίρεται, αιφνίδια από βαθιά της*

*νιώθ’ η χλωμάδα σ’ όλα της τα μέλη ν’ ανεβεί,*

*η προφητεία του Συμεών σα ν’ αντηχεί στ’ αυτιά της:*

*«Κι εσέ, Μαρία, μες στην ψυχή ρομφαία θα σε διαβεί!»*

**Όλα τα παιδιά αξίζουν αγάπη, σεβασμό και φροντίδα**

***«Να γίνετε σαν τα παιδιά»***

*Οι μαθητές ήθελαν να ξέρουν ποιος είναι ανώτερος. Ο Ιησούς φώναξε τότε ένα παιδάκι, το έβαλε να σταθεί ανάμεσά τους και είπε: «Σας βεβαιώνω πως, αν δεν γίνετε σαν τα παιδιά, δε θα μπείτε στη βασιλεία του Θεού. Όποιος ταπεινώσει τον εαυτό του σαν αυτό το παιδί, αυτός είναι ο ανώτερος. Και όποιος δεχτεί ένα τέτοιο παιδί στο όνομά μου, δέχεται εμένα τον ίδιο. Όποιος γίνει αφορμή να κλονιστεί ένας απ’ αυτούς τους μικρούς που πιστεύουν σε μένα, είναι προτιμότερο γι’ αυτόν να πέσει στη θάλασσα».*

Μτ 18, 1-6

***«Αφήστε τα παιδιά να έρχονται σ’ εμένα»***

*Μια μέρα, εκεί που ο Ιησούς δίδασκε, του έφεραν μερικά παιδιά για να τα ευλογήσει. Οι μαθητές όμως μάλωσαν αυτούς που του τα έφεραν. Όταν το είδε αυτό ο Ιησούς, αγανάκτησε και τους είπε: «Αφήστε τα παιδιά να έρχονται σ’ εμένα. Μην τα εμποδίζετε. Γιατί η βασιλεία του Θεού ανήκει στους ανθρώπους που είναι σαν κι αυτά. Σας βεβαιώνω πως όποιος δεν δεχτεί τη βασιλεία του Θεού σαν παιδί, δεν θα μπει σ’ αυτήν». Και πήρε τα παιδιά στην αγκαλιά του και τα ευλογούσε βάζοντας τα χέρια του πάνω στο κεφάλι τους.*

Μκ 10, 13-16

**Τα παιδιά του κόσμου σήμερα**

Τα παιδιά έχουν ανάγκη από προστασία. Έχουν και δικαιώματα, που όλοι πρέπει να τα γνωρίζουν και να φροντίζουν να εφαρμόζονται. Όμως, πολλά παιδιά αντί για αγάπη και φροντίδα γνωρίζουν την αδιαφορία, την εγκατάλειψη ή και την εκμετάλλευση. Επίσης, οι πόλεμοι, η φτώχεια, η προσφυγιά κάνουν τα παιδιά να υποφέρουν.

Στην Αφρική, στην Ασία και σε άλλα μέρη του κόσμου, υπάρχουν χιλιάδες παιδιά που δεν έχουν πάει ποτέ σχολείο. Πολλά παιδιά δεν έχουν σπίτι, φαγητό και νερό, γιατί στην πατρίδα τους γίνεται διαρκώς πόλεμος. Πολλά είναι κι εκείνα που οι μεγάλοι τα αναγκάζουν να δουλεύουν σε σκληρές και ακατάλληλες δουλειές. Είναι κι άλλα που πεθαίνουν, γιατί δεν έχουν φάρμακα ακόμη και για την πιο απλή παιδική ασθένεια.

Ωστόσο τα παιδιά έχουν ανάγκη από προστασία. Έχουν δικαιώματα που όλοι πρέπει να τα γνωρίζουν και να τα εφαρμόζουν.

**Οι άγγελοι που … πεθαίνουν**

Όταν και ένα μόνο παιδάκι πεθαίνει από την πείνα, τις στερήσεις και την έλλειψη περίθαλψης, όταν και ένα μόνο παιδί πεθαίνει ψυχικά στο περιθώριο, σε φριχτές συνθήκες διαβίωσης και δουλειάς, τότε ο «ουρανοξύστης» του πολιτισμού μας σωριάζεται σε κομμάτια και θρύψαλα. Και δυστυχώς δεν είναι για ένα μόνο παιδί ο έτσι ή αλλιώς θάνατος, αλλά για εκατοντάδες εκατομμύριας αγγέλους –όχι βέβαια με ροζ μαγουλάκια αγγέλου.

**Αντώνης Σαμαράκης**

**Τα δικαιώματα του παιδιού** (Unicef 1989)

Άρθρο 8  
1. Τα Συμβαλλόμενα Κράτη αναλαμβάνουν την υποχρέωση να σέβονται το δικαίωμα του παιδιού για διατήρηση της ταυτότητάς του, συμπεριλαμβανομένων της ιθαγένειάς του, του ονόματός του και των οικογενειακών σχέσεών του, όπως αυτά αναγνωρίζονται από τον νόμο, χωρίς παράνομη ανάμιξη.

Άρθρο 16  
1. Κανένα παιδί δεν μπορεί να αποτελέσει αντικείμενο αυθαίρετης ή παράνομης επέμβασης στην ιδιωτική του ζωή, στην οικογένειά του, στην κατοικία του ή στην αλληλογραφία του, ούτε παράνομων προσβολών της τιμής και της υπόληψής του.  
2. Το παιδί δικαιούται να προστατεύεται από τον νόμο έναντι τέτοιων επεμβάσεων ή προσβολών.

Άρθρο 10  
1. Σύμφωνα με την υποχρέωση των Συμβαλλόμενων Κρατών δυνάμει της παραγράφου 1 του άρθρου 9, κάθε αίτηση από ένα παιδί ή από τους γονείς του για την είσοδο σε ένα Συμβαλλόμενο Κράτος ή την έξοδο από αυτό με σκοπό την οικογενειακή επανένωση αντιμετωπίζεται από τα Συμβαλλόμενα Κράτη με θετικό πνεύμα, ανθρωπισμό και ταχύτητα. Τα Συμβαλλόμενα Κράτη φροντίζουν επιπλέον ώστε η υποβολή μιας τέτοιας αίτησης να μην επισύρει δυσμενείς συνέπειες για τον αιτούντα ή για τα μέλη της οικογένειάς του.  
2. Το παιδί του οποίου οι γονείς διαμένουν σε διαφορετικά Κράτη έχει το δικαίωμα να διατηρεί εκτός εξαιρετικών περιπτώσεων, προσωπικές σχέσεις και τακτική άμεση επαφή με δύο γονείς του.

**Άρθρο 18**  
1. Τα Συμβαλλόμενα Κράτη καταβάλλουν κάθε δυνατή προσπάθεια για την εξασφάλιση της αναγνώρισης της αρχής, σύμφωνα με την οποία και οι δύο γονείς είναι από κοινού υπεύθυνοι για την ανατροφή του παιδιού και την ανάπτυξή του. Η ευθύνη για την ανατροφή του παιδιού και για την ανάπτυξή του ανήκει κατά κύριο λόγο στους γονείς ή, κατά περίπτωση στους νόμιμους εκπροσώπους του. Το συμφέρον του παιδιού πρέπει να αποτελεί τη βασική τους μέριμνα.

**Άρθρο 19**  
1. Τα Συμβαλλόμενα Κράτη λαμβάνουν όλα τα κατάλληλα νομοθετικά, διοικητικά, κοινωνικά και εκπαιδευτικά μέτρα, προκειμένου να προστατεύσουν το παιδί από κάθε μορφή βίας, προσβολής ή βιαιοπραγιών σωματικών ή πνευματικών, εγκατάλειψης ή παραμέλησης, κακής μεταχείρισης ή εκμετάλλευσης, συμπεριλαμβανόμενης της σεξουαλικής βίας, κατά τον χρόνο που βρίσκεται υπό την επιμέλεια των γονέων του ή του ενός από τους δύο, του ή των νόμιμων εκπροσώπων του ή οποιουδήποτε άλλου προσώπου στο οποίο το έχουν εμπιστευθεί.

Άρθρο 20   
1. Κάθε παιδί που στερείται προσωρινά ή οριστικά το οικογενειακό του περιβάλλον ή το οποίο για το δικό του συμφέρον δεν είναι δυνατόν να παραμείνει στο περιβάλλον αυτό δικαιούται ειδική προστασία και βοήθεια εκ μέρους του Κράτους.

Άρθρο 26   
1. Τα Συμβαλλόμενα Κράτη αναγνωρίζουν σε κάθε παιδί το δικαίωμα να επωφελείται από την κοινωνική πρόνοια, συμπεριλαμβανομένων των κοινωνικών ασφαλίσεων,

Άρθρο 29  
1. Τα Συμβαλλόμενα Κράτη συμφωνούν ότι η εκπαίδευση του παιδιού πρέπει να αποσκοπεί:  
α. Στην ανάπτυξη της προσωπικότητας του παιδιού και στην πληρέστερη δυνατή ανάπτυξη των χαρισμάτων του και των σωματικών και πνευματικών ικανοτήτων του.

**Άρθρο 34**  
Τα Συμβαλλόμενα Κράτη αναλαμβάνουν την υποχρέωση να προστατεύσουν το παιδί από κάθε μορφή σεξουαλικής εκμετάλλευσης και σεξουαλικής βίας.

**Η παιδική εργασία στον κόσμο / Οι αριθμοί της ντροπής**

* *[](http://i2.wp.com/antikleidi.com/wp-content/uploads/2013/09/images-33.jpg)*Οι περιοχές όπου εντοπίζεται έντονα το πρόβλημα της παιδικής εργασίας είναι; Ασία, Αφρική, Λατινική Αμερική και Καραϊβική, Μέση Ανατολή
* Μόνο στη Λατινική Αμερική υπάρχουν 48 εκατομμύρια παιδιά που εργάζονται
* Κάθε χρόνο σε όλο τον κόσμο 22 χιλιάδες παιδιά πεθαίνουν από αιτίες που σχετίζονται με την εργασία
* Περίπου 8,4 εκατομμύρια παιδιά είναι θύματα δουλείας και πορνείας
* Επιπλέον, περισσότερα από 100 εκατομμύρια από αυτά τα παιδιά δεν πηγαίνουν στο σχολείο
* Στη Γερμανία, αν και η νομοθεσία απαγορεύει την παιδική εργασία, 600.000 παιδιά εργάζονται από τα οποία 300.000 είναι τουρκικής υπηκοότητας
* Στη Μεγάλη Βρετανία, στις εργατικές λαϊκές συνοικίες του Νότιου Λονδίνου περίπου το 40% των παιδιών εργάζονται.

**Η ελληνική πραγματικότητα**

Αντίθετα από ό,τι θα νόμιζαν πολλοί, το φαινόμενο των εργαζόμενων παιδιών και των παιδιών που δεν πάνε στο σχολείο δεν είναι άγνωστο και στην Ελλάδα. Στα παιδιά αυτά δεν δίνεται η δυνατότητα να αναπτύξουν τις ικανότητές τους και να διευρύνουν τις γνώσεις και τις δεξιότητές τους αλλά και την κοινωνική τους θέση μέσα στο σχολείο. Βασικά δικαιώματα του παιδιού όπως το δικαίωμα στη μορφωση και το παιχνίδι είναι άγνωστα γι’ αυτά τα παιδιά. Κάποια δουλεύουν σε θορυβώδη και επικίνδυνα εργοστάσια, άλλα στα χωράφια από την αυγή ως το σούρουπο κ.ά.

Κάποια τραυματίζονται σοβαρά ή πεθαίνουν πριν από την εφηβεία. Κι ας μην ξεχνάμε τα ψυχολογικά τραύματα και την καθυστέρηση στη σωματική και πνευματική ανάπτυξη ενός παιδιού που δουλεύει.

Στη συντριπτική τους πλειοψηφία, τα δικαιώματα (ωράριο, συνθήκες εργασίας, ασφάλιση) των ανήλικων εργαζομένων καταπατώνται.

**Από την ελληνική ποίηση**

**Γιάννης Ρίτσος, *Αναφυλλητό*** (απόσπασμα)

*Τα παιδιά θέλουν παπούτσια  
τα παιδιά θέλουν ψωμί  
θέλουνε και φάρμακα  
δούλεψε και συ.*

*Γέλα κλαίγε κι όλο λέγε  
το παιδί: ζωή.  
Τίποτ’ άλλο, Ζωή.  
Ζύμωνε στη σκάφη  
πρώτο σου ζυμάρι, πρώτο σου ψωμί  
ένα καλυβάκι μια μικρούλα αυλή  
για το παιδί.*

*Ζύμωνε το χώμα  
με το δάκρυ δάκρυ  
φτιάξε ένα χωμάτινο πουλί  
να πετάει τη νύχτα  
και να κελαηδεί  
για το παιδί.*

*Τούτη είναι η ζωή μας  
τούτο το μεγάλο, τίποτ’ άλλο  
γέλα κλάψε, πες ό,τι θες  
Το παιδί ζωή: ζωή  
τίποτ’ άλλο!*

**Παραδόσεις και έθιμα της γιορτής της Υπαπαντής**

Η Υπαπαντή γιορτάζεται στις 2 Φεβρουαρίου.

Σε πολλά μέρη της Ελλάδας από τα πολύ παλιά χρόνια, αλλά και τώρα, ο λαός κάνει προβλέψεις σε σχέση με τον καιρό. Οι γεροντότεροι έλεγαν πως ό,τι καιρό κάνει την ημέρα της Υπαπαντής, ο ίδιος καιρός θα διαρκέσει για σαράντα μέρες. Σε πολλές περιοχές της Κρήτης οι άνθρωποι πίστευαν πώς να ο καιρός είναι καλός την ημέρα της Υπαπαντής, ο χειμώνας θα κρατήσει πολύ ακόμη. Στη Μακεδονία, την παραμονή των Χριστουγέννων οι νοικοκυραίοι έβαζαν στο τζάκι τους μια άσπρη πέτρα για να περάσει κατά πως έλεγαν η οικογένεια «άσπρη χρονιά». Τούτη την πέτρα, την άφηναν εκεί μέχρι της Υπαπαντής. Μετά την πήγαιναν στα χωράφια τους για να ξορκίσουν το χαλάζι.

Η μέρα της Υπαπαντής, λοιπόν, ήταν σημαντική και σημαδιακή για τον καιρό που θα ακολουθούσε άρα και για τη σοδειά των αγροτών. Γι’ αυτό και ο λαός έλεγε:

*Καλοκαίρια της Παπαντής,*

*μαρτιάτικος χειμώνας.*

*Παπαντούλα χιονισμένη*

*και τ’ αμπάρια γιομισμένα.*

*Παπαντή καλοβρεμένη,*

*η κοφίνα γεμισμένη*.

**ΘΕΜΑΤΙΚΗ ΕΝΟΤΗΤΑ 6: Ποιος είναι ο Ιησούς Χριστός;**

Κείμενα &

Πληροφοριακό υλικό

**Από την Καινή Διαθήκη**

1. **Ήρθε στον κόσμο σαν ξένος**

**Η σφαγή των νηπίων από τον Ηρώδη**

*Ο βασιλιάς Ηρώδης περίμενε τους Μάγους για να του αναφέρουνε πού γεννήθηκε ο Χριστός. Καθώς είχαν περάσει από το παλάτι του γυρεύοντας πληροφορίες για τον νεογέννητο βασιλιά, τον Ηρώδη από τότε τον κατέτρωγε η ανησυχία. «Αν γεννηθεί», σκεφτόταν, «καινούργιος βασιλιάς και μου πάρει τον θρόνο;» Αυτή η ανησυχία τον άφηνε ξάγρυπνο τις νύχτες. Περίμενε τους Μάγους, μα άδικα. Εκείνοι είχαν φύγει από άλλο δρόμο για την πατρίδα τους.*

*Και τότε ξέσπασε το κακό. Ο Ηρώδης, γεμάτος ταραχή, κάλεσε τους σοφούς και διαβασμένους του παλατιού κι άρχισε να τους ρωτά με αγωνία: «Πού γεννιέται ο Χριστός;» Εκείνοι του απάντησαν πως σύμφωνα με τις παλιές προφητείες πρέπει να γεννηθεί εκεί κάτω, στο μικρό χωριό της Βηθλεέμ. Αγρίεψε ο Ηρώδης καθώς φαντάστηκε ότι κάθε μωρό της Βηθλεέμ μπορούσε να απειλεί τον θρόνο του. Έστειλε τότε στρατιώτες να σκοτώσουν όλα τα παιδιά από δύο χρονών και κάτω που βρίσκονταν στη Βηθλεέμ και στη γύρω περιοχής της.*

Μτ 2, 16-18

**Η φυγή στην Αίγυπτο**

*Ο βασιλιάς Ηρώδης δεν ξέχασε αυτά που του είχαν πει οι μάγοι για τον βασιλιά που γεννήθηκε στη Βηθλεέμ. Δεν ήθελε κανέναν άλλο βασιλιά στη χώρα του. Γι’ αυτό, όταν είδε πως οι μάγοι δεν γύρισαν, αποφάσισε να στείλει στρατιώτες να σκοτώσουν το παιδί.*

*Τότε ο Θεός έστειλε στον Ιωσήφ έναν άγγελο, που παρουσιάστηκε στο όνειρό του και του είπε: «Σήκω αμέσως, πάρε το παιδί και τη μητέρα του και φύγε στην Αίγυπτο. Γιατί ο Ηρώδης θέλει να σκοτώσει το παιδί».*

*Ο Ιωσήφ σηκώθηκε αμέσως, πήρε το παιδί και τη μητέρα του και μέσα στη νύχτα έφυγαν για την Αίγυπτο. Εκεί έμειναν ώσπου πέθανε ο Ηρώδης.*

*Τότε, πάλι ένας άγγελος εμφανίστηκε στον Ιωσήφ σε όνειρο και του είπε: «Σήκω, πάρε το παιδί και τη μητέρα του και γύρισε στη χώρα του Ισραήλ. Γιατί πέθαναν όσοι ήθελαν να θανατώσουν το παιδί».*

*Έτσι ο Ιωσήφ και η Μαρία με τον Ιησού επέστρεψαν στη χώρα τους. Ήρθαν και έμειναν στην πόλη Ναζαρέτ. Εκεί μεγάλωσε ο Ιησούς.*

Μτ 2, 13-15

**2. Ο Μεσσίας που όλοι προσδοκούσαν**

**Όπως τον προανήγγειλαν οι προφήτες**

*Ένα κλωνάρι θα φυτρώσει*

*απ’ τον κορμό του Ιεσσαί*

*κι ένα κλαδί θα ξεπροβάλει*

*από τις ρίζες του…*

*Τίποτα δε θα κρίνει*

*απ’ τα φαινόμενα*

*ούτε θ’ αποφασίζει*

*απ’ τα λεγόμενα.*

*Αλλά θα κρίνει με δικαιοσύνη*

*τους φτωχούς*

*και θα υπερασπίζεται με ευθύτητα*

*τους ταπεινούς της χώρας. …*

*Τότε θα κάθεται ο λύκος*

*παρέα με το αρνί*

*και θα κοιμάται ο πάνθηρας*

*με το κατσίκι αντάμα.*

*Το μοσχαράκι και το λιονταρόπουλο*

*θα βόσκουνε μαζί*

*κι ένα μικρό παιδί*

*θα τα οδηγάει.*

*Η αγελάδα κι η αρκούδα*

*την ίδια θα’χουνε βοσκή*

*και τα μικρά τους*

*το ίδιο το λημέρι.*

*Το λιοντάρι θα τρέφεται*

*καθώς το βόδι με άχυρο.*

*Το βρέφος άφοβα θα παίζει*

*στη φωλιά της έχιδνας,*

*το νήπιο που μόλις αποκόπηκε*

*από της μάνας του το γάλα*

*θ’ απλώνει το χεράκι του*

*στης κόμπρας τη σπηλιά.*

*Κανένας δε θα προξενεί στον άλλο*

*βλάβη ούτε κακό…*

*Σαν έρθει εκείνη η μέρα, το βλαστάρι*

*από τι ρίζα του Ιεσσαί*

*εκεί θα στέκεται*

*για τους λαούς σημαία.*

Ησ 11, 1-10

**Ο Ιησούς στη συναγωγή της Ναζαρέτ**

*Ο Ιησούς επέστρεψε στη Ναζαρέτ. Το Σάββατο πήγε όπως συνήθιζε στη συναγωγή. Εκεί οι Ιουδαίοι προσεύχονταν και διάβαζαν τη Γραφή.*

*Ο Ιησούς διάβασε δυνατά από το βιβλίο του προφήτη Ησαΐα που του έδωσαν:*

*«Ο Θεός με έστειλε να αναγγείλω το χαρμόσυνο μήνυμα στους φτωχούς∙ στους αιχμαλώτους να κηρύξω λευτεριά και στους τυφλούς ότι θα βρουν το φως τους».*

*Τότε τους είπε ο Ιησούς: «Σήμερα βρίσκει την εκπλήρωσή της η προφητεία που μόλις ακούσατε».*

*Όλοι συμφωνούσαν μαζί του και θαύμαζαν για τα γεμάτα χάρη λόγια που έβγαιναν από το στόμα του.*

Λκ 4, 16-22

**Η υποδοχή του Ιησού από το πλήθος στα Ιεροσόλυμα**

*Το πλήθος που είχε έρθει στα Ιεροσόλυμα για να γιορτάσει το Πάσχα, όταν άκουσαν ότι έρχεται ο Ιησούς, πήραν κλαδιά φοινικιάς και βγήκαν από την πόλη να τον προϋπαντήσουν και φώναζαν:*

*Δόξα στον Θεό!*

*Ευλογημένος αυτός που έρχεται*

*σταλμένος από τον Κύριο!*

*Ευλογημένος ο βασιλιάς του Ισραήλ!*

Ιω 12, 12-13

**3. Ένας δάσκαλος που όλοι θαύμαζαν**

*Η φήμη του Χριστού κυκλοφορούσε σε όλη την περιοχή της Γαλιλαίας.*

Μκ 1, 28

*Όταν ξημέρωσε ο Χριστός έφυγε και πήγε σε ένα ερημικό μέρος. Ο κόσμος όμως τον αναζητούσε και πήγαν εκεί που ήταν και τον κρατούσαν να μη φύγει από κοντά τους.*

Λκ 4, 42

*Ενώ μιλούσε ο Ιησούς, κάποια γυναίκα από το πλήθος φώναξε δυνατά λέγοντας: «Χαρά στη μάνα που σε γέννησε και σε θήλασε!» Κι εκείνος είπε: «Πιο πολύ, χαρά σ’ εκείνους που ακούν τον λόγο του Θεού και τον εφαρμόζουν!»*

Λκ 11, 27

*Την ημέρα ο Ιησούς δίδασκε στον ναό και τα βράδια πήγαινε και έμενε στο βουνό που ονομάζεται όρος των Ελαιών. Όλος ο κόσμος πήγαινε πρωί πρωί στον ναό και τον περίμενε για να τον ακούσει*.

Λκ 21, 37-38

**4. Κοντά σε όλους χωρίς διάκριση**

**Η κλήση του Λευί**

*Ο Ιησούς πήγε προς τη λίμνη. Καθώς προχωρούσε, είδε τον Λευί, τον γιο του Αλφαίου, να κάθεται στο τελωνείο και του λέει: «Ακολούθησέ με». Κι εκείνος σηκώθηκε και τον ακολούθησε.*

*Κι ενώ ο Ιησούς κι οι μαθητές του έτρωγαν στο σπίτι του Λευί, κάθονταν μαζί τους στο τραπέζι πολλοί τελώνες και αμαρτωλοί. Οι γραμματείς και οι Φαρισαίοι ρωτούσαν τους μαθητές του: «Γιατί τρώει και πίνει με τελώνες και αμαρτωλούς;». Κι ο Ιησούς που τους άκουσε τους λέει: «Δεν έχουν ανάγκη από γιατρό οι υγιείς αλλά οι άρρωστοι∙ δεν ήρθα να καλέσω σε μετάνοια τους δικαίους αλλά τους αμαρτωλούς.*

Μκ 2, 13-17

**Αγαπημένος φίλος**

*Ο Ιησούς αγαπούσε τη Μάρθα και τη Μαρία και τον αδελφό τους τον Λάζαρο.*

Ιω 11, 5

Ο Ιησούς είχε πολλούς φίλους. Ανάμεσα σ’ αυτούς ήταν και άνθρωποι αμαρτωλοί που οι Φαρισαίοι τους περιφρονούσαν. Ο Ιησούς όμως δεν έδιωχνε κανέναν. Ήξερε ότι ο Θεός αγαπά όλους τους ανθρώπου και χαίρεται όταν αυτοί έρχονται κοντά του.

**5. Αρνήσεις και κατατρεγμοί**

**Τον έφεραν στην άκρη του γκρεμού**

*Μετά από ένα κήρυγμα του Ιησού στη συναγωγή οι συμπατριώτες του εξοργίστηκαν και σηκώθηκαν και τον έβγαλαν έξω από την πόλη. Τον έφεραν ως την άκρη του βουνού, πάνω στο οποίο ήταν χτισμένη η πόλη τους, για να τον ρίξουν στον γκρεμό. Αυτός όμως πέρασε από ανάμεσά τους και έφυγε.*

Λκ 4, 28-30

**Ζητούσαν να βρουν μια ψεύτικη κα­τη­γορία σε βάρος του**

*Οι αρχιερείς και τα μέλη του ιουδαϊκού συνεδρίου ζητούσαν να βρουν μια ψεύτικη μαρτυρία σε βάρος του Ιησού, για να τον καταδικάσουν σε θάνατο. Παρουσιάστηκαν πολλοί ψευδομάρτυρες.*

Μτ 26, 59-6

**Οι εικόνες του Δωδεκάορτου**

Δωδεκάορτο ονομάζουμε τις δώδεκα πιο σημαντικές γιορτές της χριστιανικής Εκκλησίας που έχουν σχέση με τη ζωή του Χριστού. Το Δωδεκάορτο βρίσκεται ζωγραφισμένο στο πάνω μέρος του τέμπλου του ναού.

Στο Δωδεκάορτο συνήθως συμπεριλαμβάνονται οι παρακάτω εικόνες:

[*Ευαγγελισμός*](https://el.wiktionary.org/wiki/%CE%95%CF%85%CE%B1%CE%B3%CE%B3%CE%B5%CE%BB%CE%B9%CF%83%CE%BC%CF%8C%CF%82)*,* [*Γέννηση*](https://el.wiktionary.org/w/index.php?title=%CE%93%CE%AD%CE%BD%CE%BD%CE%B7%CF%83%CE%B7&action=edit&redlink=1)*,* [*Υπαπαντή*](https://el.wiktionary.org/wiki/%CE%A5%CF%80%CE%B1%CF%80%CE%B1%CE%BD%CF%84%CE%AE)*,* [*Βάπτιση*](https://el.wiktionary.org/w/index.php?title=%CE%92%CE%AC%CF%80%CF%84%CE%B9%CF%83%CE%B7&action=edit&redlink=1)*,* [*Μεταμόρφωση*](https://el.wiktionary.org/w/index.php?title=%CE%9C%CE%B5%CF%84%CE%B1%CE%BC%CF%8C%CF%81%CF%86%CF%89%CF%83%CE%B7&action=edit&redlink=1)*,* [*Βαϊοφόρος*](https://el.wiktionary.org/w/index.php?title=%CE%92%CE%B1%CF%8A%CE%BF%CF%86%CF%8C%CF%81%CE%BF%CF%82&action=edit&redlink=1)*, Ανάσταση Λαζάρου,* [*Σταύρωση*](https://el.wiktionary.org/w/index.php?title=%CE%A3%CF%84%CE%B1%CF%8D%CF%81%CF%89%CF%83%CE%B7&action=edit&redlink=1)*,* [*Ανάσταση*](https://el.wiktionary.org/wiki/%CE%91%CE%BD%CE%AC%CF%83%CF%84%CE%B1%CF%83%CE%B7)*,* [*Ανάληψη*](https://el.wiktionary.org/w/index.php?title=%CE%91%CE%BD%CE%AC%CE%BB%CE%B7%CF%88%CE%B7&action=edit&redlink=1)*,* [*Κοίμηση της Θεοτόκου*](https://el.wiktionary.org/wiki/%CE%9A%CE%BF%CE%AF%CE%BC%CE%B7%CF%83%CE%B7_%CF%84%CE%B7%CF%82_%CE%98%CE%B5%CE%BF%CF%84%CF%8C%CE%BA%CE%BF%CF%85) *και* [*Πεντηκοστή*](https://el.wiktionary.org/wiki/%CE%A0%CE%B5%CE%BD%CF%84%CE%B7%CE%BA%CE%BF%CF%83%CF%84%CE%AE).

**Η Παλαιστίνη**

Στην Παλαιά Διαθήκη η Παλαιστίνη ονομάζεται και Γη της Επαγγελίας και Γη Χαναάν. Γη της Επαγγελίας σημαίνει η χώρα στην οποία θα πραγματοποιηθούν όλες οι χαρούμενες αναγγελίες των προφητών. Εκεί όπου θα γίνουν πραγματικότητα τα όνειρα των αιώνων. Μετά τον ερχομό του Χριστού, η Παλαιστίνη ονομάστηκε από τους Χριστιανούς «Άγιοι Τόποι».

Στην εποχή του Χριστού η Παλαιστίνη βρισκόταν κάτω από την κυριαρχία των Ρωμαίων. Χωριζόταν σε τέσσερις μεγάλες επαρχίες: την Ιουδαία, τη Γαλιλαία, τη Σαμάρεια και την Περαία.

Από τον βορρά τη φύλαγαν τα βουνά Λίβανος και Αντιλίβανος, εκεί προς τα σύνορα της Συρίας. Στα δυτικά την έβρεχε η Μεσόγειος Θάλασσα. Στο κέντρο, στην καρδιά της Παλαιστίνης, τρέχει ο Ιορδάνης. Ξεκινά από τα βόρεια και χύνεται στη Νεκρή Θάλασσα. Ονομαστός ποταμός, μικρός σχετικά με τον Ιορδάνη, είναι ο Χείμαρρος των Κέδρων, που συχνά αναφέρεται στα Ευαγγέλια. Ανατολικά είχε για σύνορο την έρημο της Περαίας και στα νότια την Αραβία.

Ορεινοί όγκοι μέσα στην Παλαιστίνη είναι τα βουνά Θαβώρ, Γαριζίν και το Όρος των Ελαιών κοντά στην Ιερουσαλήμ.

Ονομαστές στα Ευαγγέλια είναι οι λίμνες της: η Γεννησαρέτ, που λέγεται και θάλασσα της Τιβεριάδας, η λίμνη όπου ψάρευαν οι Απόστολοι. Η Νεκρή Θάλασσα∙ τα νερά της είναι πολύ αλμυρά και πικρά. Εκεί δεν υπάρχει ζωή και ύπαρξη και οι ακτές της είναι κατάξερες. Βρίσκεται 394 μέτρα κάτω από την επιφάνεια της θάλασσας.

Ολόκληρη η γη της Παλαιστίνης είναι κατάσπαρτη με πολιτείες και χωριά που επισκέφτηκε ο Χριστός στα τριάντα τρία χρόνια που διήρκεσε η επίγεια ζωή του. Είναι η Ιερουσαλήμ ή Σιών, η Βηθλεέμ, όπου γεννήθηκε ο Χριστός, η Ναζαρέτ, όπου ανατράφηκε, η Ιεριχώ, η Αριμαθαία, η Εμμαούς, η Βηθανία, η Καπερναούμ, η Κανά, η Ναΐν, η Τιβεριάς, η Χεβρών και πολλές άλλες.



**Από την ελληνική ποίηση**

**Ματθαίος Μουντές, *Έρχου και ίδε***

*Σου είπα: έλα και θα δεις.*

*Έλα στη χώρα εκεί, στους κάμπους πέρα,*

*που η γλύκα τ’ ουρανού*

*ξεχείλισε κι εχύθηκε στη γης.*

*Και στην ακρολιμνιά της Βηθσαϊδά*

*εκεί θ’ ακούσεις λόγια πιο γλυκά*

*κι από το θαλασσί της λίμνης φίλντισι*

*στο δείλι του Μαγιού.*

*Μα τι να πρωτοπώ; Σου λέω, έλα και θα δεις.*

*Θα δεις, θ’ ακούσεις και θα νιώσεις*

*τα χείλη τ’ ουρανού ν’ αργοφιλούν τη γης.*

**ΘΕΜΑΤΙΚΗ ΕΝΟΤΗΤΑ 7: Γιορτάζοντας το χριστιανικό Πάσχα**

Κείμενα &

Πληροφοριακό υλικό

**Στο δρόμο για το Πάσχα**

**Από τις διηγήσεις της Αννούλας*:***

*Έπαιρνα πάντα το μήνυμα της άνοιξης Φλεβάρη. Κάθε πρωί έβγαινα, πριν πάω σχολείο, στο μπαλκονάκι της κουζίνας και φώναζα το γάτο μου, που κοιμόταν στο υπόγειο. Του έβαζα λίγο γάλα στο πιατάκι του και τον κοίταζα που το έπινε. Μετά έφευγα. Εκεί, κάποιο από τα πρωινά, λάβαινα το μήνυμα. Η άνοιξη πλησίαζε∙ ήταν κοντά. Το τιτίβισμα των πουλιών γινόταν διαφορετικό. Κι ο αέρας πιο απαλός. Ήμουν βέβαιη γι’ αυτό. Και το μήνυμα όσο απροσδιόριστο και να ‘ταν, γινόταν σίγουρο, δεν αμφέβαλα. Ήταν η άνοιξη που ερχόταν.*

*Είχαν αρχίσει και οι Χαιρετισμοί της Παναγίας στην εκκλησία. Τα «χαίρε» προς την Παναγία έσμιγαν με μια περίεργη χαρά μέσα μου. Ήταν η αλλαγή του καιρού, που ξυπνούσε πιο έντονα τη ζωή στην καρδιά μου; Η μέρα που μεγάλωνε διαρκώς; Ποτέ δεν χώνεψα τη νύχτα. Ήταν όλ’ αυτά και μαζί οι Παρασκευές. Ο Ακάθιστος Ύμνος.*

*Ανοίξω το στόμα μου και*

*πληρωθήσεται Πνεύματος*

Α. Κωστάκου-Μαρίνη, *Το Πάσχα της Αννούλας*

**1. Η Μεγάλη Σαρακοστή**

Είναι η περίοδος των σαράντα ημερών που ξεκινάει από την Καθαρά Δευτέρα και φτάνει ως την Μεγάλη Εβδομάδα. Για τους χριστιανούς είναι μια περίοδος νηστείας και προετοιμασίας για τη μεγάλη γιορτή του Πάσχα. Στο διάστημα αυτό οι πιστοί καλούνται να μετανιώσουν για τα λάθη τους, αλλά και να συγχωρήσουν τους άλλους.

Στη διάρκεια της Σαρακοστής, έχουμε τους *Χαιρετισμούς της Παναγίας* το απόγευμα κάθε Παρασκευής.

**Οι Χαιρετισμοί της Παναγίας / Ο Ακάθιστος Ύμνος**

**Γιατί λέγεται «Ακάθιστος» Ύμνος;**

Κατά την παράδοση, όταν ακούστηκε για πρώτη φορά, όλοι τον παρακολούθησαν όρθιοι. Στην Κωνσταντινούπολης, οι Άβαροι, πολιορκούσαν τα τείχη της πόλης με σκοπό να την κυριέψουν. Οι στρατιώτες που την υπερασπίζονταν ήταν λιγοστοί, επειδή έλειπαν με τον αυτοκράτορα σε μακρινή εκστρατεία εναντίον των Περσών. Οι πολιορκημένοι βρέθηκαν στις εκκλησιές να παρακαλούν για τη σωτηρία της πόλης. Οι περισσότεροι γέμισαν τον ναό της Αγίας Σοφίας, ψάλλοντας έναν ύμνο που γράφτηκε εκείνες τις μέρες από τον Πατριάρχη Σέργιο. Ο ύμνος απευθυνόταν προς την Παναγία, επειδή πίστευαν πως μόνο αυτή μπορεί να σώσει την Κωνσταντινούπολη.

Ο ύμνος αυτός είναι πολύ μεγάλος, με πολλές μελωδίες και πολλές στροφές.

**Τι είναι οι Χαιρετισμοί;**

Ο Ακάθιστος Ύμνος είναι αφιερωμένος στην Παναγία. Πρόκειται για ένα μεγάλο ύμνο (κοντάκιο) με πολλές στροφές (οίκους). Λόγω του ότι είναι αρκετά μεγάλος, τον χωρίζουμε σε τέσσερα μέρη (στάσεις) και τον ψάλλουμε στις τέσσερις πρώτες Παρασκευές της Μεγάλης Σαρακοστής, ενώ την πέμπτη Παρασκευή ψάλλεται ολόκληρος. ο Ακάθιστος Ύμνος λέγεται και ***Χαιρετισμοί,*** όπως και η Ακολουθία στην οποία ψάλλεται, επειδή με αυτόν οι χριστιανοί απευθύνονται προς την Παναγία πολλές φορές, με τη φράση που της μίλησε ο άγγελος στον Ευαγγελισμό, δηλαδή με τη λέξη «χαίρε».

Η Ακολουθία του Ακαθίστου Ύμνου περιλαμβάνει δύο μέρη: Τον ***Κανόνα***, που ψάλλεται από τους ψάλτες και τους ***Χαιρετισμούς*** (Κοντάκιο του Ακαθίστου Ύμνου)που απαγγέλλονται από τον ιερέα μπροστά στην εικόνα της Παναγίας και εναλλάξ οι ψάλτες απαντούν «Χαίρε Νύμφη Ανύμφευτε» και «Αλληλούϊα».

Ο Κανόνας ψάλλεται ολόκληρος κάθε Παρασκευή.

Οι Χαιρετισμοί αποτελούνται από 24 *οίκους*, δηλαδή 24 ομάδες μικρών στίχων. Η πρώτη ομάδα ξεκινά από το γράμμα Α και η τελευταία από το Ω.

Όλος ο Ακάθιστος Ύμνος δεν αποτελεί προσευχή ικεσίας, αλλά δοξολογεί και υμνεί την Παναγία. Μόνο στο πολύ γνωστό κοντάκιο, οι χριστιανοί ζητούν από την Παναγία να τους ελευθερώσει:

*Τῇ ὑπερμάχῷ στρατηγῷ τὰ νικητήρια,*

*ὡς λυτρωθεῖσα τῶν δεινῶν εὐχαριστήρια,*

*ἀναγράφω σοι ἡ πόλις σου, Θεοτόκε·*

*ἀλλ' ὡς ἔχουσα τὸ κράτος ἀπροσμάχητον,*

*ἐκ παντοίων με κινδύνων ἐλευθέρωσον, ἵνα κράζω σοί,*

*Χαῖρε Νύμφη ἀνύμφευτε.*

Δηλαδή:

Σ’ εσένα Θεοτόκε, την υπέρμαχο στρατηγό

με ευγνωμοσύνη η πόλη σου αποδίδει τη νίκη.

Και σου στέλνει θερμές ευχαριστίες, επειδή

με τη δική σου επέμβαση λυτρωθήκαμε από τι συμφορές.

Εσύ όμως που η δύναμή σου είναι ακατανίκητη,

ελευθέρωσε κι εμένα από κάθε είδους κινδύνους,

για να σου φωνάζω: Χαίρε, Νύμφη ανύμφευτε.

**Η Καθαρά Δευτέρα**

**Από τις διηγήσεις της Αννούλας:**

*- Γιατί τη λένε Καθαρή Δευτέρα; Είχα ρωτήσει κάποτε τη μητέρα μου. Οι άλλες Δευτέρες είναι βρώμικες;*

*Η μητέρα μου είχε χαμογελάσει και είχε απαντήσει:*

*- Όχι βέβαια, αλλά η Δευτέρα τούτη είναι η πρώτη μέρα της Μεγάλης Σαρακοστής. Σαράντα μέρες, που νηστεύουμε από κρέας, ψάρι, γαλακτερά. Μετά φτάνει η Μεγάλη Εβδομάδα που νηστεύουμε ακόμη κι απ’ το λάδι κι έρχεται πια και η αγία και μεγάλη Κυριακή του Πάσχα! Τον παλιό λοιπόν καιρό, που νήστευαν και τις σαράντα μέρες απ’ το λάδι, οι νοικοκυρές έπλεναν τις κατσαρόλες στην κουζίνα, διότι δεν θα μαγείρευαν πια λαδερό φαΐ ως το Πάσχα. Εξαίρεση έκανε η μικρή Λαμπρή, η μέρα του Ευαγγελισμού της Θεοτόκου, που τρώμε ψάρι. Γι’ αυτό ονομάστηκε η μέρα τούτη, πρώτη μέρα της σαρακοστής, Καθαρή Δευτέρα.*

Α. Κωστάκου-Μαρίνη, *Το Πάσχα της Αννούλας*

**Έθιμα της Καθαράς Δευτέρας**

Η ημέρα της Καθαράς Δευτέρας γιορτάζεται έντονα σε όλη την Ελλάδα με διάφορα έθιμα και αποτελεί επίσημη αργία. Σε όλη την Ελλάδα τρώνε *λαγάνα*, δηλαδή άζυμο ψωμί, ταραμά, θαλασσινά, λαχανικά και φασολάδα χωρίς λάδι.

Κύριο έθιμο είναι το πέταγμα του *χαρταεταού*, αλλά και το λεγόμενο *Γαϊτανάκι*.

**Έθιμα της Σαρακοστής**

Τα παλιά χρόνια οι νοικοκυρές έφτιαχναν την κυρα-Σαρακοστή για να μετράνε τις εβδομάδες μέχρι το Πάσχα. Χρησίμευε δηλαδή σαν ημερολόγιο για τις εβδομάδες από την Καθαρά Δευτέρα μέχρι και τη Μεγάλη Εβδομάδα.

Η κυρα-Σαρακοστή είναι μια χάρτινη ζωγραφιά, μιας γυναίκας με επτά πόδια, ένα για κάθε εβδομάδα της Σαρακοστής. Έχει τα χέρια της σταυρωμένα γιατί προσεύχεται και κρατά ένα σταυρό, γιατί πηγαίνει στην εκκλησία. Δεν έχει όμως στόμα για να δείξει ότι νηστεύει. Κάθε εβδομάδα που περνούσε, οι νοικοκυρές της έκοβαν και ένα πόδι. Το τελευταίο το έκοβαν το Μεγάλο Σάββατο.

Σε κάποιες περιοχές της Ελλάδας, αυτό το χαρτί το έκρυβαν σε ένα ξερό σύκο ή σε ένα καρύδι. Όποιος το έβρισκε ήταν τυχερός στη ζωή του. Αλλού πάλι έκρυβαν το έβδομο πόδι στο ψωμί της Ανάστασης και ήταν τυχερός όποιος το έβρισκε.

Σε πολλά μέρη οι νοικοκυρές φτιάχνουν την κυρα-Σαρακοστή από ζυμάρι και βάζουν και πολύ αλάτι για να διατηρηθεί. Αλλού πάλι, την έφτιαχναν από πανί που το γέμιζαν με πούπουλα. Όμως την πιο ξεχωριστή κυρα-Σαρακοστή την έφτιαχναν στον Πόντο από μια πατάτα ή ένα κρεμμύδι που το κρεμούσαν απ’ το ταβάνι και πάνω του είχαν καρφωμένα επτά φουντωτά φτερά κότας, και ξεπουπούλιζαν ένα φτερό για κάθε εβδομάδα.

*Την Κυρά Σαρακοστή*

*που ‘ναι έθιμο παλιό*

*οι γιαγιάδες μας τη φτιάχναν*

*με αλεύρι και νερό.*

*Για στολίδι της φορούσαν*

*στο κεφάλι έναν σταυρό*

*μα το στόμα της ξεχνούσαν*

*γιατί νήστευε καιρό.*

*Και τις μέρες της μετρούσαν*

*με τα πόδια της τα επτά.*

*Κόβαν ένα τη βδομάδα*

*μέχρι νάρθει η Πασχαλιά.*

2. Το Σάββατο του Λαζάρου

**Από την Καινή Διαθηκη (από το Ιω 11)**

*Ο Λάζαρος ήταν φίλος του Χριστού και ζούσε με τις δυο αδερφές του στη Βηθανία, μια μικρή πόλη κοντά στα Ιεροσόλυμα. Ήταν τριάντα χρονών, σχεδόν συνομήλικος με τον Ιησού. Κάποτε όμως, έφεραν στον Χριστό την είδηση ότι ο φίλος του αρρώστησε.*

*Όταν έφτασε στη Βηθανία βρήκε τις δυο αδερφές να θρηνούν τον Λάζαρο που είχε πεθάνει πριν τέσσερις μέρες. Ο Ιησούς αναστέναξε και ζήτησε να τον πάνε στον τάφο, κι εκεί δάκρυσε. Οι αδερφές περίμεναν έξω από τον τάφο με λαχτάρα και πίστη λέγοντας:*

* + *Κύριε, αν ήσουν εδώ δε θα πέθαινε ο αδερφός μας.*

*Τότε ο Ιησούς πλησίασε και φώναξε:*

* + *Λάζαρε, έβγα έξω.*

*Και ο Λάζαρος, ο αγαπημένος φίλος του Χριστού, αναστήθηκε.*

**Έθιμα και παραδόσεις για το Σάββατο του Λαζάρου**

Ο λαός γιορτάζει το Σάββατο του Λαζάρου διαφορετικά από τόπο σε τόπο. Παλιότερα τα έθιμα ήταν πιο πολλά, μα με τον καιρό αρκετά λησμονήθηκαν. Για παράδειγμα, σε πολύ λίγα μέρη πλέον τραγουδούν τα κάλαντα. Τα κάλαντα του Λαζάρου ήταν αποκλειστικά σχεδόν μια γυνακεία παράδοση. Τα τραγουδούσαν κοπέλες μικρές και μεγάλες που ονομάζονταν «Λαζαρίνες». Την παραμονή της γιορτής οι Λαζαρίνες ξεχύνονταν στους αγρούς για να μαζέψουν λουλούδια, που μ’ αυτά θα στόλιζαν το καλαθάκι τους. Το Σάββατο του Λαζάρου ντυμένες με τις φορεσιές του τόπου τους και με τα καλαθάκια τους στολισμένα γυρνούσαν τα σπίτια τραγουδώντας τον Λάζαρο. Οι νοικοκυρές των σπιτιών τις περίμεναν στο κατώφλι να ακούσουν τα κάλαντα και να τις φιλέψουν με γλυκίσματα ή χρήματα.

Σε πολλές περιοχές, για να γιορτάσουν την ανάσταση του Λαζάρου και να συμβολίσουν τη νίκη του Χριστού απέναντι στον θάνατο, αλλά και για να χαρούν για την ανοιξιάτικη ανάσταση της φύσης, έφτιαχναν ένα ομοίωμα του Λαζάρου. Την παραμονή της γιορτής ή και ανήμερα, τα παιδιά, κρατώντας τον «Λάζαρο», έκαναν τους αγερμούς τους. Γύριζαν δηλαδή στα σπίτια του χωριού και τραγουδούσαν τα «λαζαρικά», για να διηγηθούν την ιστορία του αναστημένου φίλου του Χριστού μα και να πουν παινέματα στους νοικοκυραίους κι έτσι να πάρουν πολλά γλυκά και κεράσματα. Στην Ήπειρο μάλιστα, κτυπούσαν ταυτόχρονα μεγάλα κουδούνια.

Στην Κρήτη, αντί για Λάζαρο τα παιδιά έφτιαχναν έναν ξύλινο σταυρό και τον στόλιζαν με λεμονανθούς και αγριόχορτα με κόκκινα λουλούδια, τις μαχαιρίτσες.

**Τα λαζαράκια**

Είναι γλυκά νηστίσιμα ψωμάκια, ζυμωμένα με αλεύρι και ταχίνι, πλασμένα σαν ανθρωπάκια με μακρύ ρούχο και σαρίκι στο κεφάλι, με τα χέρια σταυρωμένα και με την κοιλιά παραγεμισμένη σταφίδες, καρύδια και σουσάμι καβουρδισμένο.

**Τα κάλαντα για το Σάββατο του Λαζάρου**

Ήρθε ο Λάζαρος, ήρθαν τα Βάγια,

ήρθε των Βαγιών η εβδομάδα.

Ξύπνα Λάζαρε και μην κοιμάσαι,

ήρθε η μέρα σου και η χαρά σου.

Πού ήσουν Λάζαρε; Πού ήσουν κρυμμένος;

Κάτω στους νεκρούς, σαν πεθαμένος.

Δε μου φέρνετε, λίγο νεράκι,

που ‘ναι το στόμα μου πικρό φαρμάκι.

Δε μου φέρνετε λίγο λεμόνι,

που ‘ναι το στόμα μου σαν περιβόλι.

Ήρθε ο Λάζαρος, ήρθαν τα Βάγια,

ήρθε η Κυριακή που τρων’ τα ψάρια.

Σήκω Λάζαρα και μην κοιμάσαι,

ήρθε η μάνα σου από την πόλη,

σούφερε χαρτί και κομπολόι.

Γράψε Θόδωρε και συ Δημήτρη,

γράψε Λεμονιά και Κυπαρίσσι.

Οι κοτούλες σας αυγά γεννούνε

οι φωλίτσες δεν τα χωρούνε

δώστε και σε μας να τα χαρούμε.

Το κοφνάκι μου θέλει αυγά

κι η τσεπούλα μου θέλει λεφτά.

**3. Κυριακή των Βαΐων**

Αυτή την ημέρα οι χριστιανοί θυμούνται την είσοδο του Χριστού στα Ιεροσόλυμα.

**Από την Καινή Διαθήκη**:

*Ο Ιησούς με τους μαθητές του πήγαιναν στα Ιεροσόλυμα για τη μεγάλη γιορτή των Ισραηλιτών, το Πάσχα. Όταν έφτασαν στο Όρος των Ελαιών, λίγο έξω από την πόλη, ο Ιησούς παράγγειλε σε δύο μαθητές του:*

*- Πηγαίνετε στο απέναντι χωριό. Εκεί θα βρείτε δεμένο ένα μικρό γαϊδουράκι, που στη ράχη του δεν κάθισε ακόμη κανείς. Να το λύσετε και να μου το φέρετε. Οι μαθητές έφεραν το πουλάρι κι έστρωσαν τη ράχη του με τα ρούχα τους.*

*Καθισμένος στο γαϊδουράκι, με τους μαθητές γύρω του, πήρε ο Ιησούς τον δρόμο για τα Ιεροσόλυμα. Πλήθος λαού βρισκόταν εκείνες τις μέρες εκεί, για να γιορτάσει το Πάσχα. Είχαν όλοι μάθει για την ανάσταση του Λαζάρου και για τον ερχομό του Ιησού κι έτρεξαν να τον προϋπαντήσουν και να τον υποδεχτούν σαν βασιλιά. Άλλοι έστρωναν στον δρόμο του ρούχα και κλαδιά από φοίνικες. Άλλοι κουνούσαν κλωνάρια στον αέρα, σαν να ήταν σημαίες. Κι όλοι μαζί, απλοί άνθρωποι και μικρά παιδιά, φώναζαν:*

*- Ωσαννά! Ευλογημένος ο ερχόμενος εν ονόματι Κυρίου, δηλαδή, ευλογημένος εκείνος που έρχεται σταλμένος από τον Θεό.*

**Έθιμα της Κυριακής των Βαΐων**

Όλοι οι χριστιανικοί ναοί στολίζονται με κλαδιά από βάγια ή από άλλα «νικητήρια» φυτά, όπως δάφνη, ιτιά, μυρτιά και ελιά. Μετά τη λειτουργία μοιράζονται στους πιστούς.

Στα πρώτα χριστιανικά χρόνια, στα Ιεροσόλυμα, ο επίσκοπος έμπαινε στην πόλη πάνω σε ένα γαϊδουράκι, αναπαριστάνοντας το γεγονός, ενώ στα βυζαντινά χρόνια γινόταν ο «περίπατος του αυτοκράτορα», από το Παλάτι προς τη Μεγάλη Εκκλησία. Στη διαδρομή αυτή ο αυτοκράτορες μοίραζε στον κόσμο βάγια και σταυρούς και ο Πατριάρχης σταυρούς και κεριά.

Την Κυριακή των Βαΐων τρώμε πάντοτε ψάρι.

*Βάγια βάγια τω βαγιώ*

*τρώμε ψάρι και κολιό*

*και την άλλη Κυριακή*

*κόκκινο αυγό κι αρνί*

Δημοτικό τραγούδι

**Μεγάλη Εβδομάδα**

**Από την Καινή Διαθήκη:**

**Ο Ιησούς γιορτάζει με τους μαθητές του το Πάσχα / Ο Μυστικός Δείπνος**

*Ήρθε το Πάσχα. Πολλοί Ιουδαίοι ταξίδεψαν στην Ιερουσαλήμ. Ήθελαν να ευχαριστήσουν τον Θεό που είχε οδηγήσει τον λαό του Ισραήλ έξω από την Αίγυπτο. Η γιορτή του Πάσχα άρχιζε το βράδυ με ένα επίσημο δείπνο. Το γιόρταζαν σε οικογενειακό κύκλο, με φίλους και συγγενείς.*

*Ο Ιησούς και οι μαθητές του ήρθαν κι αυτοί στα Ιεροσόλυμα για το Πάσχα. Οι μαθητές ρώτησαν τον Ιησού: «Πού θέλεις να γιορτάσουμε το πασχαλινό δείπνο;»*

*Ο Ιησούς έστειλε δύο από τους μαθητές του και τους λέει: «Πηγαίνετε στην πόλη. Εκεί θα συναντήσετε κάποιον που θα κουβαλάει ένα σταμνί με νερό. Ακολουθήστε τον, και στο σπίτι που θα μπει, ο οικοδεσπότης θα σας δείξει ένα μεγάλο δωμάτιο, έτοιμο στρωμένο. Εκεί να κάνετε τις ετοιμασίες για το γιορτινό τραπέζι».*

*Οι μαθητές πήγαν στην πόλη. Τα βρήκαν όπως τους τα είχε πει ο Ιησούς κι ετοίμασαν το πασχαλινό τραπέζι.*

Μκ 14, 12-16

*Ενώ ο Ιησούς και οι μαθητές του ήταν στο τραπέζι και έτρωγαν, είπε ο Ιησούς: «Αλήθεια σας λέω πως κάποιος από σας που τρώει μαζί μου θα με προδώσει». Λυπήθηκαν οι μαθητές κι άρχισαν να ρωτούν ο ένας μετά τον άλλο: «Μήπως είμαι εγώ;» Κι ο Ιησούς τους είπε: «Είναι ένας από τους δώδεκα, αυτός που βουτάει το ψωμί του μαζί μου στην ίδια πιατέλα».*

*Ενώ έτρωγαν, πήρε ο Ιησούς το ψωμί, το ευλόγησε, το έκοψε κομμάτια και το έδωσε στους μαθητές λέγοντας: «Πάρτε και φάτε, αυτό είναι το σώμα μου».*

*Ύστερα πήρε το ποτήρι με το κρασί, κι αφού είπε την ευχαριστήρια προσευχή, τους το έδωσε, και ήπιαν απ’ αυτό όλοι. Και τους είπε: «Αυτό είναι το αίμα μου, που επισφραγίζει τη νέα διαθήκη, και που χύνεται για χάρη όλων».*

*Κι αφού έψαλαν τους καθιερωμένους ψαλμούς, βγήκαν έξω για να πάνε στο όρος των Ελαιών.*

Μτ 26, 17-30

**Στον κήπο της αγωνίας**

*Έρχονται σ’ έναν κήπο που το όνομά του είναι Γεθσημανή, και λέει ο Ιησούς στους μαθητές του: «Καθίστε εδώ ώσπου να προσευχηθώ». Κι αφού απομακρύνθηκε λίγο, έπεσε με το πρόσωπο στη γη και προσευχόταν: «Πατέρα, γλίτωσέ με από τον θάνατο! Ας μη γίνει όμως το δικό μου θέλημα, αλλά το δικό σου».*

*Έρχεται ο Ιησούς πίσω στους μαθητές του και τους βρίσκει να κοιμούνται. Λέει στον Πέτρο: «Κοιμάσαι; Δεν μπόρεσες να μείνεις άγρυπνος ούτε μια ώρα; Μείνετε άγρυπνοι και προσεύχεστε, για να μη βρεθείτε σε δύσκολες στιγμές».*

*Ο Ιησούς πάλι απομακρύνθηκε για να προσευχηθεί. Όταν γύρισε, βρήκε πάλι τους μαθητές να κοιμούνται και για τρίτη φορά συνέβη το ίδιο, και τους λέει: «Κοιμάστε ακόμα και ξεκουράζεστε; Φτάνει. Ήρθε η ώρα. Σηκωθείτε, πρέπει να πηγαίνουμε. Να, έφτασε αυτός που θα με προδώσει»*

**Η προδοσία και η σύλληψη του Ιησού**

*Κι ενώ ακόμα μιλούσε ο Ιησούς, φτάνει ο Ιούδας ο Ισκαριώτης και μαζί του ένα πλήθος από ανθρώπους οπλισμένους με ξίφη και ρόπαλα. Ο Ιούδας τους είχε πει: «Όποιον φιλήσω, αυτός είναι. Πιάστε τον».*

*Πλησίασε τότε αμέσως ο Ιούδας και φίλησε τον Ιησού λέγοντας: «Χαίρε Δάσκαλε!»*

*Αυτοί τότε συνέλαβαν τον Ιησού και τον έδεσαν. Ο Ιησούς είπε: «Ληστής είμαι, και βγήκατε με ξίφη και ρόπαλα να με συλλάβετε; Κάθε μέρα ήμουν ανάμεσά σας στον ναό και δίδασκα και δεν με συλλάβατε»*

*Όλοι τότε οι μαθητές του τον εγκατέλειψαν κι έφυγαν.*

Μτ 26, 47-56

**Η δίκη και η καταδίκη του Ιησού**

*Ο Ιησούς ανακρινόταν στο σπίτι του αρχιερέα. Όλη τη νύχτα τον ρωτούσαν οι ιερείς, οι πρεσβύτεροι και οι γραμματείς. Πολλοί τον κατηγορούσαν με ψεύτικες μαρτυρίες.*

*Όταν ξημέρωσε, αποφάσισαν να καταδικάσουν σε θάνατο τον Ιησού. Αφού, λοιπόν, τον έδεσαν, τον πήγαν και τον παρέδωσαν στον Πόντιο Πιλάτο, τον Ρωμαίο διοικητή.*

*Νωρίς το πρωί έφεραν τον Ιησού δεμένο μπροστά στον Πιλάτο. Ο Πιλάτος, αφού ανέκρινε τον Ιησού, είπε στους Ιουδαίους πως δεν τον βρίσκει ένοχο για τίποτε. Οι Ιουδαίοι του είπαν πως υπερασπίζεται έναν εχθρό του Καίσαρα. Ο Πιλάτος φοβήθηκε. Έκανε μια τελευταία προσπάθεια να σώσει τον Ιησού ρωτώντας τους αν θέλουν να ελευθερώσει, σύμφωνα με ένα παλιό έθιμο, έναν περιβόητο ληστή, τον Βαραββά, ή τον Χριστό. Εκείνοι του φώναζαν να ελευθερώσει τον Βαραββά. «Και τον Ιησού τι να τον κάνω;» «Να τον σταυρώσεις!» φώναζε άγρια το πλήθος. «Να τον σταυρώσεις!»*

*Όταν ο Πιλάτος είδε ότι δεν πετυχαίνει τίποτα, πήρε νερό και ένιψε τα χέρια του μπροστά στο πλήθος λέγοντας: «Εγώ είμαι αθώος για το αίμα αυτού του δίκαιου. Το κρίμα πάνω σας». Και για να ικανοποιήσει τα πλήθη, ελευθέρωσε τον Βαραββά, ενώ τον Ιησού, αφού διέταξε να τον μαστιγώσουν, τον παρέδωσε να σταυρωθεί.*

Ιω 18, 12-24∙ Μτ 27,1-2. 11-31

**Τα Πάθη και η Σταύρωση του Ιησού**

*Τότε οι στρατιώτες του Πιλάτου πήραν τον Ιησού, τον έντυσαν με μια κόκκινη χλαίνη, έπλεξαν στεφάνι από αγκάθια και του το φόρεσαν στο κεφάλι σαν στέμμα και στο δεξί του χέρι τού έβαλαν ένα καλάμι. Τον χτυπούσαν, τον έφτυναν και του έλεγαν περιπαιχτικά: «Ζήτω ο βασιλιάς των Ιουδαίων.*

Μκ 15, 16-20∙ Μτ 27, 27-31

*Οι στρατιώτες παίρνουν τον Ιησού για να τον σταυρώσουν. Τον πηγαίνουν έξω από την πόλη και τον φέρνουν σ’ έναν τόπο που λέγεται Γολγοθάς. Αυτό σημαίνει «Τόπος Κρανίου».*

*Η ώρα ήταν εννέα το πρωί όταν τον σταύρωσαν. Οι στρατιώτες μοιράστηκαν τα ρούχα του, τραβώντας κλήρο για να δουν τι θα πάρει ο καθένας απ’ αυτά. Η αιτία της σταύρωσης ήταν γραμμένη σε μια επιγραφή επάνω στον σταυρό: «Ο βασιλιάς των Ιουδαίων». Μαζί με τον Ιησού σταύρωσαν και δύο ληστές, έναν στα δεξιά κι έναν στ’ αριστερά του.*

*Όσοι περνούσαν από κει, κουνούσαν ειρωνικά το κεφάλι τους και έβριζαν λέγοντας: «Α, εσύ που θα γκρέμιζες τον ναό και σε τρεις μέρες θα τον ξανάχτιζες! Σώσε τον εαυτό σου και κατέβα απ’ τον σταυρό!»*

*Τον κορόιδευαν επίσης και οι αρχιερείς και οι γραμματείς λέγοντας μεταξύ τους: «Άλλους τους έσωσε, τον εαυτό του όμως δεν μπορεί να τον σώσει. Είναι λέει ο Μεσσίας, ο βασιλιάς του Ισραήλ. Ας κατέβει τώρα από τον σταυρό, ώστε να δούμε και να πιστέψουμε σ’ αυτόν». Τον περιγελούσαν ακόμα κι αυτοί που ήταν σταυρωμένοι μαζί του.*

*Όταν έφτασε δώδεκα η ώρα το μεσημέρι, έπεσε σκοτάδι σ’ όλη τη γη ως τις τρεις το απόγευμα. Στις τρεις η ώρα, ο Ιησούς με δυνατή φωνή είπε: «Ηλί, Ηλί λαμά σαβαχθανί;» Που σημαίνει: «Θεέ μου, Θεέ μου, γιατί με εγκατέλειψες;»*

*Μερικοί απ’ αυτούς που βρίσκονταν εκεί είπαν: «Ακούστε, φωνάζει τον προφήτη Ηλία». Έτρεξε τότε κάποιος και βούτηξε ένα σφουγγάρι στο ξίδι, το στερέωσε πάνω σ’ ένα καλάμι και του έδωσε να πιει λέγοντας: «Αφήστε να δούμε τώρα αν θα ’ρθει ο Ηλίας να τον κατεβάσει από τον σταυρό». Ο Ιησούς έβγαλε μια δυνατή κραυγή και ξεψύχησε.*

Μτ 27, 32-50∙ Μκ 15, 29-37

**Η ταφή του Ιησού**

*Είχε σουρουπώσει. Επειδή η επόμενη μέρα ήταν Σάββατο, δηλαδή μέρα αργίας, οι Ιουδαίοι ήθελαν πριν βραδιάσει να έχουν ενταφιαστεί οι σταυρωμένοι. Είπαν, λοιπόν, στον Πιλάτο και, με δική του διαταγή, οι στρατιώτες έσπασαν τα σκέλη των δύο άλλων σταυρωμένων για να επιταχύνουν τον θάνατό τους. Όταν ήρθαν στον Ιησού, τον βρήκαν ήδη νεκρό και δεν του έσπασαν τα σκέλη. Ένας όμως από τους στρατιώτες τού τρύπησε με τη λόγχη την πλευρά και βγήκε από την πληγή αίμα και νερό*

*Μετά απ’ αυτά, ο Ιωσήφ από την Αριμαθαία τόλμησε και πήγε στον Πιλάτο και του ζήτησε το σώμα του Ιησού. Ο Πιλάτος του έδωσε την άδεια. Ο Ιωσήφ αγόρασε ένα σεντόνι, κατέβασε τον Ιησού από τον σταυρό, τον τύλιξε στο σεντόνι και τον τοποθέτησε σ’ ένα μνήμα λαξευμένο σε βράχο. Κατόπιν κύλησε μια μεγάλη πέτρα κι έκλεισε την είσοδο του μνήματος. Η Μαρία η Μαγδαληνή και η Μαρία η μητέρα του Ιωσή παρακολουθούσαν πού τον έβαλαν.*

Ιω 19, 31-34∙ Μτ 27, 57-61

**Η Ανάσταση του Ιησού**

*Την επόμενη μέρα μετά το Σάββατο, από τα βαθιά χαράματα ήρθαν οι γυναίκες στον τάφο. Είχαν μαζί τους πολύτιμα αρώματα να αλείψουν το σώμα του Ιησού, όπως συνήθιζαν τότε.*

*Έλεγαν μάλιστα μεταξύ τους: «Ποιος θα μας κυλήσει την πέτρα;» Γιατί ήταν πάρα πολύ μεγάλη. Βρήκαν όμως την πέτρα κυλισμένη και την είσοδο του μνήματος ανοιχτή. Όταν μπήκαν μέσα δε βρήκαν το σώμα του Ιησού, αλλά είδαν ένα νεαρό με λευκά ρούχα να κάθεται εκεί και τρόμαξαν. Αυτός όμως τους είπε: «Μην τρομάζετε. Ψάχνετε για τον Ιησού από τη Ναζαρέτ, τον σταυρωμένο. Δεν είναι εδώ. Αναστήθηκε!».*

*Οι γυναίκες βγήκαν κι έφυγαν από το μνήμα γεμάτες τρόμο και δέος.*

Μκ 16, 1-8

**Εκκλησιαστική τέχνη με θέμα το Πάσχα**

**Από την υμνογραφία της Εκκλησίας**

Τη **Μεγάλη Πέμπτη** το βράδυ –ψάλλεται ο όρθρος της Μεγάλης Παρασκευής- ο ιερέας, φέρνοντας τον σταυρωμένο Χριστό μέσα στον ναό, λέει:

*Σήμερον κρεμάται επί ξύλου*

*ο εν ύδασι την γην κρεμάσας.*

*Στέφανον εξ ακανθών περιτίθεται*

*ο των Αγγέλων Βασιλεύς.*

*Ψευδήν πορφύραν περιβάλλεται*

*ο περιβάλλων τον ουρανών εν νεφέλαις.*

*Ράπισμα κατεδέξατο*

*ο εν Ιορδάνη ελευθερώσας τον Αδάμ.*

*Ήλιοις προσηλώθη ο Νυμφίος της Εκκλησίας.*

*Λόγχη εκεντήθη ο Υιός της Παρθένου.*

*Προσκυνούμεν Σου τα Πάθη, Χριστέ.*

*Δείξον ημίν και την ένδοξόν Σου Ανάστασιν.*

Δηλαδή:

Σήμερα κρεμιέται πάνω στον σταυρό

εκείνος που στερέωσε τη γη πάνω στα νερά.

Αγκάθινο στεφάνι φορεί

ο Βασιλιάς των Αγγέλων.

Ψεύτικο βασιλικό μανδύα τυλίγεται

εκείνος που περιζώνει με σύννεφα τους ουρανούς.

Καταδέχεται να τον ραπίσουν

εκείνος που ελευθέρωσε τον Αδάμ στον Ιορδάνη.

Με καρφιά καρφώθηκε ο Αγαπημένος της Εκκλησίας.

Με λόγχη πληγώθηκε ο Γιος της Παρθένου.

Προσκυνούμε το μαρτύριό Σου, Χριστέ,

αξίωσέ μας να χαρούμε την ένδοξή Σου Ανάσταση.

Και την **Κυριακή του Πάσχα**, οι πιστοί χαρούμενοι ψάλλουν:

*Χριστός ανέστη εκ νεκρών*

*θανάτω θάνατον πατήσας*

*και τοις εν τοις μνήμασιν ζωή χαρισάμενος*.

Δηλαδή:

Ο Χριστός αναστήθηκε από τους νεκρούς

και καταπάτησε με τον σταυρικό του θάνατο τον θάνατο

και μ’ αυτή τη νίκη του χάρισε ζωή σε όλους εκείνους που ήταν πεθαμένοι.

**Διαβάζουμε την εικόνα της Ανάστασης**



***Η εις Άδου Κάθοδος*, Τοιχογραφία 14ου αι. στο παρεκκλήσιο της Μονής της Χώρας, Κωνσταντινούπολη**

Ο αγιογράφος εικονογραφεί το αναστάσιμο τροπάριο που όλοι οι χριστιανοί ψάλλουν για την Ανάσταση: "*Χριστός Ανέστη εκ νεκρών, θανάτω θάνατον πατήσας και τοις εν τοις μνήμασι ζωήν χαρισάμενος*". Ο Χριστός μπαίνει θριαμβευτής και νικητής μέσα στον Άδη, που είναι ένας χώρος μέσα σε απόκρημνους βράχους και σκοτάδι.

Ο Χριστός περιβάλλεται από μια φωτεινή δόξα, το φως του Θεού. Φοράει λευκά και αστραφτερά ρούχα και γεμίζοντας όλο τον χώρο με φως διώχνει το σκοτάδι. Με δύναμη και χαρά μαζί, αρπάζει από το χέρι τον Αδάμ και την Εύα και τους τραβάει δυνατά μέσα από τάφους τους.

Στα δεξιά, βλέπουμε μια ομάδα προσώπων που είναι οι δίκαιοι∙ αυτοί δηλαδή που περίμεναν με πίστη τον ερχομό του. Ανάμεσά τους, διακρίνουμε τον Άβελ. Από την άλλη πλευρά, αναγνωρίζουμε βασιλείς και προφήτες της Παλαιάς Διαθήκης, τον Δαβίδ, τον Σολομώντα, τον Μωυσή, τον Ιωάννη τον Πρόδρομο, κ. ά.

Ο Χριστός με τα πόδια του «πατάει» τις σπασμένες πόρτες του Άδη. Τριγύρω είναι σκορπισμένα τα κλειδιά και τα σύμβολα του θανάτου. Ο αλυσοδεμένος άνθρωπος κάτω απ’ τα πόδια του Χριστού είναι ο ίδιος ο θάνατος που πιά έχει χάσει κάθε δύναμη και εξουσία.

**Από την ελληνική ποίηση**

**Καίτη Χιωτέλλη, *Μεγάλη Βδομάδα***

*Βράδυα Μεγαλοβδομαδιάτικα περίλυπα*

*μες στις πενθοφορούσες εκκλησίες,*

*με τις μελωδικές και τις αργόσυρτες*

*και τις λυπητερές ακολουθίες…*

*Την Κυριακή το βράδυ πρώτο σήμαντρο*

*για την ακολουθία του Νυμφίου*

*«Την απαρχήν Παθών» διάβασε ο Γέροντας*

*μες στις σελίδες του ιερού βιβλίου.*

*Βράδυ Δευτέρας. Για τις πέντε φρόνιμες*

*και για πέντε ανόητες παρθένες.*

*Κι έγειραν ως κι οι εικόνες οι αμίλητες*

*κι άκουγαν σκεφτικές και λυπημένες.*

*Τρίτη το βράδυ. Ως πέρα μοσκοβόλησε*

*«της αλειψάσης γυναικός» το μύρο.*

*Της Κασσιανής γλυκόφωνο τροπάριο*

*και «μετανοίας στεναγμοί» τριγύρω.*

*Τετάρτη βράδυ. Δείπνος Μυστικός*

*κι η θεϊκή ταπεινοσύνη στον νιπτήρα.*

*Κι έχουμε συνηθίσει απλά να ψάλλουμε*

*κι εμείς τα Πάθη στη φτωχή μας λύρα.*

*Μεγάλη Πέμπτη. Δώδεκα Ευαγγέλια.*

*Η προδοσία του μαθητή και φίλου,*

*ο Πέτρος, ο Πιλάτος, το Πραιτώριο,*

*και «Σήμερον κρεμάται επί ξύλου…».*

*Παρασκευή το βράδυ ο Επιτάφιος.*

*Πλήθος κεριά μες στην γλυκιάν εσπέρα.*

*Κι όλος ο κόσμος, ψάλτες κι εξαπτέρυγα,*

*να σιγολέν το «ω γλυκύ μου Έαρ…».*

*Βράδυα Μεγαλοβδομαδιάτικα περίλυπα…*

*Κι όπως θλιμμένα ανιστορούν τα Πάθη,*

*μ’ ελπίδες χρυσαφένιες ετοιμάζουνε*

*το βράδυ της Ανάστασης που θα ‘ρθει.*

**Κώστας Βάρναλης, *Η μάνα του Χριστού***

*Πως οι δρόμοι ευωδάνε με βάγια στρωμένοι   
ηλιοπάτητοι δρόμοι και γύρω μπαξέδες!   
Η χαρά της γιορτής όλο πιότερο αξαίνει   
και μακριάθε βογκάει και μακριάθε ανεβαίνει.*

*Τη χαρά σου, Λαοθάλασσα, κύμα το κύμα,   
των αλλώνε τα μίση καιρό τηνε θρέφαν   
κι αν η μαύρη σου κάκητα δίψαε το κρίμα,   
να που βρήκε το θύμα της, άκακο θύμα!*

*Α! πώς είχα σα μάνα κ΄εγώ λαχταρήσει   
(ήταν όνειρο κ’ εμεινεν, άχνα και πάει)   
σαν και τ’ άλλα σου αδέρφια να σ’ είχα γεννήσει   
κι από δόξες αλάργα κι αλάργ΄από μίση!*

*Ένα κόκκινο σπίτι σ΄ αυλή με πηγάδι...   
και μιά δράνα γιομάτη τσαμπιά κεχριμπάρι...   
νοικοκύρης καλός να γυρνάς κάθε βράδυ,   
το χρυσό, σιγαλό και γλυκό σαν το λάδι.*

*Κι άμ΄ ανοίγεις την πόρτα με πριόνια στο χέρι,   
με τα ρούχα γεμάτα ψιλό ροκανίδι,   
(άσπρα γένια, άσπρα χέρια) η συμβία περιστέρι   
ν’ ανασαίνει βαθιά τ’ όλο κέδρον αγέρι.*

*Κι αφού λίγο σταθείς και το σπίτι γεμίσει   
τον καλό σου τον ίσκιο, Πατέρα κι Αφέντη,   
η ακριβή σου να βγαίνει νερό να σου χύσει,   
ο ανυπόμονος δείπνος με γέλια ν’ αρχίσει.*

*Κι ο κακόχρονος θάνατος θα ’φτανε μέλι   
και πολλή φύτρα θ’ άφηνες τέκνα κι αγγόνια   
καθενού και κοπάδι, χωράφι κι αμπέλι,   
τ’ αργαστήρι εκεινού, που την τέχνη σου θέλει.*

*Κατεβάζω στα μάτια τη μαύρη ομπόλια,   
για να πάψει κι ο νους με τα μάτια να βλέπει...   
Ξεφαντώνουν τ΄αηδόνια στα γύρω περβόλια,   
λεϊμονιάς σε κυκλώνει λεπτή μοσκοβόλια.*

*Φεύγεις πάνου στην άνοιξη, γιέ μου καλέ μου,   
Άνοιξή μου γλυκιά, γυρισμό που δεν εχεις.   
Η ομορφιά σου βασίλεψε κίτρινη γιέ μου,   
δε μιλάς, δεν κοιτάς, πώς μαδιέμαι, γλυκέ μου!*

*Καθώς κλαίει, σαν της παίρνουν το τέκνο, η δαμάλα,   
ξεφωνίζω και νόημα δεν έχουν τα λόγια.   
Στύλωσέ μου τα δυό σου τα μάτια μεγάλα:   
τρέχουν αίμα τα στήθια, που βύζαξες γάλα.*

*Πως αδύναμη στάθηκε τόσο η καρδιά σου   
στα λαμπρά Γεροσόλυμα Καίσαρας να ’μπεις!   
Αν τα πλήθη αλαλάζανε ξώφρενα (αλιά σου!)   
δεν ηξέραν ακόμα ούτε ποιό τ΄όνομά σου!*

*Κει στο πλάγι δαγκάναν οι οχτροί σου τα χείλη...   
Δολερά ξεσηκώσανε τ’ άγνωμα πλήθη,   
κι όσο ο γήλιος να πέσει και να’ ρθει το δείλι,   
το σταυρό σου καρφώσαν οι οχτροί σου κ’ οι φίλοι.*

*Μα γιατί να σταθείς να σε πιάσουν! Κι ακόμα,   
σα ρωτήσανε: «Ποίος ο Χριστός;» τι ’πες «Να με»!   
Αχ! δεν ξέρει, τι λέει το πικρό μου το στόμα!   
Τριάντα χρόνια παιδί μου δε σ’ έμαθ’ ακόμα!*

**Νίκος Χατζηδάκης, *Πάσχα στο χωριό***

*Νύχτα βαθειά, μὰ τοῦ χωριοῦ*

*γεμάτη ἡ ἐκκλησία·*

*ἔξω τὸ φῶς τοῦ φεγγαριοῦ,*

*μέσα φωτοχυσία.*

*Χριστὸς Ἀνέστη! μὲ φωνὴ*

*κράζει ὁ παπᾶς μεγάλη.*

*—Χριστὸς Ἀνέστη, χριστιανοί,*

*ὅλος ὁ κόσμος ψάλλει.*

*Καὶ μπάμ! καὶ μπούμ! οἱ τουφεκιὲς*

*καὶ τῆς καμπάνας χτύποι.*

*Ὠ, τί στιγμὲς αὐτὲς γλυκιές,*

*πῶς φεύγει κάθε λύπη!*

*Κι ἀρχίζει τώρα νὰ φωτᾷ*

*κι ὅλοι γοργὰ πηγαίνουν*

*ἐκεῖ, ποὺ αὐγὰ κι ἀρνιὰ ψητὰ*

*στρωμένα τοὺς προσμένουν.*

**Διονύσιος Σολωμός, *Η ημέρα της Λαμπρής***

*Καθαρότατον ήλιο επρομηνούσε  
της αυγής το δροσάτο ύστερο αστέρι,  
σύγνεφο, καταχνιά, δεν απερνούσε  
τ' ουρανού σε κανένα από τα μέρη  
  
Χριστός ανέστη! Νέοι, γέροι και κόρες,  
όλοι, μικροί - μεγάλοι, ετοιμαστείτε  
μέσα στες εκκλησίες τες δαφνοφόρες  
με το φως της χαράς συμαζωχτήτε  
ανοίξετε αγκαλιές ειρηνοφόρες  
μπροστά στους Αγίους και φιληθείτε!  
  
Φιληθείτε γλυκά, χείλη με χείλη,  
πέστε Χριστός ανέστη, εχθροί και φίλοι!  
γλυκόφωνα, κοιτώντας τες   
ζωγραφισμένες εικόνες, ψάλλουνε οι ψαλτάδες  
λάμπει το ασήμι, λάμπει το χρυσάφι  
από το φως που χύνουνε οι λαμπάδες  
κάθε πρόσωπο λάμπει απ' τ' αγιοκέρι,  
όπου κρατούνε οι Χριστιανοί στο χέρι.*

**Πασχαλινά έθιμα της Ελλάδας και του κόσμου**

**Έθιμα και παραδόσεις για τη Μεγάλη Εβδομάδα στην Ελλάδα**

Στη Μακεδονία τη Μεγάλη Πέμπτη οι νοικοκυρές ξεκινούν τις προετοιμασίες απλώνοντας ένα κόκκινο πανί, που συμβολίζει το αίμα του Χριστού, στο μπαλκόνι ή το παράθυρο. Την ίδια ημέρα βάφουν τα κόκκινα αυγά. Το πρώτο κόκκινο αυγό το βάζουν στο εικονοστάσι. Όσο το κόκκινο πανί ήταν κρεμασμένο στο μπαλκόνι ή το παράθυρο, οι γυναίκες δεν έπλεναν ούτε και άπλωναν ρούχα.

**Η Μεγάλη Παρασκευή στην Ελλάδα**

Ο λαός ζει αυτή τη μέρα με ξεχωριστή συγκίνηση και ευλάβεια. Το πρωί γίνεται η *Ακολουθία της Αποκαθήλωσης*. Προς το τέλος της ο ιερέας κατεβάζει το σώμα του Χριστού από τον σταυρό, το τυλίγει μ’ ένα κάτασπρο σεντόνι και μπαίνει στο Άγιο Βήμα. Μετά από λίγο, βγαίνει κρατώντας, χρυσοκέντητο ύφασμα με την εικόνα του Χριστού, τον Επιτάφιο. Το τοποθετεί στο κουβούκλιο του *Επιταφίου* (τον Επιτάφιο όπως έχει επικρατήσει να το λέει ο λαός μας), που το έχουν στολίσει από τη Μεγάλη Πέμπτη το βράδυ τα κορίτσια της ενορίας με λουλούδια. Καθώς τον στολίζουν ψάλλουν ύμνους της Αποκαθήλωσης ή το μοιρολόγι της Παναγιάς που είναι διαφορετικό από τόπο σε τόπο.

Το απόγευμα της Μεγάλης Παρασκευής αρχίζει η *Ακολουθία του Επιταφίου* και όταν νυχτώσει γίνεται η περιφορά του. Μπροστά πηγαίνει ο Σταυρός, τα εξαπτέρυγα, ο Επιτάφιος και οι ιερείς με τους ψάλτες. Ο λαός που ακολουθεί ψάλλει τα *εγκώμια*, κρατώντας αναμμένα κεριά. Στα σταυροδρόμια και στις πλατείες η πομπή σταματά και οι ιερείς κάνουν δεήσεις. Όταν ο Επιτάφιος γυρίσει στον ναό και τελειώσει η Ακολουθία, ο ιερέας δίνει για ευλογία στους πιστούς από ένα λουλούδι του Επιταφίου.

**Η ημέρα της Ανάστασης στην Ελλάδα – Λαμπρή**

Οι αναστάσιμες μέρες συνηθίζεται να λέγονται με μια λέξη, ***Λαμπρή***. Τη νύχτα του Μεγάλου Σαββάτου, γύρω στις 11, οι πιστοί συγκεντρώνονται στην εκκλησία για τον Όρθρο της Κυριακής του Πάσχα. Λίγο πριν τα μεσάνυχτα, όλα τα φώτα του ναού σβήνουν και σκοτάδι απλώνεται παντού. Και τότε, ανοίγει ο Ωραία Πύλη και ο ιερέας, με μια λαμπάδα στο χέρι ψάλλει πανηγυρικά: «*Δεύτε λάβετε φως εκ του ανεσπέρου φωτός και δοξάσατε Χριστόν, τον αναστάντα εκ νεκρών*».

Όσοι είναι κοντά στο Ιερό Βήμα ανάβουν τη λαμπάδα τους από τη δική του. Έπειτα γυρίζουν και δίνουν το φως σ’ όσους είναι κοντά τους, κι εκείνοι με τη σειρά τους σε όσους βρίσκονται πιο πέρα. Έτσι, σε λίγο, όλος ο ναός φωτίζεται και το φως ξεχύνεται ως έξω από τον ναό.

Στη συνέχεια ο ιερέας και οι ψάλτες βγαίνουν έξω από τον ναό και διαβάζουν το ευαγγέλιο: «*Διαγενομένου του Σαββάτου Μαρία η Μαγδαληνή και Μαρία η του Ιακώβου και Σαλώμη ηγόρασαν αρώματα ίνα ελθούσαι αλείψωσι τον Ιησούν…»*. Μόλις τελειώσει τοΕυαγγέλιο ο ιερέας μεγαλόφωνα ψάλλει:

*Χριστός ανέστη εκ νεκρών*

*θανάτω θάνατον πατήσας*

*και τοις εν τοις μνήμασι*

*ζωήν χαρισάμενος*.

Όλοι φιλιούνται και επιστρέφουν στο σπίτι με αναμμένη τη λαμπάδα με το αναστάσιμο φως.

**Το Πάσχα των Ρωμαιοκαθολικών**

## Τα Θεία Πάθη και το Πάσχα γιορτάζονται με ιδιαίτερη λαμπρότητα από τους Ρωμαιοκαθολικούς σε όλο τον κόσμο.

## Την Κυριακή των Βαΐων γιορτάζεται η ανάμνηση της πανηγυρικής εισόδου του Χριστού στα Ιεροσόλυμα. Τη Μεγάλη Πέμπτη τελείται η ανάμνηση του Μυστικού Δείπνου του Χριστού. Τη Μεγάλη Παρασκευή, ημέρα της Σταύρωσης του Χριστού, σε πολλές χώρες συνηθίζεται να γίνεται αναπαράσταση των Παθών. Η Μεγάλη Παρασκευή είναι ημέρα νηστείας. Αποτελεί μέρος της τριήμερης γιορτής του Πάσχα, η οποία κορυφώνεται το βράδυ του Μεγάλου Σαββάτου.

Την Κυριακή του Πάσχα οι καμπάνες της εκκλησίας χτυπάνε δυνατά ανακοινώνοντας τα χαρμόσυνα νέα της Ανάστασης. Κατά την πανηγυρική Λειτουργία του Πάσχα που γίνεται στο Βατικανό, ο Πάπας διαβάζει τον Χαιρετισμό «Χριστός Ανέστη» σε όλες τις γλώσσες του κόσμου.

## Πασχαλινά αυγά και λαγουδάκια

Σε όλο τον κόσμο, είναι διαδεδομένα τα χρωματιστά πασχαλινά αυγά. Σε ορισμένα μέρη, οι γονείς συνηθίζουν να τα κρύβουν ώστε να τα αναζητήσουν τα παιδιά. Το πασχαλινά αυγά είναι σύμβολο της Ανάστασης. Διαδεδομένο είναι και το τσούγκρισμα των αυγών, ενώ πολλοί πιστεύουν ότι ο νικητής θα έχει καλοτυχία. Το πασχαλινό τραπέζι συνηθίζεται να στολίζεται με κουνελάκια (τα σοκολατένια είναι τα αγαπημένα των παιδιών) με πολύχρωμα βαμμένα αυγά και άφθονα γλυκά. Το λαγουδάκι δεν φέρνει βέβαια τα αυγά του Πάσχα. Με το πέρασμα του χρόνου, θεωρήθηκε προάγγελος της άνοιξης και συνδέθηκε με το Πάσχα.

## Οι πασχαλινές λαμπάδες και το έθιμο της φωτιάς

Οι πιστοί ανάβουν πασχαλινές λαμπάδες το βράδυ του Μεγάλου Σαββάτου. Το φως της λαμπάδας συμβολίζει το φως του Χριστού. Το φως από τις πασχαλινές λαμπάδες μεταφέρεται παντού, το οποίο συμβολίζει τον φωτισμό όλων των ανθρώπων.

Σε διάφορες χώρες, διατηρείται το αρχαίο έθιμο της φωτιάς του Πάσχα. Οι φλόγες διώχνουν τον χειμώνα και τις δυσκολίες του. Η λάμψη της φωτιάς φέρνει καλή τύχη. Συγγενείς και φίλοι ανάβουν φωτιές για να γιορτάσουν τη γιορτή του Πάσχα.

## Το πασχαλινό νερό

Η συλλογή του «πασχαλινού νερού» από τον ποταμό είναι ένα παλιό έθιμο στην Κεντρική Ευρώπη, το οποίο έχει σχεδόν ξεχαστεί. Το συλλέγουν νεαρές γυναίκες το βράδυ του Μεγάλου Σαββάτου. Το νερό αποτελεί σύμβολο ζωής, νιότης και γονιμότητας.

**Πέσαχ: Το Πάσχα των Εβραίων**

Οι Εβραίοι με τη γιορτή του Πέσαχ τιμούν την Έξοδό τους από την Αίγυπτο και θυμούνται τη ζωή των απογόνων του Ιακώβ στη σκλαβιά του Φαραώ και τα όσα υπέφεραν. Καθώς επίσης και τον θαυμαστό τρόπο που ο Θεός τους έσωσε απ’ αυτήν.

**Από την Παλαιά Διαθήκη**

**Η διήγηση της Εξόδου**

*Ο Μωυσής ήταν αυτός που με εντολή του Θεού ανέλαβε να τους βγάλει από την Αίγυπτο. Ο Μωυσής με τον αδελφό του Ααρών παρουσιάστηκαν στον Φαραώ. Του μετέφεραν την εντολή του Θεού να επιτρέψει στους Ισραηλίτες να αναχωρήσουν από την Αίγυπτο.*

*Εκείνος εξαγριώθηκε. Όχι μόνο δεν τους το επέτρεψε αλλά αύξησε τις καταναγκαστικές εργασίες τους. Τότε συνέβη μια σειρά από καταστροφές που έπληξαν άγρια τη χώρα. Είναι οι γνωστές «δέκα πληγές του Φαραώ». Όμως, η καρδιά του Φαραώ παρέμεινε σκληρή σαν πέτρα. Οι καταστροφές συνεχίστηκαν. Και στο τέλος έγιναν δυσβάστακτες. Τότε μόνο ο Φαραώ αποφάσισε, επιτέλους, να αφήσει τους Ισραηλίτες να φύγουν.*

*Οι Ισραηλίτες πήραν ό,τι μπορούσαν μαζί τους καθώς και τα ζώα τους και ξεκίνησαν. Μπροστά πήγαινε ο Μωυσής με τον Ααρών και πίσω ακολουθούσε ο λαός. Όμως πιο μπροστά κι από τον Μωυσή προχωρούσε ο ίδιος ο Θεός: τη μέρα μέσα σε μια στήλη νεφέλης για να τους δείχνει τον δρόμο και τη νύχτα μέσα σε στήλη φωτιάς για να τους φωτίζει.*

**Η διάβαση της Ερυθράς Θάλασσας** (Εξ 14, 1-31)

Ύστερα από τρεις ημέρες, και ενώ οι Εβραίοι είχαν φτάσει στην Ερυθρά Θάλασσα, ο Φαραώ άλλαξε γνώμη και έστειλε τον στρατό του να τους γυρίσει πίσω. Οι Εβραίοι δεν είχαν πού να πάνε. Ή θα έπρεπε να παραδοθούν και να γυρίσουν δέσμιοι πίσω στην Αίγυπτο, ή να προχωρήσουν και να παλέψουν να διαβούν την θάλασσα. Τότε ο Θεός, μετά από χτύπημα που έδωσε με τη ράβδο του ο Μωυσής στην άκρη της θάλασσας, *«μετέτρεψε την θάλασσα σε στεριά» (*Εξ 14, 21*),* έκανε τα ύδατα να παραμερίσουν, υψώνοντας θεόρατα υδάτινα τείχη και από τις δυο πλευρές, και οι Εβραίοι μπόρεσαν να διαβούν ανάμεσα τους. Οι Αιγύπτιοι φορτωμένοι με τις βαριές πανοπλίες τους, τα άρματα και τα άλογα τους ακολούθησαν και αυτοί κατά πόδας. Σαν διάβηκε όμως από την λωρίδα ξηράς και ο τελευταίος Εβραίος, τα ύδατα επανήλθαν στην κανονική τους θέση πνίγοντας τα Αιγυπτιακά στρατεύματα.

**Σέντερ: το γιορταστικό τραπέζι του Πέσαχ**

Αυτό τον σημαντικό σταθμό της ιστορίας τους γιορτάζουν οι Εβραίοι κατά το *Πέσαχ (Πάσχα)*. Και το γιορτάζουν με λαμπρότητα στο σπίτι, με την τελετή του *Σέντερ*.

Το ***Σέντερ*** γίνεται στο σπίτι τις δυο πρώτες βραδιές του Πέσαχ. Είναι μια γιορταστική όσο και επίσημη τελετή. Όλη η οικογένεια μαζεύεται γύρω από το τραπέζι, όπου είναι στρωμένα τα λαμπρότερα κρύσταλλα και ασημικά και τα πιο γλυκόπιοτα κρασιά, για να θυμηθούν και να τιμήσουν την Έξοδο των Ισραηλιτών από την Αίγυπτο.

*Πίνουν τέσσερα ποτήρια κρασί (*επειδή στην Τορά υπάρχουν τέσσερις διαφορετικές εκφράσεις αναφορικά με την «ελευθερία» ή την «λύτρωσή» τους από τον αιγυπτιακό ζυγό (Έξοδος 6:6,7)), *τρώνε τις Ματσότ* (τρεις πίτες από ζυμάρι που δεν έχει φουσκώσει, επειδή οι Εβραίοι έφυγαν από την Αίγυπτο τόσο βιαστικά, που δεν πρόλαβαν να αφήσουν την ζύμη να φουσκώσει, γι’ αυτό και αναγκάστηκαν να φάνε *Ματσά*, δηλ. ψωμί, που δεν έχει φουσκώσει ) *και λίγα πικρόχορτα (* με τα οποία θυμούνταιτα πίκρα βάσανα που υπόμεναν οι πρόγονοι τους στην σκλαβιά). Έτσι ξαναθυμούνται, με συμβολικό τρόπο, το πώς ο Θεός τους γλύτωσε από το δουλεία της Αιγύπτου.

**ΘΕΜΑΤΙΚΗ ΕΝΟΤΗΤΑ 8: Ο κόσμος μας, ένα στολίδι**

Κείμενα &

Πληροφοριακό υλικό

Κοσμήματα σε βιτρίνα κοσμηματοπωλείου, πάνω σε μεγάλο βελούδινο ύφασμα. Λάμψεις του χρυσού και του ασημιού, σε πολλά σχήματα και σε ξεχωριστές συνθέσεις. Άστρα στον καλοκαιρινό νυχτερινό ουρανό, μακριά από τα φώτα της πόλης. Λάμψεις του χρυσού και του ασημιού, σε πολλά σχήματα και σε ξεχωριστές συνθέσεις. Αυτά έβλεπαν και οι αρχαίοι Έλληνες και ονόμασαν το σύμπαν μέσα στο οποίο ζούσαν «κόσμο». Στη γλώσσα τους η λέξη «κόσμος» σήμαινε κόσμημα, στολίδι. Και οι πιο έξυπνοι από αυτούς σκέφτηκαν ότι, όπως τα στολίδια φανερώνουν κάπως τι αρέσει και πώς σκέφτεται ο χρυσοχόος που τα έφτιαξε, έτσι και τα άστρα κάτι θα μπορούσαν να μας πουν για τον Δημιουργό τους…

«*Μπορείς να κόψεις όλα τα λουλούδια, αλλά δεν μπορείς να εμποδίσεις την άνοιξη να έρθει*» (Πάμπλο Νερούντα)

**Όλος ο κόσμος είναι κτίση του Θεού**

**1. Από την Παλαιά Διαθήκη**

**Όλα τα πλάσματα αξίζει να σωθούν: Η Κιβωτός του Νώε**

*Πέρασαν οι αιώνες κι όλο και γίνονταν οι άνθρωποι πιο πολλοί. Μαζί με αυτούς αυξανόταν και η κακία τους. ήρθε εποχή που είχαν ξεχάσει ολότελα τον Θεό και το θέλημά του.*

*Τότε έγινε ο Κατακλυσμός. Πριν από χιλιάδες χρόνια άνοιξαν οι καταρράκτες του ουρανού κι έβρεχε, λέει η Αγία Γραφή, σαράντα μέρες συνέχεια. Η βροχή, δυνατή κι απειλητική, δε σταματούσε. Ανέβηκαν τα νερά και σιγά σιγά σκέπασαν τα λαγκάδια και τα βουνά. Χάθηκαν σ’ εκείνη την πλημμύρα όλοι οι άνθρωποι.*

*Μόνο ο Νώε, ένας άνθρωπος ευσεβής και καλός, που κρατούσε βαθιά μέσα στην ψυχή του τον νόμο του Θεού, σώθηκε. Το πνεύμα του Θεού τον φώτισε να κατασκευάσει ένα σκάφος, την κιβωτό, να πάρει την οικογένειά του και δυο τρία ζευγάρια από κάθε ζώο και να κλειστούν μέσα. Έτσι, καθώς ανέβαιναν τα νερά, ανέβαινε και η κιβωτός.*

 *Ύστερα από σαράντα μέρες, όταν σταμάτησε η βροχή, ο Νώε, για να μάθει τι γίνεται, άνοιξε ένα μικρό παράθυρο κι έστειλε έξω ένα κοράκι. Το κοράκι δεν ξαναγύρισε. Τότε έστειλε ένα περιστέρι. Γύρισε πίσω τρομαγμένο. Το ξανάστειλε. Συνέβη το ίδιο. Την τρίτη φορά γύρισε μ’ ένα κλωνάρι ελιάς στο ράμφος του. Έτσι κατάλαβε ο Νώε πως τα νερά είχαν υποχωρήσει και η γη είχε στεγνώσει.*

*Τότε άνοιξε την κιβωτό και βγήκε με την οικογένειά του έξω. Είχαν καθίσει πάνω στην κορφή του βουνού Αραράτ, στην Αρμενία. Έστησε βωμό κι ευχαρίστησε βαθιά συγκινημένος τον Θεό.*

Γεν 7-8

**Ψαλμοί του Δαβίδ για την κτίση του Θεού**

Ο Δαβίδ, βασιλιάς στις δώδεκα φυλές του Ισραήλ, κυβερνούσε με πολλή αξιοσύνη. Κι όταν ένιωθε την καρδιά του να πλημμυρίζει από συναισθήματα, τότε έπαιρνε στο χέρι το ψαλτήρι και έψαλλε ύμνους για τον Θεό:

*****Τα ουράνια φανερώνουνε το μεγαλείο*

*του Θεού*

*και δείχνει το στερέωμα τα έργα*

*που έχει φτιάξει.*

*Η μια στην άλλη μέρα μεταδίδει αυτό*

*το μήνυμα*

*κι η μια στην άλλη νύχτα μεταφέρει αυτή*

*τη γνώση…*

*Στον ουρανό τον ήλιο εγκατέστησε.*

*Κι αυτός σα νιόγαμπρος που βγαίνει*

*απ’ τον κοιτώνα του∙*

*χαίρεται σαν τον αθλητή*

*τον δρόμο του που τρέχει.*

*Απ’ τη μια άκρη τ’ ουρανού η ανατολή του*

*κι η τροχιά του ως την άλλη*

*άκρη του∙*

*Τίποτα απ’ τη θέρμη του δεν μπορεί*

*να κρυφτεί*

Ψλ19, 2-7

*Ψυχή μου, ευλόγησε τον Κύριο!*

*Κύριε, Θεέ μου, πόσο είσαι μεγάλος!*

*Ντύθηκες λαμπρότητα και μεγαλοπρέπεια.*

*Φόρεσες για μανδύα σου το φως∙*

*καθώς σκηνή τον ουρανό απλώνεις…*

*Θεμέλιωσες τη γη πάνω στις βάσεις της,*

*δεν πρόκειται ποτέ να κλονιστεί.*

*Με τον ωκεανό σαν μ’ ένδυμα την κάλυψες…*

*Κάνεις πηγές να τρέχουν στα φαράγγια,*

*ανάμεσα από τα βουνά περνούν νερά.*

*Σ’ αυτά ποτίζονται όλα τα ζώα του αγρού,*

*τ’ άγρια γαϊδούρια σβήνουνε τη δίψα τους.*

*Στις όχθες τους τα πουλιά χτίζουν φωλιές,*

*ανάμεσα στους θάμνους κελαηδούνε…*

*Κάνεις χορτάρι να βλασταίνει για τα ζώα*

*κι άλλα φυτά για να καλλιεργεί*

*ο άνθρωπος,*

*για να βγάζει από τη γη τροφή:*

*Κρασί για να του δίνει ευθυμία,*

*το λάδι, ώστε το πρόσωπό του να λαμποκοπά*

*και το ψωμί για να τον δυναμώνει.*

*Θα χορτάσουνε τα μεγάλα δέντρα*

*του Κυρίου,*

*οι κέδροι του Λιβάνου, που εκείνος φύτεψε.*

*Εκεί τα πουλιά χτίζουν φωλιές,*

*του πελαργού η κατοικία στις κορφές τους.*

*Βουνά ψηλά για τ’ αγριοκάτσικα,*

*βράχοι για καταφύγιο των ασβών.*

*Έκανες το φεγγάρι για το μέτρημα του χρόνου,*

*ο ήλιος ξέρει πότε πάει στη δύση του…*

*Πόσο πολλά είναι τα έργα σου, Κύριε!*

*Τα ’κανες όλα με σοφία∙*

*με όσα έφτιαξες εσύ, γέμισε*

*η γη!*

*Να, η μεγάλη κι η πλατιά η θάλασσα∙*

*εκεί μέσα κινούνται αναρίθμητα ζώα,*

*μικρά όπως και μεγάλα…*

*Όσο θα ζω στον Κύριο θα ψάλλω∙*

*όσο θα υπάρχω τον Θεό θα υμνολογώ…*

Ψλ 104

*Αινείτε τον Κύριο απ’ τους ουρανούς,*

*αινείτε τον στα ύψη!...*

*Αυτόν αινείτε*

*ο ήλιος κι η σελήνη,*

*αινείτε τον*

*όλα τ’ άστρα τα φωτεινά!*

*Αινείτε τον*

*οι ουρανοί των ουρανών,*

*και τα νερά*

*που ’ναι πάνω απ’ τα ουράνια! …*

*Αινείτε τον Κύριο*

*απ’ τη γη,*

*θάλασσα, κήτη κι όλοι οι βυθοί!*

*Φωτιά και χαλάζι,*

*χιόνι κι ομίχλη,*

*ανεμοθύελλα…*

*Βουνά κι όλα τα υψώματα,*

*δέντρα οπωροφόρα*

*κι όλοι οι κέδροι.*

*Άγρια ζώα κι όλα τα ήμερα,*

*όλα όσα έρπετε κι όσα πετάτε!*

*Βασιλιάδες της γης*

*κι όλοι οι λαοί∙ άρχοντες, και της γης*

*οι κυβερνήτες όλοι!*

*Κοπέλες, παλικάρια,*

*γέροντες και παιδιά μαζί!...*

*Αινείτε τον Κύριο!*

Ψλ 148

**Από την Καινή Διαθήκη**

**Η ομορφιά των πλασμάτων του κόσμου: Τα πετεινά και τα κρίνα**

*Ο Ιησούς είπε ακόμα: «Μη μεριμνάτε για τη ζωή σας, τι θα φάτε, τι θα πιείτε και τι θα ντυθείτε. Κοιτάξτε τα πουλιά που δεν σπέρνουν ούτε θερίζουν ούτε μαζεύουν αγαθά σε αποθήκες, κι όμως ο ουράνιος Πατέρας σας τα τρέφει. Εσείς δεν αξίζετε πολύ περισσότερο απ’ αυτά;*

*Και γιατί τόσο άγχος για το ντύσιμό σας; Ας σας διδάξουν τα αγριόκρινα πώς μεγαλώνουν∙ δεν κοπιάζουν ούτε γνέθουν∙ κι όμως σας βεβαιώνω πως ούτε ο Σολομώντας σ’ όλη του τη μεγαλοπρέπεια δεν ντυνόταν όπως ένα από αυτά. Αν όμως ο Θεός ντύνει έτσι τα αγριολούλουδα, που σήμερα υπάρχουν κι αύριο θα τα ρίξουν στη φωτιά, δεν θα φροντίσει πολύ περισσότερο για σας;*

Μτ 6, 26-29

**3. Από την Παράδοση της Εκκλησίας**

**Ο Άγιος Σεραφείμ του Σάρωφ και η αρκούδα**

Στον βίο του αγίου αναφέρεται ότι τον υπηρετούσε μία αρκούδα η οποία είχε ως «διακόνημα» να «σερβίρει» τους επισκέπτες του Αγίου: καμμιά φορά έστελνε την αρκούδα για «θέλημα». «*Αντί να φοβίζεις τους ανθρώπους, Μίσα, πήγαινε καλλίτερα και να μου φέρεις τίποτε καλό*...». Η αρκούδα γύριζε πίσω κρατώντας στα μπροστινά της πόδια μια κηρήθρα μέλι.

**Πώς ο άγιος Φραγκίσκος της Ασίζης εξημέρωσε τις άγριες τρυγόνες**

Ένας νέος είχε πιάσει μια μέρα πολλές τρυγόνες και πήγαινε να τις πουλήσει. Πέφτοντας πάνω του τυχαία ο άγιος Φραγκίσκος, που είχε πάντα μια ιδιαίτερη αδυναμία στα ήμερα ζώα, και βλέποντας εκείνες τις τρυγόνες με συμπόνια, είπε στον νέο: «Καλέ μου νέε, εγώ σε παρακαλώ να τις δώσεις σ’ εμένα. Πουλιά τόσο αθώα, που στη Γραφή είναι σύμβολο των αγνών και ταπεινών ψυχών, να μην πέσουν σε χέρια κακών ανθρώπων και τα σκοτώσουν». Και αμέσως εκείνος, εμπνευσμένος από τον Θεό, τις έδωσε όλες στον άγιο Φραγκίσκο. Κι αυτός παίρνοντάς τις στην αγκαλιά του, άρχισε να τους μιλάει γλυκά: «Αδελφές μου, άδολες τρυγόνες, αθώες και αγνές, γιατί αφήσατε να σας πιάσουν; Να τώρα, εγώ θέλω να σας γλιτώσω από τον θάνατο και να σας φτιάξω φωλιές, για να καρπίσετε και να πληθύνετε, σύμφωνα με την εντολή του Δημιουργού μας».

Και πηγαίνει ο άγιος Φραγκίσκος και φτιάχνει φωλιές για όλες. Και οι τρυγόνες, όπως συνηθίζουν, άρχισαν να γεννούν αυγά και να τεκνοποιούν μπροστά στους αδελφούς. Και έμεναν σαν οικόσιτα και κατοικούσαν με τον άγιο Φραγκίσκο και με τους άλλους αδελφούς, σαν να ήταν όρνιθες που από πάντα τρέφονταν από αυτούς. Και ποτέ δεν έφυγαν, μέχρι που ο άγιος Φραγκίσκος με την ευλογία του τους έδωσε την άδεια να φύγουν.

**Από μι*α π*ροσευχή του οσίου Ιουστίνου Πόποβιτς**

*Κύριε ελέησον!*

*Χορταράκι ελέησον!*

*Πουλάκι ελέησον!*

*Τα πάντα μέσα μου και γύρω μου…*

*το παν και τα πάντα σε όλους τους κόσμους που γνωρίζω και αισθάνομαι,*

*με υποκινούν σε κραυγαλέα προσευχή.*

*Κύριε ελέησον!*

*………………………………………………….*

*Και μαζί με Σένα και πίσω από Σένα να τον ελεήσουν*

*όλα τα όντα και όλη η κτίση: Κύριε ελέησον!*

*Μητέρα ελέησον!*

*Φίλε ελέησον!*

*Χορταράκι ελέησον!*

*Πουλάκι ελέησον!*

*Όλα τα όντα σε όλους τους κόσμους:*

*Ελεήστε!!! Ελεήστε!!! Ελεήστε!!!*

**Από την ελληνική ποίηση**

**Διονύσιος Σολωμός, *Ψαλμός*** (από τα Ανέκδοτα έργα)

*Όλα μιλούν για το Θεό. Μιλεί η γελαστή εμφάνιση  
τού φεγγαριού και των άστρων  
μιλεί το δυνατό μούγκρισμα των καταιγίδων  
μιλεί της θάλασσας το βαθειό ανατρίχιασμα.  
Όταν ο ήλιος ξυπνά όλον τον κόσμο,  
μιλούν οι αμέτρητες φωνές του  
και για το Θεό λένε τόσα ωραία πράγματα  
όσα δεν μπορεί θνητό γόνιμο αχείλι.  
Όλη η δημιουργία το Θεό παρακαλεί και αισθάνεται  
από τού χορταριού το φυλλαράκι έως το ουράνιο ζαφείρι.  
Μόνο τού ανθρώπου άφωνος μένει ο νους.*

**Το φυσικό περιβάλλον στις θρησκείες του κόσμου**

Οι άνθρωποι στην προσπάθειά τους να εκφράσουν τον σεβασμό τους και να λατρεύσουν τον Θεό (ή τους θεούς τους) συχνά χρησιμοποιούν τη φύση και όσα τους προσφέρει αυτή: Δέντρα, φυτά, πουλιά, ζώα, νερά. Αυτούσια ή ως αναπαράσταση βρίσκονται στους χώρους λατρείας και στους ιερούς τόπους των θρησκειών, αναπόσπαστο μέρος της θρησκευτικής ζωής των πιστών.

Συχνά, μέσα στα ιερά κείμενα κάθε θρησκείας συναντάμε συμβουλές ή και εντολές προς τους πιστούς για να εκφράζουν τον σεβασμό τους προς τη φύση και προς όλα τα όντα (ζώα και φυτά) που ζουν στο *κοινό σπίτι* που είναι η *γη*.

Στο πρώτο βιβλίο της Αγίας Γραφής των χριστιανών, τη Γένεση, στα πρώτα κεφάλαιά της για τη Δημιουργία του κόσμου, βλέπουμε τον ίδιο τον Θεό να τοποθετεί τον άνθρωπο υπεύθυνο για την προστασία και τη συντήρηση της. Σε κείμενα που έγραψαν σπουδαίοι Άγιοι της Εκκλησίας

Στη ζωή τους, πολλοί άγιοι σεβάστηκαν και αγάπησαν τη φύση, π.χ. ο Άγιος Γεράσιμος

***Το νερό:***

*Στον Χριστιανισμό* με νερό βαφτίζονται οι νέοι πιστοί.

*Στο Ισλάμ,* έξω από κάθε τζαμί υπάρχουν νιπτήρες για να πλένονται και να καθαρίζονται οι πιστοί πριν την προσευχή, κάτι που θεωρείται ιδιαίτερα σημαντικό για τους μουσουλμάνους καθώς με τον τρόπο αυτό *εξαγνίζονται*, δηλαδή καθαρίζεται και η ψυχή τους για την προσευχή.

Στην Ινδία, ο ίδιος ο ποταμός Γάγγης λατρεύεται ως θεός. Με τα τελετουργικά λουτρά στα νερά του οι Ινδοϊστές θεωρούν ότι ξεπλένουν τις αμαρτίες τους και εξαγνίζονται. Λουτρό εξαγνισμού γίνεται και στη λίμνη Πουσκάρ της Ινδίας.

***Δένδρα και λουλούδια*:**

*Στις ινδουιστικές και βουδιστικές* γιορτές τα λουλούδια αποτελούν σημαντική προσφορά στα αγάλματα των θεοτήτων που τιμούν.

Στα βουδιστικά μοναστήρια υπάρχει πάντα στον περίβολο το *ιερό δέντρο* «*μπόντι*» που συνδέεται με τον φωτισμό του Βούδα. Επίσης, οι βουδιστικοί ναοί, οι «στούπες», χτίζονται και με τη μορφή του *λουλουδιού του λωτού*.

***Ιερά Ζώα***:

*Οι Ινδοί* δείχνουν ιδιαίτερη ευλάβεια προς την αγελάδα, που τη θεωρούν ιερή και γι’ αυτό απαγορεύεται η κατανάλωση του κρέατός της. Επίσης, τιμούν ως ιερό ζώο και τους ελέφαντες.

*Στον Βουδισμό* οι πιστοί είναι υποχρεωμένοι να σέβονται κάθε μορφή ζωής και να αποφεύγουν την οποιαδήποτε βλάβη της.

**Η φύση στη χριστιανική τέχνη**

Στη χριστιανική ζωγραφική, συναντούμε πολλές εικόνες και σκηνές από τη φύση: δέντρα, βουνά, ποτάμια αλλά και ζώα, ψάρια και πουλιά. Ο ζωγράφος τα φωτίζει με τον ίδιο τρόπο που φωτίζει τα πρόσωπα του Χριστού, της Παναγίας, των αγίων και των ανθρώπων. Με ένα φως που δεν έρχεται από κάπου έξω, αλλά είναι το ίδιο το φως του θεού που φωτίζει τα πάντα. Έτσι, το κάθε μικρό φυλλαράκι φωτίζεται από το φως του Θεού. Επίσης τα ψάρια στη θάλασσα ή στον ποταμό παριστάνονται έξω από το νερό, να φαίνονται λες κι επιπλέουν, για να φωτιστούν από το ίδιο φως που φωτίζει τα πρόσωπα. Κάθε τι αποκτάει την αξία του και φανερώνεται άξιο της σχέσης με τον Θεό της αγάπης.

Κάποιες φορές τα στοιχεία της φύσης προσωποποιούνται. Το βλέπουμε αυτό για παράδειγμα στην απεικόνιση της Βάπτισης του Χριστού. Ο ποταμός Ιορδάνης ζωγραφίζεται με ανθρώπινη μορφή. Παρουσιάζεται ως ένας γέροντας που ιππεύει δυο δελφίνια. Αλλά και η θάλασσα, στην ίδια εικόνα παρουσιάζεται ως κόρη με όμορφο τριανταφυλλί φόρεμα.

Στα πρώτα χριστιανικά χρόνια, πολλά από τα στοιχεία της φύσης χρησιμοποιήθηκαν σαν σύμβολα, για να «πουν» δηλαδή μιαν αλήθεια στους χριστιανούς. Έτσι, τα αρχικά από το όνομα του Χριστού Ι.Χ.Θ.Υ.Σ παρουσιάστηκαν με την εικόνα ενός ***ψαριού***. Ένα πουλί, ο ***φοίνικας***, έγινε σύμβολο της Ανάστασης, ενώ ο ***φοίνικας***, το δέντρο, συμβόλιζε το δίκαιο, τη νίκη, και τον θρίαμβο κατά της αμαρτίας. Το ***παγώνι***, όμορφα παρουσιασμένο σε ψηφιδωτά, όπως εκείνο στον Άγιο Γεώργιο, στη Ροτόντα, στη Θεσσαλονίκη, επίσης συμβολίζει την Ανάσταση και την αθανασία. Τα ***περιστέρια*** ήταν αγαπημένο θέμα των πρωτοχριστιανικών χρόνων, σύμβολο του Αγίου πνεύματος. Ο ***πελεκάνος*** χρησιμοποιήθηκε στα παλαιοχριστιανικά ψηφιδωτά αλλά, πολλές φορές, θα τον δούμε να στολίζει και ξυλόγλυπτα τέμπλα. Είναι κι αυτός ένα σύμβολο της σταυρικής θυσίας του Χριστού, όπως και ο πελεκάνος που τρυπάει την πλευρά του για να θρέψει με το αίμα του τα παιδιά του. Και βέβαια ο Ιησούς ως ***"αμνός***" δηλαδή προβατάκι, απεικονίζεται από την εποχή των κατακομβών μέχρι και τα νεώτερα χρόνια. Ο αμνός που τον προσκυνούν ελάφια, ο αμνός εν μέσω άλλων αμνών που συμβολίζουν τον Χριστό και τους Αποστόλους.

Σε χριστιανικούς ναούς συναντούμε την παράσταση με το ***ελάφι*** δίπλα σε πηγή. Συμβολίζει την ψυχή του ανθρώπου που πάει να «ξεδιψάσει» στον Θεό.

Ο Χριστός, για να δώσει μια παραστατική εικόνα για την Εκκλησία του, χρησιμοποιεί την ***άμπελο***. Έτσι, πολύ συχνά, θα δούμε τον Χριστό εικονισμένο στο κέντρο αμπέλου με τους Αποστόλους γύρω του, ανάμεσα στα κλήματα.

Και η Παναγία που είναι η πηγή της Ζωής, ως Θεοτόκος, απεικονίζεται στην εικόνα της ***Ζωοδόχου Πηγής***, καθισμένη σε κολυμπήθρα που με το νερό της γεμίζει δεξαμενή απ' όπου κάθε αναγκεμένος άνθρωπος μπορεί να πιεί και να αναζωογονηθεί.

Η συμμετοχή της φύσης στα θαυμαστά γεγονότα της ζωής του Χριστού ή των Αγίων της εκκλησίας φανερώνεται με ποικίλους τρόπους.

Σε κάποιες εικόνες του Ευαγγελισμού, ζωγραφίζονται πανέμορφα ***λουλούδια*** να ανθίζουν στα πόδια του Αγγέλου, ***πουλιά*** να πετούν ανάμεσά τους και, λίγο πιο κάτω, συμμετέχουν στο θαυμαστό γεγονός ***υδρόβια πουλιά*** και ο ***υποθαλάσσιος κόσμος*** με τα όμορφα μικροσκοπικό πλάσματά του *(Εικόνα Ευαγγελισμού του Σινά).*

Το ***σπήλαιο*** στην εικόνα της Γέννησης του Χριστού προφυλάσσει το μικρό παιδί που γεννήθηκε ως σωτήρας και τα ***βουνά*** γύρω του λαμπυρίζουν και παίρνουν μέρος στη χαρά όλης της φύσης. Αλλά και τα ***πρόβατα*** και τα ***κατσίκια*** της ίδια εικόνας μετέχουν στο γεγονός, καθώς εικονίζονται να πλαισιώνουν την σκηνή. Το ***γαϊδουράκι*** και το ***βόδι*** είναι τα ζώα που συμβολίζουν τους ανθρώπους που, αν και λίγοι, ήδη από την Παλαιά Διαθήκη, περίμεναν με πίστη την έλευση του Μεσσία.

***Άνεμοι*** και ***καταιγίδα*** που σηκώνει τεράστια κύματα αναστατώνουν το βλέμμα μας αλλά να, ο Χριστός πάνω στο καράβι ευλογεί και τα κατευνάζει. Όλα τα παραπάνω στην απεικόνιση του γνωστού θαύματος στη λίμνη Γεννησαρέτ.

Στην εικόνα της Σταύρωσης, ο ***ήλιος*** και η ***σελήνη*** αποστρέφουν το πρόσωπό τους από το φοβερό γεγονός, εκφράζοντας τον αποτροπιασμό τους για τα έργα των ανθρώπων.

Τα ***δέντρα*** υποκλίνονται στην Παναγία που προσεύχεται λίγο πριν την κοίμησή της.

Τα ***βράχια*** ζωγραφίζονται να γέρνουν για να προφυλάξουν και να κρύψουν τους ασκητές στην έρημο. Ενώ, με τη χάρη των Αγίων, τα λιγοστά ***δεντράκια*** ανθίζουν και γεμίζουν κελαϊδίσματα πουλιών.

Όλα τα παραπάνω μας δείχνουν πόσο σημαντική θέση κατέχει η φύση ως δημιούργημα του Θεού στις αφηγήσεις των ζωγράφων για τη σωτηρία του κόσμου.

**Ο άνθρωπος ως ιερέας και βασιλιάς της κτίσης**



Ο Θεοφάνης από την Κρήτη μας δίνει μια ωραία ζωγραφική παράσταση στο μοναστήρι του Αγίου Νικολάου του Αναπαυσά στα Μετέωρα, (16ος αι.). Απεικονίζει τον Αδάμ να ευλογεί όλα τα ζώα που στέκονται απέναντί του, ζώα ήμερα αλλά και ζώα άγρια, όλα φιλικά και ειρηνικά απέναντί του.

« Εντολή σου, είπε, αυτός ο κόσμος   
 και γραμμένος μες στα σπλάχνα σου είναι  
 Διάβασε και προσπάθησε  
 και πολέμησε» είπε…»  
 Οδυσσέας Ελύτης, Το Άξιον Εστί, Γένεσις

**Η ευθύνη του ανθρώπου για την κτίση**

**Η μόλυνση και η καταστροφή του περιβάλλοντος από ανθρώπινους παράγοντες**

* Τα δάση εξαφανίζονται από πυρκαγιές, από κόψιμο ξυλείας ή από εκχερσώσεις για οικόπεδα, αεροδρόμια κ.λ.π.
* Ο αέρας μολύνεται από τα καυσαέρια των αυτοκινήτων και των εργοστασίων ή από διαρροή ραδιενέργειας από τα πυρηνικά εργοστάσια.
* Τα απόβλητα των εργοστασίων και οι αποχετεύσεις των πόλεων μολύνουν το νερό, τις λίμνες και τις θάλασσες.
* Το έδαφος καταστρέφεται από τη παράλογη χρήση λιπασμάτων και φυτοφαρμάκων. Το ίδιο και τα δέντρα.
* Εμπρησμοί. Κάθε χρόνο χιλιάδες στρέμματα γης αποτεφρώνονται από την καταστροφική μανία κάποιων ανθρώπων
* Το παράνομο εμπόριο ζώων έχει αφανίσει ένα μεγάλο μέρος της πανίδας όλου του πλανήτη. Καθημερινά ένα περίπου είδος ζώου εξαφανίζεται
* Οι θόρυβοι, η "ηχορύπανση", είναι μια ακόμη μάστιγα της σημερινής κοινωνίας.

Τα αποτελέσματα όλων αυτών είναι καταστροφικά για τον άνθρωπο. Όχι μόνο η ποιότητα ζωής καταστρέφεται, αλλά και η επιβίωση του ανθρώπου γίνεται προβληματική. `Ολοι σήμερα παραδέχονται τα ολέθρια αποτελέσματα από την καταστροφή του φυσικού περιβάλλοντος. Παντού σ' όλο τον κόσμο έχουν ιδρυθεί ομάδες ανθρώπων που αγωνίζονται για να σταματήσει το κακό.

Μεγάλες διασκέψεις των Ηνωμένων Εθνών για το περιβάλλον έγιναν στο Ρίο ντε Τζανέιρο της Βραζιλίας και στο Κιότο της Ιαπωνίας και κατέληξαν ότι η εκμετάλλευση των πόρων της γης (νερό, πετρέλαιο, φυσικό αέριο) πρέπει να γίνεται με τέτοιο τρόπο, ώστε να προστατεύεται το περιβάλλον από την άντληση και τη χρήση τους.

Η **5η Ιουνίου** γιορτάζεται από όλο τον κόσμο ως η ***παγκόσμια ημέρα προστασίας του περιβάλλοντος***.

Η χριστιανική Εκκλησία όρισε την **1η Σεπτεμβρίου**, την ημέρα που αρχίζει το εκκλησιαστικό έτος, ως ημέρα προστασίας της φύσης και τη γιορτάζει με μια ειδική ακολουθία που γράφτηκε γι’ αυτόν τον σκοπό.

**Τίποτα στη φύση δεν είναι άχρηστο!** (λαϊκό ινδικό παραμύθι)

Τον παλιό καιρό, τα αγόρια πήγαιναν σε δασκάλους και μαθήτευαν δίπλα τους για πολλά χρόνια για να μορφωθούν. Όταν οι μαθητές έπαιρναν τη γνώση και τη σοφία που ζητούσαν, γύριζαν στο σπίτι τους με τις ευχές των δασκάλων τους και άρχιζαν την ενήλικη ζωή τους.

Κάποτε δύο μαθητές αφού τελείωσαν τις σπουδές τους, ρώτησαν τον δάσκαλό τους:

«Δάσκαλε, τι δώρο να σου προσφέρουμε για τη σοφία που μας χάρισες;»

Ο δάσκαλος χάρηκε με την αγάπη και την ευγνωμοσύνη που του έδειξαν οι μαθητές του. δεν περίμενε να του δώσουν τίποτε παραπάνω. Παρ’ όλα αυτά, αποφάσισε να προσθέσει στη σοφία των μαθητών του λίγη ακόμη. Έτσι τους είπε:

«Καλά μου παιδιά, πηγαίνετε στο δάσος και φέρτε μου μερικά ξερά φύλλα. Προσέξτε όμως, θα τα πάρετε μόνο αν δεν θέλει να τα χρησιμοποιήσει κανείς άλλος».

Οι μαθητές του απόρησαν με το παράξενο δώρο που τους ζήτησε ο δάσκαλός τους, αλλά επειδή του ήταν αφοσιωμένοι και του είχαν εμπιστοσύνη έφυγαν για να κάνουν ό,τι τους ζήτησε.

Μόλις μπήκαν στο δάσος, αντίκρυσαν ένα σωρό από ξερά φύλλα. Την ώρα που άρχισαν να τα μαζεύουν, ένας γέρος χωρικός ήρθε τρέχοντας και τους είπε: «Σας παρακαλώ, αφήστε αυτά τα φύλλα πίσω στον σωρό. Εγώ τα μάζεψε για να τα κάνω λίπασμα. Τα ανακατεύω με το χώμα και μετά από λίγο καιρό γίνονται καταπληκτικό λίπασμα για τα φυγά μου, κι έτσι η σοδειά μου είναι πλούσια».

Οι μαθητές άφησαν τα φύλλα και προχώρησαν παραπέρα. Εκεί είδαν τρεις γυναίκες να μαζεύουν ξερά φύλλα και να τα βάζουν στα καλάθια τους.

«Τι τα κάνετε αυτά τα ξερά φύλλα;» τις ρώτησαν.

«Τα καίω για να ζεστάνω νερό και να πλύνω τα ρούχα μας», αποκρίθηκε η πρώτη γυναίκα. «Διαλέγω τα πιο ωραία φύλλα και φτιάχνω πολύχρωμα μπουκέτα ή ζωγραφίζω πάνω τους όμορφες εικόνες. Όλα αυτά τα πουλάω κι έτσι κερδίζω μερικά χρήματα για να θρέψω τα παιδιά μου», είπε η δεύτερη. «Μαζεύω ξερά φύλλα από αυτό το δέντρο, γιατί ο άντρας μου είναι φαρμακοποιός και τα χρησιμοποιεί για να φτιάξει φυτικά φάρμακα. Γιατρεύει έτσι πολλές αρρώστιες», απάντησε και η τρίτη.

Οι μαθητές τότε προχώρησαν βαθύτερα στο δάσος. Είδαν κάτι ξερά φύλλα κάτω από ένα ψηλό δέντρο. Εκείνη τη στιγμή πέρασε ένα μεγάλο πουλί, πήρε ένα φύλλο και το άφησε πάνω σε ένα άλλο δέντρο. Το πουλί έφτιαχνε τη φωλιά του από ξερά φύλλα και χορτάρι. Έτσι, δεν πήραν τα φύλλα που ήταν χρήσιμα στο πουλί και αποφάσισαν να γυρίσουν πίσω. Στον δρόμο είδαν μια μικρή λίμνη όπου επέπλεε ένα ξερό φύλλο.

«Υπάρχει ένα μεγάλο ξερό φύλλο που δεν το χρειάζεται κανείς», είπε ο ένας.

Οι μαθητές πήγαν στη λίμνη και μάζεψαν το φύλλο. Με έκπληξη είδαν δύο μεγάλα κόκκινα μυρμήγκια επάνω του. καθώς ο ένας μαθητής κρατούσε το φύλλο στο χέρι του, τα δύο μυρμήγκια έμοιαζαν να λένε: «Αυτό το ξερό φύλλο είναι το σωσίβιό μας. Αν δεν υπήρχε, θα είχαμε πνιγεί».

Μετά απ’ αυτό, οι δύο μαθητές παράτησαν το άσκοπο ψάξιμο, γύρισαν στον δάσκαλό τους και του είπαν λυπημένοι: «Δάσκαλε, ανακαλύψαμε ότι ακόμα και τα ξερά φύλλα έχουν πάρα πολλές χρήσεις. Όλα τα ξερά φύλλα που βρήκαμε ήταν χρήσιμα για διάφορους λόγους. Συγχώρεσέ μας που δεν φέραμε το δώρο που μας ζήτησες».

«Αγαπητά μου παιδιά», απάντησε ο δάσκαλος, «πήρα το δώρο που ήθελα. Η γνώση που αποκτήσατε σήμερα είναι το δώρο που μου κάνατε. Ακόμα κι ένα ξερό φύλλο είναι πολύ χρήσιμο για τον άνθρωπο, τα πουλιά, ακόμα και τα έντομα. Μην ξεχάσετε ποτέ το μάθημα που πήρατε σήμερα».

**Από την ελληνική ποίηση και μουσική**

*[…] Πάει ο καιρός πάει ο καιρός*

*Που ήταν ο κόσμος δροσερός*

*Και κάθε αυγή ξεκινούσε μια πηγή*

*Για να ποτίσει όλη τη γη.*

Ν. Γκάτσος / Μ. Χατζηδάκης*, Μυθολογία*

*Εκεί που φύτρωνε φλισκούνι κι άγρια μέντα*

*Κι έβγαζε η γη το πρώτο της κυκλάμινο*

*Τώρα χωριάτες παζαρεύουν τα τσιμέντα*

*Και τα πουλιά πέφτουν νεκρά στην*

*υψικάμινο.*

*Εκεί που σμίγανε τα χέρια τους οι μύστες*

*Ευλαβικά πριν μπουν στο θυσιαστήριο*

*τώρα πετάνε τ' αποτσίγαρα οι τουρίστες*

*και το καινούργιο πάν' να δουν διυλιστήριο.*

*Εκεί που η θάλασσα γινόταν ευλογία*

*Κι ήταν ευχή του κάμπου τα βελάσματα*

*Τώρα καμιόνια κουβαλάν' στα ναυπηγεία*

*Άδεια κορμιά, σιδερικά, παιδιά κι*

*ελάσματα.*

*Κοιμήσου Περσεφόνη*

*Στην αγκαλιά της γης*

*Στου κόσμου το μπαλκόνι*

*Ποτέ μην ξαναβγείς.*

Ν. Γκάτσος / Μ. Χατζηδάκης, *Τα παράλογα*

*– Κυκλάμινο, κυκλάμινο στου βράχου τη σχισμάδα  
πού βρήκες χρώματα κι ανθείς πού μίσχο και σαλεύεις;  
– Μέσα στο βράχο σύναξα το γαίμα στάλα στάλα  
μαντίλι ρόδινο έπλεξα κι ήλιο μαζεύω τώρα*.  
 Γ. Ρίτσος / Μ. Θεοδωράκης, *Δεκαοκτώ λιανοτράγουδα της πικρής πατρίδας*

**Ζαχαρίας Παπαντωνίου, *Το ποταμάκι***

*Από που είσαι, ποταμάκι;  
- Από ‘κείνο το βουνό.  
- Πώς τον ‘λέγαν τον παππού σου;  
- Σύννεφο στον ουρανό.  
- Ποια είναι η μάνα σου;  
- Η μπόρα.  
- Πώς κατέβηκες στη χώρα;  
- Τα χωράφια να ποτίσω  
και τους μύλους να γυρίσω.  
- Στάσου να σε ιδούμε λίγο,  
ποταμάκι μου καλό.  
- Βιάζομαι πολύ να φύγω,  
ν’ ανταμώσω το γιαλό.*